
			Посвещавам този текст 
на всички, които обичат 
киното и телевизията в себе си, 
а не себе си в киното и телевизията

		

		
			Увод

			Настоящият текст има за цел да систематизира досегашния опит в развитието, управлението, програмирането и финансирането на телевизионни оператори. Това е важно, защото телевизиите са част от културния аудиовизуален пейзаж на държавата и обществото. Как се изгради той в Европа и как в България? Защо се създава един телевизионен канал – за информация, образование и култура на аудиторията; за инструмент в перманентната битка за влияние върху съзнанието на зрителите; за печалба? Доходоносен ли е този напрегнат бизнес? В края на книгата всеки читател ще бъде наясно с параметрите на телевизионните канали; с йерархията на авторитети; с отговорностите по изключително важния, но напълно подценяван у нас проблем с програмирането; с управлението и планирането. 

			Телевизионният бизнес е сравнително нов за Европа и България. Либерализирането на медиите става през втората половина на 80-те години на миналия век. Възприемат се готови програмни и управленски модели от телевизионния опит в САЩ. Това е така, защото в Европа, с изключение на Англия, Германия и Италия, след 1951 г. телевизиите са държавни, докато в САЩ, главно поради тяхното антимонополно законодателство, те са частни, при това свързани в сложна мрежа – т.нар. affiliated stations. 

			Практиките в европейските страни са различни и поради това те са хармонизирани в края на 80-те години с приемането на обща европейска директива 89/552/ЕИО1, задължителна за всички страни членки и кандидат-членки на Европейската общност. Десет години по-късно тя е приложена в българския Закон за радиото и телевизията.

			С появата на търговските телевизии се създава нова индустрия, в която има редица специфични особености и принципи на управление. Във времето на видео-компютърните технологии създаването на телевизия е относително лесно, а много често успешно и доходоносно занимание. Техниката разрешава студийната част на телевизията да се разположи в сравнително малко пространство. Леките и мобилни снимачни камери също не изискват много място. Цифровизацията дава възможност за неограничен пренос. При това положение проблемите, които могат да възникнат, ще бъдат повече на територията на управлението, програмирането и бизнес планирането. В тази книга са изведени общите принципи и специфичните особености на телевизионния мениджмънт именно в този аспект. Поради критично високата маса от субективни фактори, които могат да бъдат предвидени и в известна степен коригирани, акцентът е поставен върху субективните качества на генералния мениджър и програмния мениджмънт. В тях, естествено, са включени голям комплекс лични качества, като талант, опит, дързост, проницателност, пазарен нюх. Бизнесът изисква добра идея, пазарна ниша, ниски стартови разходи и качествен мениджмънт. В телевизионния бизнес и мениджмънт качествата управление, програмиране и планиране са ключови за успеха на съответния канал.

			Ще разгледаме това финансово и интелектуално предизвикателство от зараждането на идеята до нейната окончателна реализация. Ще се спрем на ключовите места на тази инициатива. Ще коментираме скритите пречки, които могат да се превърнат в провал, ако липсват умения за управление и контрол на риска. В днешно време телевизионният пазар е претоварен от субекти. В моята практика обаче откривам, че студенти с лекота създават оригинални програмни профили за телевизионни канали, отделни предавания и намират съответните празни ниши в програмно отношение. А това е базово условие за успешна маркетингова стратегия. 

			Създаването на кабелна телевизия е среден, а на ефирна – едър бизнес по отношение на капиталовложенията, ангажираните в производството и очакваните финансови резултати в зависимост от избрания програмен профил. При успех на пазара ще възникнат две възможности: да се продаде едно успешно предприятие във възход или да се разширява като обхват и развива като дейност. Това вече всеки решава сам. Но най-важното условие е отношението към телевизията и разбирането към нейната социо-културна мисия, а не единствено качеството ѝ на средство за масово осведомяване и производител на евтини забавления. От такава гледна точка съм разгледал сложната и изключително важна връзка и взаимното влияние между програмния и маркетинговия мениджмънт. Единствено пълното взаимодействие между програмата и маркетинга би осигурило зрителски успех и финансова печалба. 

			Развитието на телевизията в Европа поставя различни изисквания към програмите и мениджърите на обществената телевизия и в търговските телевизии. Тази разлика е разгледана в текста. В мениджмънта принципите на работа са общи, особено в светлината на тези, които са формулирани от Макс Вебер в началото на миналия век. В телевизията, която функционира в много динамична и променяща се обстановка, извън универсалните принципи, се изискват и много качества на ръководния състав, които са субективни. Те са условие, без което не може. След дълъг анализ, и наблюдение мога да твърдя, че за успеха на една телевизия от ключово значение са:

			♦	изборът на програмен профил;

			♦	разработката и реализацията на програмната концепция;

			♦	качественото програмиране в аспект на точно позициониране на всяко предаване, така че то да намери своята аудитория;

			♦	качествата на генералния директор, програмния директор и мениджъра на маркетинг и реклама;

			♦	разбирането на телевизията не само като средство за масово осведомяване, а като социо-културен институт от първостепенно значение за обществото и държавата. 

			От такава гледна точка частите от този текст, посветени на програмирането и качествата на генералния директор, заемат централно място. Факт е, че у нас няма достатъчно подготвени телевизионни мениджъри. Обикновено се адаптират хора с известни, но не системни познания и представи в тази материя. Затова смятам, че систематизирането на чужд и собствен опит би било от полза.

			Войната на светлосенките

			Телевизията е велико изобретение. С нейната природа и с влиянието ѝ върху съзнанието на зрителите се занимават стотици учени, особено след резултатите от заключителния предизборен дебат между кандидатите за президент Ричард Никсън и Джон Ф. Кенеди през 1960 г. (По-долу в текста е коментиран този феномен.) Този факт веднага е анализиран, оценен е като непознат досега феномен и заключенията мотивират корпорациите да пренасочат големи инвестиции в развитието на електронните медии. Телевизията започва да се разглежда вече не само като атракция, а като най-мощен инструмент за влияние върху обществото. Започва ерата на голямата манипулация на хората, като битката продължава до днес. Професор Маршал Мак Луан още през 60-те години на миналия век излага своята теория за ролята на телевизията като средство за управление на света и контрол чрез образи и внушения [1]. Масовото развитие на телевизиите води до огромна по размер аудиовизуална продукция, която дава възможност за широк плурализъм на гледните точки. В същото време телевизионният бизнес се развива, като достига нива от милиарди долари и евро. Без да претендирам за прецизност, според мен само в България се излъчва над 400 000 часа годишна програма. Така на практика съществува виртуален свят, който се стреми да наложи свой дневен ред над реалния и направо да го измести в съзнанието на хората.

			PR агенциите и политиците веднага разбират какви възможности се разкриват пред тях. Те осъзнават, че хората по-лесно се влияят от визуални изображения, монтирани от авторите по определен, субективен начин. Зрителите нямат време нито да оспорват, нито да опровергават факти. Важен принцип на драматургията заработва. Той е известен от римско време под дефиницията „цялото чрез частта му“. Проблемът е кога тази част е истинска и кога аранжирана и с каква цел е направено това. Как се пренася това във виртуалния свят? Десетки телевизии показват политика Х сред дом за деца без родители [9]. Той обикновено е гушнал някакво детенце и демонстрира загриженост, състрадание и любов към ближния. (Известен факт е, че имиджмейкърите на лейди Д. при посещение на домове за сираци са я съветвали да прегърне и да се снима с най-грозното детенце [9] Какво заключение остава в съзнанието на зрителя, който в това време говори с близките, по телефона, мисли си за разни неща, яде пуканки, пие бира и т.н.? Ето какво. Политикът Х е състрадателен човек, той обича децата, има потребност да се погрижи за тях, следователно той има качества да бъде „баща“ на народа, нацията, държавата! А всъщност на политика Х може и да му е все едно за конкретните деца, но гради имидж, казано на професионален жаргон [9]. И медиите помагат, особено аудио-визуалните, като показват част от неговия делник, специално режисиран и подготвен за медийно отразяване. Защото в противен случай той би направил такъв жест съвсем дискретно, най-малко от уважение към по-онеправданите.

			Неоспорим факт е, че събитие, което не е показано по телевизията, в съзнанието на хората все едно, че не се е случило [12]. От тази гледна точка можем да разглеждаме световните информационни агенции и транснационалните телевизии като мощни информационни манипулатори, PR канали и прочее средства за манипулиране и формиране на мнение. Според водещия специалист по PR в САЩ Антъни Дейвис близо 80% от тиражираната в медиите информация са PR послания [34]. 

			Редакционната преценка какво да се покаже е единствен критерий за определяне важността на едно събитие. В учебниците се дава за пример казусът, че в случай на два пожара, единият от които се е случил през деня, а другият – вечерта или през нощта, ще се покаже нощният, защото носи повече драматизъм и картината е по-ефектна [25]. Често етиката и обективността отстъпват пред зрелищността и императива да се събира повече аудитория. По този начин огромни маси хора – телевизионни аудитории по цял свят биват манипулирани, съзнателно или не. Използвам термина не като елементарна лъжа, а като подреждане на приоритети в съзнанието на зрителя. Някой зад кадър преценява кое е важно, кое – не. Подреждането на новинарските емисии се превръща в изключително важен инструмент за изграждане на йерархия на авторитети, различна от тази в действителността. Настъпва часът на масовото халюциниране, защото зрителите имат представа за реалните взаимоотношения в живота, но телевизията често твърди друго, потопявайки аудиторията в незначителни подробности. От друга страна, така както не е възможно от времето на древна Елада да има пряка демокрация с бърз ефект, вследствие на което са се появили демагозите, така и виртуалният свят не е в състояние да показва всичко, което се случва по света, и се появяват редакторите. Дори CNN INTERNATIONAL, FOX NEWS, ВВС NEWS и EURONEWS не могат в 24 часа да покажат всичко, което се случва. Естествено идва необходимостта да се подбере и излъчи най-важното от събитийния поток. И тогава по обективни критерии (по мое скромно мнение такива съществуват единствено в BBC) редакционният състав и мениджърите на новините на съответния канал определят кое е най-важно. Те обаче нe са компютри, а хора с пристрастия – религиозни, политически, обществени и т.н. (Публично известно е, че FOX NEWS много агресивно и пристрастно, без да спазват елементарни журналистически стандарти – O’Reilly show, Sean Hannity show, открито подкрепят ултраконсерваторите (Tea party) в републиканската партия в САЩ, докато CNN застъпват по-скоро възгледите на демократите.) Това са фактори, които естествено въздействат на подсъзнателно ниво. И зрителят става все по-често потребител на институционална информация, а по-рядко – на събитийна [24]. Първата е територия на държавата и нейните институции, а втората се отнася до промени, най-общо дефинирани като ново състояние на нещата, които засягат обществото или големи групи от хора. Например: някой политик е съобщил нещо или просто е присъствал някъде. Какъв е интересът на обществото към тези светски, но незначителни събития, като се изключат съответно членовете и симпатизантите на управляващата партия? Но това пък е удобен повод да не се говори за повишението на цените и измамите на държавните и частните монополи, за неконтролираното влияние на банките, ключовата роля на т.нар. хедж фондове за предизвикване на финансовата криза и офшорните зони, за състоянието на пенсионната, здравната система, важни инфраструктури и т.н., които действително засягат огромни групи хора. (Тези теми постепенно се превръщат в табу. Или по-лошо. Те се оставят за коментари на журналисти без необходимите професионален опит и познания в областта. Те затлачват темата с незначителни подробности, докато я банализират в съзнанието на аудиторията.) Най-важната отлика е, че институционалната информация съдържа информация за статуквото, а събитийната се отнася до промени. Как и дали въобще са извършени те, или са само симулация с цел да се запази статуквото, какви фактори влияят на техния процес, колко от тях са под или извън контрол е важен, но отделен въпрос.

			Давам примери. Едва след избухването на втората криза на 5 август 2011 г. масовият зрител научи от телевизия, радио или друго средство за масова информация, че в момента Китай се е превърнал в най-големия кредитор на САЩ, Африка и някои страни от ЕС... А до какво може да доведе такава зависимост след десетина години, предстои да научим. Дано не е след поредна криза, като посттравматично прозрение. Защо Иран замълча разсеяно след като китайската армия разби и унищожи 120 000 души от мюсюлманското малцинство уйгури? 

			Феноменалното въздействие на почти сугестивно ниво е основна причина да се инвестират огромни средства в развитието на телевизията, без да подценявам естественото любопитство, потребността от информация и културата на всеки човек. Дълбоко съм убеден, че ролята на телевизията при формирането на културни нагласи, качеството ѝ на мощен продуцент и разпространител на кино, театър, музика, балет и т.н. са огромни и това е нейната изключително важна мисия в обществото. Все пак не бива да се забравя, че новинарските емисии като времетраене са малка, макар и важна част от програмата ѝ, която по правило се гледа най-много. Същото се отнася за коментарните и аналитичните предавания, които задължително трябва да присъстват в програмната схема2. Можем спокойно да направим извода, че основанията да се създаде телевизионен канал са много, гледните точки към неговите цели и задачи – също. При добре обмислен и осъществен идеен, програмен проект ефектът би бил много голям.

			Тук ще разгледаме базови компоненти на телевизията – програма, управление (персонал), техника и финанси, които са задължителни за разбирането на този сложен организационен механизъм.

			Трите модела на развитие – Телевизията в дати

			Като начало предлагам кратък преглед на факти и събития, които трябва да се знаят от уважение към материята, с която се занимаваме. В голямата си част се позовавам на данни от книгите на Lynne Shafter Gross „Telecommunications – An introduction to Electronic Media“; [3], на проф. Димитър Мишев „Телевизията в България“ [29] и на проф. д-р Михаил Мелтев „Телевизионен продуцент“ [22].

			САЩ – търговските телевизии

			В САЩ битката за гражданска телевизия преминава през тежки съдебни перипетии. През 20-те години на миналия век първите електрически компании в САЩ заявяват своя интерес на територията на безжичните комуникации. Това са „Уестингхауз“ и „Дженеръл Електрик“, заедно с първата телефонна мрежа в щатите (АТ&T) завеждат дело и го печелят във Върховният съд на САЩ за граждански достъп до телекомуникациите. Създава се Радиокорпорация на Америка (RCA) [3]. Първите радиоизлъчвания, макар и свързани с по-рано развилото се звукозаписно изкуство (фонографа), технически еволюират с появата и усъвършенстването на телеграфа и телефона – една нова електронна технология, която става достъпна след Първата световна война. До този момент военноморският флот има монопол върху тази технология. След съдебни перипетии Върховният съд на САЩ взема важно решение, което предопределя бъдещето на американския модел за развитие на радиото и телевизията. Върховният съд отсъжда в полза на гражданските интереси и конкретно на трите компании, но постановява няколко важни норми:

			1/ Върховният съд, който е най-висшата инстанция в САЩ, категорично заявява, че нито САЩ като федерация, нито някой отделен щат могат да притежават свои радио и телевизия. С това още в самото начало е забранено на държавата да манипулира общественото съзнание чрез електронни медии.

			2/ Никое физическо или юридическо лице не може да притежава радио или телевизия с национален обхват. В отделните региони дяловото пазарно участие не бива да надхвърля 25%. С това решение Върховният съд де факто предпоставя бъдещата фрагментация на пазара и предопределя появата на т.нар. монотематични или нишови формати и канали.

			3/ Новите медии ще се управляват чрез регулация. 

			Като начало на радиоразпръскването в САЩ може да се приеме създаването на Американската радиокорпорация (RCA – Radio Corporation of America) през 1919 г., която през 1932 г. се превръща в независима. Първата голяма фигура която застава начело на корпорацията е Дейвид Сарнов. Той превръща корпорацията в един от най-големите производители на радиоапарати. 

			♦	През 1926 г. той създава компанията NBC (National Broadcasting Company) – мрежа предназначена само и едниствено за радиоразпространение. Също така, в края на 20-те, той успява да се споразумее с производителите на автомобили радиото да бъде неразделна част от автомобила, както е и до днес. Разрастващото се масово производство на автомобили повишава разходите по закупуване на радиоапаратите от 10,5 млн. долара през 1920 г. на над 411 млн. долара през 1929 г. Нужни са десет години радиото да се превърне в естествена част от ежедневието на всички американци. През 1927 г. е създадена конкурентна на NBC радио мрежа – CBS (Columbia Broadcasting System). Нейн създател е Артър Джъдстън.

			♦	През 1927 г. излиза нов Закон за радиото, в който ясно се определят честотите като държавна собственост. Регламентира се дейността на Федералната радиокомисия (през 1934 г. преименувана на Федерална комисия по комуникациите – FCC). FCC остава органът, който раздава лицензиите. През 1934 г. към двете големи радиосистеми NBC и CBS се присъединява и MBS (Mutual Broadcasting System). Същата година от корпорацията NBC се отделя четвърта – ABS (American Broadcasting Company).

			♦	През 1943 г. те се клонират под названието NBC и ABC.

			♦	През 1928 г. е създадена CBS. Първото редовно телевизионно предаване в САЩ е излъчено на 2 юли 1928 г. Федералният радио комитет дава разрешение на Чарлс Френсиз Дженкинс да излъчва от опитната си станция W3XK в Мериленд. За година и половина той излъчва силуети на картинки с 48 линии от кинофилми. В Ню-Йорк Хюго Гернсбак започва редовно излъчване на телевизионни предавания месец по-късно от Дженкинс с неми тв изображения. Половин година по-късно опитната станция на General Electric в Ню-Йорк излъчва отразена светлина, а 9 месеца по-късно прави седмични ТВ предавания. RCA започва да излъчва експериментално през март 1929 г. вече на картина със 60 линии. През 1931 г. CBS също започва излъчване с картини от 60 линии.

			От 1935 до 1939 година предавания се излъчват само от експериментални станции на университети.

			Най-важното събитие е през август 1934 г. когато Фило Фарнсуърт демонстрира в Института Франклин във Филаделфия изцяло електронна програма, което очертава бъдещето на телевизията.

			♦	Всички тези компании са свързани с развитието на радиото, но продължават и експериментална развойна работа по телевизията.

			♦	През 1930 г. RCA прожектира картини върху стена с разделителна способност от 60 линии. През 1939 г. линиите вече са 441. През 1941 г. се утвърждава стандартът NTSC от 525 линии, който е валиден за САЩ и Япония.

			♦	Втората световна война отлага масовото навлизане на телевизията.

			♦	През 1943 г. NBC предава боксови мачове през нощта, а малко по-късно започват първите в света спонсорирани спортни предавания от „Жилет“ – три пъти седмично.

			♦	Все още програмите са експериментални, а програмирането не се е превърнало в професия и е доста произволно. Няма серийно производство на телевизионни приемници, което е важен фактор за формиране на постоянна аудитория.

			♦	През 1948 г. се ражда персонифицираната телевизия. Хората започват да се идентифицират като вкус, гледна точка и позиция със съответни водещи, които вече са ясно разпознаваеми и се превръщат в емблема на съответната телевизия.

			♦	Повратна е 1950 г. Телевизиите започват да излъчват реклама. Така финансирането на програмите чрез приходи от реклама и спонсорство става практика, а комерсиализирането на телевизията добива мощен импулс.

			Така в САЩ създават първия устойчив модел на търговските радио и телевизия, въвеждат регулацията и де факто чрез съдебно решение се стига до фрагментация на пазара на електронни медии. Американците създават радиоформатите и телевизионните профили, които намират масово приложение в Европа след 1989 г.

			Вторият устойчив модел – националната обществена телевизия. [22]

			♦	В Обединеното кралство през 1922 година ВВС, (British Broadcasting Company) която е държавно предприятие започва своето първо радиопредаване, а през 1927 година получава и Кралска харта за срок от десет години като обществена медия и вече е British Broadcasting Corpopration. Тази традиция продължава и до днес. Как се стига до това положение? През 1926 г. Уинстън Чърчил в качеството си на финансов министър въвежда т.нар. златен стандарт на лирата. Това означава златно покритие на английската лира, но то оскъпява много стоките на външния пазар. Пристанищата са пълни с кораби с върната английска промишлена продукция, която не е конкурентноспособна на външните пазари поради високата себестойност на британската лира със златен еквивалент. Възниква тежка пазарна и индустриална криза и в Англия избухва национална стачка. На втория месец спират да излизат и вестниците3. Тогава барон Райт4 нарежда да се подготвят и излъчват пет пъти емисии новини на ден, за да бъде информирано населението. Най-важното, което той прави е преди това да въведе задължителни за журналистите от ВВС стандарти в журналистическото поведение, като най-важните са безпристрастност и равноодалеченост от страните ангажирани в проблема, който се отразява. В отговор правителството реагира остро отрицателно към появата на тези новини, а Чърчил иска да закрие ВВС. Барон Райт търси подкрепа в парламента и печели мощно лоби там. Депутатите вземат специално решение и забраняват на правителството да закрива ВВС. В отговор Чърчил престава да превежда финанси на държавната компания и де факто журналистите работят дълго време без заплати. При това положение депутатите приемат закон, с който обявяват ВВС (British Broadcasting corporation) за нацоонална обществена медия. Според него ВВС ще работи със специална Кралска харта, което й гарантира политическа независимост и ще се издържа от такси от населението, което да гарантира нейната финансова независимист. Дванадесет довереници5 ще следят за редакционната независимост на ВВС според стандартите, създадени от барон Райт и ще гарантират нейната независимост с личния си авторитет. Те имат статута на Управителен борд, който изготвя стратегията за развитие на ВВС и отстоява независимостта на корпорацията. Но, този орган е инструмент на управление, а не на регулация. /Едва през 2006 година в Англия се създава единен регулатор OFCOM./ 

			Три цели за съществуване на обществена медия са постигнати – редакционна, управленска и финансова независимост. Така се стига до създаването на втория устойчив модел на развитие на телевизията – този на обществената телевизия.6 Нейният смисъл е да излъчва в интерес на обществото и през гледната точка на зрителите, а не само и единствено на правителството.

			Първото редовно излъчване на телевизионна програма ВВС започва през 1936 година. А през 1937 година е осъществено първото излъчване на коронясването на крал Джордж VІ.

			Все още телевизията до началото на войната е повече техническа атракция, отколкото медия и естетическа територия. Продължават търсенията в областта на експериментирането на най-сполучлива технология. С началото на войната тези търсения са прекъснати. Може да се каже, че пълноценно ВВС се възстановява едва през 1953 г., когато коронацията на кралица Елизабет ІІ е предавана на живо.

			Моделът на ВВС като обществената телевизия е толкова впечатляващо успешен, че се превръща в задължителен модел на континентална Европа след 1989 г. Днес можем да допуснем на основата на впечатленията ни от общата практика и изследванията на специалисти, че успехът се крие повече в културата на англичаните и техните политици, отколкото единствено в модела. 

			Държавната телевизия – третият модел на развитие

			Първите експерименти във Франция започват още през 1931 г. През 1935 г. вече се появяват редовни телевизионни излъчвания, като предавателят и антената се намират на Айфеловата кула. Предаванията достигат невероятната за онова време цифра от 15 часа дневно, което не е постигано дори в САЩ. Разбира се, през този експериментален период телевизията се стреми да подражава на киното и театъра и показва главно концерти и елементарни драматургични скечове. Естетиката ѝ изостава в сравнение с филмовата и повече се приближава до театралната. Все още няма релевантни изразни средства, които да детерминират художественотворческите постижения.

			Германия през 1935 г. осъществява първи публични предавания на специално определени за тази цел места. През 1936 г. започват редовни излъчвания по два часа дневно – от 20,00 до 22,00 ч. Същата година е показан голям репортаж от откриването на Олимпийските игри в Берлин, на който присъства фюрерът. Осъществено е пряко предаване с многокамерно снимане на определени състезания. (Смята се, че това е първото многокамерно снимане.) Предаванията продължават и през войната и спират едва през 1944 г. Все още в Германия няма масово производство на телевизионни приемници. Това предопределя телевизията да остане на втори план (след седмичния кинопреглед и радиото) в приоритетите на Министерството на информацията и пропагандата на д-р Гьобелс.

			Общото между Франция и Германия, че от самото начало телевизиите са държавни. Те предават изцяло гледната точка на държавата, обществото е в периферията като обект на интерес и дебат. Именно тази особеност на държавната телевизия като модел на пропаганда, агитация и манипулация, е причина след войната телевизиите в победените държави от Оста Германия, Италия и Япония задължително да се преформатират като обществени. За разлика от Англия обаче в тези държави е наложена от победителите по изрично настояване на САЩ регулацията като задължителен важен елемент от американския модел на развитие. Това се прави с ясната цел да се гарантира общественият характер на тези телевизии и да се избегне всякаква опасност от реставрация на нацизма и фашизма.

			Държавната телевизия е третият модел на развитие на телевизията. Нейният смисъл е да утвърждава „правилността” на правителствените решения. Той е напълно отречен в Европа през 1989 година след приемането на директивата 552/89/ЕИО известна като директивата „Телевизия без граници”. Той е забранен за развитие за всички държави-членки и кандидат-членки на общността, които са задължени да преформатират държавните си радио и телевизия в обществени по модела на ВВС.

			Единствената страна, преди войната извън САЩ и Европа, която развива телевизия това е Япония. Японската мрежа NHK, започва експериментална работа по телевизионни предавания през 1935 година десет години след като е създала радиоразпръскването. Тази дейност е прекратена със започването на Втората световна война, без да бъде осъществено редовно излъчване на телевизионни програми. Телевизията е държавна, а след капитулацията на Япония през 1945 г. се превръща в обществена.

			Разцветът на телевизията започва през втората половина на 50-те години. Тогава светът излиза от разрухата. Две мощни в технологично отношение страни – Германия и Япония, имат забрана да развиват военнопромишлени комплекси. Така огромни финансови, технологични и интелектуални ресурси се насочват в областта на производство на стоки за потребление. Производството се увеличава стремително, което води до спад на цените на телевизорите за домашно ползване. Умерените цени на приемниците се превръщат в определящо условие за развитието на тази медия.

			През 1945 г. във Франция се възстановява излъчването на телевизионни програми.

			През 1950 г. вече има телевизия и в Германия. Там в отделните области под контрола на съюзниците се създават обществени независими мрежи. Малко по-късно те се обединяват в мрежата ARD, а след няколко години – и на втора телевизионна обществена мрежа, ZDF.

			Повратна точка в развитието на телевизията е 1960 г. Тогава в САЩ за първи път предават по радиото и телевизията дебати между кандидатите за президент Джон Ф. Кенеди и Ричард Никсън [9]. Констатира се интересен феномен – слушателите на първия дебат по радиото определят като победител Никсън, а гледалите го по телевизията посочват Кенеди. Следват още три дебата, но никой с гледаемостта на първия. На изборите през ноември Джон Ф. Кенеди печели с 50,20% срещу 49,80% на Ричард Никсън. И още един прецедент. За първи път гласуването в САЩ става не по разделителната ос демократи–републиканци. Какво се е случило? Преобладаващата част от хората, които са гледали заключителния дебат по телевизията, гласуват за Кенеди, а тези, които са слушали радио, гласуват за Никсън. Последният е имал много силна и ясна програма за развитието на САЩ в обстановката на Студената война и кризата в Куба, за прекратяването на войната във Виетнам. Икономическата му програма е превъзхождала тази на Кенеди. Но… Проблемът е, че Никсън не е бил напълно здрав, изглеждал е зле по телевизията – по-възрастен от опонента си, небръснат, с болнав вид и жълтеникав тен, с подпухнали, зачервени очи, подсмърчащ и често секнещ носа си. Кенеди е имал силно, запомнящо се послание към избирателите, излъчвал е невероятен оптимизъм, жизненост и богато чувство за хумор7. А посланието гласи: Преди да попиташ какво Америка е направила за теб, се попитай какво ти си направил за Америка! С ореола на тежко ранен герой от войната, с невероятна харизма и с това кратко послание Кенеди печели с лекота телевизионната аудитория.

			Феноменът е анализиран детайлно от социолози, политолози, икономисти, специалисти по PR, зараждащите се имиджмейкъри и е подложен на експертен, обществен и корпоративен дебат.

			От естетическа гледна точка той може да се определи като отчетливо превъзходство на формата над съдържанието в телевизията. Но дали е така? Професор Маршъл Мак Луан въвежда ново понятие в теорията на комуникацията [1]. Освен разбирането досега, че съобщението е съдържание, форма или самата авторитетна личност изпращаща посланието Мак Луан доказва, че и медията сама по себе си е послание. Проф. Мак Луан създава четвърта дефиниция. Според него вече и медията е съобщение, защото от резултатите от гласуването в САЩ става напълно ясно, че едно и също съобщение се възприема различно от хората слушали го по радиото и тези, които са го гледали по телевизията.

			Това свойство на телевизията мотивира към нейното развитие да се пренасочат крупни инвестиции. Телевизията започва да се разглежда вече не само като атракция, а като най-могъщия познат до този момент инструмент за влияние върху обществото. Започва ерата на голямата манипулация на хората, на груповото халюциниране и на масовите разочарования от нейните програми.

			След войната съюзниците налагат модела на британската обществена телевизия на победените държави, но съчетан с инструмента регулация от американския телевизионен модел и практика. Англия възприема също част от модела на САЩ. Тя разрешава лицензи на телевизии с регионален обхват и така се създава мрежата ITV през 1955 г.8 Важно е също така да се знае, че в областта на радиото ВВС въвежда първия радиоформат CHR TOP 40 – ВВС 1 в отговор на пиратските радиостанции, които масово излъчват музика от извън териториални води край бреговете на Англия. 

			Важно е да се отбележи, че първоначално телевизиите възникват в САЩ изцяло като частна собственост поради особеностите на техните Конституция, държавно устройство и силни антимонополни закони, а в Европа – като държавни и обществени. Всъщност обществен характер имат само ВВС във Великобритания, а през 1952 г. ARD и ZDF в Германия и RAI в Италия. Но там развитието на обществения характер на телевизията е в резултат от страховете на съюзниците от възраждане на нацизма и фашиз­ма, а не на реална обществена потребност.

			(През ХVІ–ХVІІ в. възниква печатът, който се ръководи от две разбирания. В континентална Европа пресата е подчинена на авторитарната роля и волята на монарха. Всяка статия, написана във вестниците, е подложена на цензура. (Прочут е френският департамент за държавна цензура Sixième Correctionnel по времето на Краля Слънце.) Единствено в Англия след 1688 г. е възприето разбирането, че целта на пресата е да информира, развлича и продава, но основно да разпространява истината и да контролира властта. Единствено забранени са клеветата, непристойността и измяната по време на война. Пресата трябва да задоволява нуждите на обществото и да контролира правителството. Правя това отклонение, за да подчертая, че общественият характер на ВВС не възниква от нищото, а е резултат от 239-годишна медийна практика в посока интересите на обществото.)

			През 80-те години започва либерализацията на медийното пространство във Франция, Италия и Англия. През 1989 г. е приета директивата „Телевизия без граници”, която става задължителна за всички държави–членки на ЕИО. Тя задължително трансформира държавните телевизии в национални обществени телевизии по модела на ВВС. Въвежда институцията национален независим регулаторен орган, който:

			♦	назначава генералните директори на националните обществени телевизии и радиостанции; 

			♦	издава, контролира и отнема лицензии; 

			♦	следи за спазването на принципите за радио-телевизионна дейност залегнали в директивата; 

			♦	гарантира правото на отговор и независимостта на журналистите, особено на дирекция „Новини”. 

			Смисълът на тези промени е да се заличат всякакви форми на държавна намеса и рецидиви в управлението на електронните медии. Смисълът е обществото да заеме мястото на държавата в медийното пространство. Дали обаче става така? 

			В България след промените през 1990 година Великото народно събрание приема Основни положения за временен статут на Българската телевизия и Българското радио. През същата година започват някои промени в статуквото. БНТ става асоцииран член на ЕВРОВИЗИЯ, а от 01 януари 1993 година е приета за действителен член на Европейския съюз за радио и телевизия. В това си качество нейни представители започват работа в съответните комитети – програмен, технически, спортен и т.н.

			През 1994 година е даден лиценз на първата частна регионална телевизия у нас – телевизия NOVA. През следващата година започва излъчване и телевизия “7 дни”. В същия период започват стихийно да излъчват и се развиват десетки кабелни телевизии. Те работят с временни разрешителни до 1998 година.

			В съответствие с европейските изисквания и тези на директивата „Телевизия без граници” през 1996 година у нас е приет първият закон за радиото и телевизията. Конституционният съд суспендира близо една трета от неговите членове и той всъщност не влиза в действие. 

			В края на 1998 година е приет нов закон за радиото и телевизията, който урежда статута на БНР и БНТ като национални обществени оператори и дава зелена улица за възникването, лицензирането и действието на частни радио-телевизионни оператори.

			В съответствие с изискванията на европейското медийно законодателство бе създаден първият независим регулаторен орган – Национален съвет за радио и и телевизия. Идеята на този орган е да прекъсне връзката между политиците и медиите, и да гарантира свободата на словото, правото на отговор, правото на информация и т.н., базови принципи. За първи път двете национални медии БНР и БНТ получиха правото да бъдат обществени и генералните им директори да не бъдат назначавани от политиците. За съжаление частта на ЗРТ, която урежда финансирането на двете медии с вноски от населението не можа да проработи и до този момент. Това постави в положение на сериозна зависимост ръководните органи на БНР и БНТ.

			През 1999 година се проведоха първите конкурси за регионални и национални медии в историята на България и това коренно промени медийния пейзаж. Лиценз за първи частен национален телевизионен оператор взе бТВ – дъщерна телевизия на “Нюз корпорейшънс” – собственост на медийния магнат Кийт Рупърт Мърдок. Програмни лицензи получиха още и SBS и MTG, които са скандинавски компании. В края на 2000 година бТВ започна да излъчва целия си обем програма.

			През 2000 година телевизионен лиценз с национален обхват получи и NOVA ТV. Сред сложни смени на собствеността, тя се оказа собственост на гръцката медийна групировка АНТЕНА ГРУП. 

			В същия период около 20 кабелни телевизии получиха лиценз с национален обхват, а стотици други за регионален. Лицензирането се водеше от крайно либерални принципи, които даваха възможност на всеки да покаже своята жизнеустойчивост на медийния пазар.

			Важно е да се обобщи, че първоначално телевизиите възникват в САЩ изцяло като частна собственост, а в Европа като държавни. Общественият модел е въведен от ВВС в Англия през 1927 г. преди това тя е държавна. Това е особена форма на функциониране, при която финансирането се реализира чрез такси от населението. Идеята е медиите да обслужват обществената потребност от достоверна информация, а не да робуват на идеята за печалба на всяка цена или да обслужват политическите възгледи на правителствата. След 1989 г. навсякъде в Европа държавният модел на развитие е отречен и на негово място се развива свободният пазар на комерсиалните телевизии и същевременно всички държавни телевизии бяха задължително преформатирани като национални обществени със специален статут в законите за радио и телевизия съобразно, разпоредбите на директивата „Телевизия без граници”.

			В страните от социалистическия блок телевизиите бяха изцяло държавни и под пряката юрисдикция на правителството и централните комитети на съответните комунистически партии.	Фактически те бяха политически пропагандни институции.

			Промените от 1990 година сложиха край на това положение в бившите социалистически държави, но у нас то бе юридически легализирано през 1999 – 2000 година с раздаването на първите програмни лицензии.

			България

			През 1951 г. колектив под ръководството на проф. Саздо Иванов започва изграждане на експериментален телевизионен център във ВМЕИ „В. И. Ленин“. След година успяват да осъществят първо предаване на телевизионен сигнал. Става дума за неподвижни изображения – снимка на самия проф. Иванов. След три години и половина упорита работа колективът успява да осъществи първото предаване [22, 29].

			♦	През 1956 г. започва да действа първата релейна линия в България, а през следващата започва производството на български телевизионни приемници – „Опера“.

			♦	На 7 ноември 1957 г. е осъществено първото излъчване на програма по случай манифестацията в чест на Октомврийската революция.

			♦	Две години по-късно е първото публично излъчване на програма – пак по случай Октомврийската революция. Предния ден телевизията излъчва мачове от футболното първенство, но доктрината е изисквала официалната дата да съвпадне с политическия празник.

			♦	През 1961 г. започва излъчването на централната информационна емисия „По света и у нас“.

			♦	През 1963 г. се създава „Интервизия“. Това е началото на обмен на предавания между страните-членки на ОИРТ. В същото време западният свят е организирал EBU, които си пре­предават програма „Евровизия“.

			♦	От 1965 г. програмата на българската телевизия всеки петък е изцяло съветска.

			♦	В края на 1965 г. телевизията предава пет дни седмично по пет часа програма дневно.

			♦	По аналог на ВВС през 1968 г. започва съществуването си и легендарното политическо предаване „Панорама“.

			♦	В периода 1971–1973 г. се откриват и регионалните телевизионни центрове в Пловдив, Варна и Русе. Четири години по-късно се открива и център в Благоевград.

			♦	През 1975 г. започва излъчването на Втора телевизионна програма.

			Развитие на обществената 
и търговската телевизия в Европа – 
базови изисквания на Директивата 
„Телевизия без граници“

			Обществено-политически контекст

			Осемдесетте години на миналия век са време на кардинално преосмисляне на телевизията като средство за масово осведомяване. Европейският съюз стига до консенсуса да създаде либерализиран телевизионен пазар, което означава поява на частни радиостанции и телевизии, а всички държавни телевизии задължително да се превърнат в обществени. Идеята е да се гарантират баланс и алтернатива, така че обществените медии да обслужват публичната потребност от достоверна информация, а не единствено идеята за печалба на всяка цена. Според Юрген Хабермас обществените медии се основават на развитието на обществото и разширяване на неговото влияние и участие в публичното пространство и обществено-политическия живот в условията на демокрация [4]. Обществената телевизия се характеризира с особена форма на функциониране, при която финансирането се осъществява чрез такси от населението. И най-важното, обществената форма на финансиране трябва да гарантира политически и частни търговски интереси да не доминират интереса на обществото от обективна и достоверна информация и публицистика, коректна към фактите от действителността. Финал на този процес е приемането на европейската директива „Телевизия без граници“ през 1989 г. [42].

			Интересен е контекстът, в който тя се приема. На практика след Втората световна война обществени телевизии в Европа са само ВВС, ARD, малко по-късно се появява втората немска програма ZDF, а в Италия – RAI. В Англия през това време възниква мрежата от частни регионални телевизии ITV. Британската разпръсквателна компания ВВС е обявена за обществено радио, а по-късно и обществена телевизия в резултат от развитието на разбирането за обществения характер на пресата още от 1688 г., когато е приет Законът за печата в Англия, в който водеща е обществената роля на вестниците [20]. В Европа по това време гледната точка към печата е като към средство за пропаганда на авторитарната власт на монарсите. Обществената телевизия в Германия се развива вследствие на политически съображения, имащи за цел да избегнат реставрация на плашещата пропагандна машина на победения Райх. Навсякъде другаде на континента телевизиите са държавни и в контекста на Студената война в 20 ч. говори само и единствено държавата. Естествено, първоначално телевизията се разглежда като инструмент за пропаганда – къде по-грубо, къде по-фино. След появата на пиратските радиостанции в Англия през 60-те, в Холандия през 70-те години, създаването на RTL и най-вече на базата на опита на ВВС, ITV, ARD, ZDF и RAI, западните правителства осъзнават, че либерализирането на електронното медийно пространство не застрашава сигурността на държавата, напротив, разширява територията за развитие на гражданското общество. Първи в Англия се появява CHANNEL 4, а по-нататък във Франция приватизират първата програма на държавната телевизия TF1.

			Цели и значение на Директивата 89/552/ЕИО

			В европейската икономическа общност проблем възниква със създаването на законите. Те са различни за всяка страна и това принуждава Европейската комисия да създаде през 1983 г. работна група от експерти, която приключва своята работа през 1988 г., а през следващата е приета Директива 89/552/ЕИО, известна като Телевизия без граници [42].

			Тя задължително се прилага в законодателството на всички страни от ЕС. На практика директивата поставя край на намесата на държавата в електронните медии, либерализира пазара и прекъсва назначаването на генералните директори на националните обществени оператори пряко от политически сили. Директивата създава институцията Национален обществен оператор9 – такъв статус задължително придобиват всички бивши държавни телевизии, дава старт на процеса по лицензиране на частни медии, прогласява базови принципи на радио-телевизионната дейност, гарантира свободата на словото, редакционната независимост на журналистите, правото на отговор, позиционирането и времетраенето на рекламата и т.н. Прилагането на директивата в местното законодателство е задължително, като известна свобода се оставя единствено в частта избор на регулаторни органи и членове на УС на обществените оператори.

			Приемането на тази директива символизира в моите очи края на Студената война, защото минимизира влиянието на държавата върху радиото и телевизията и дава де юре предимство на обществото. 

			Успоредно с нея – на 5 май 1989 г., е приета Европейската конвенция за трансгранична телевизия, която гарантира абсолютната ненамеса в съдържанието на предаваните и препредавани програми на телевизиите.

			След 20 години – на 19 декември 2009 г., Директивата „Телевизия без граници“ престава да действа. На нейно място започва действие новата Директива за аудио-визуалните медийни услуги (2007/65/ЕC, приета на 11 декември 2007 г.) [43]. На всяка страна е даден двегодишен срок, за да приведе националното законодателство в съответствие с директивата.

			За да разберем логиката на изискванията на приетата през 1989 г. европейска директива „Телевизия без граници“, не трябва да забравяме целта на промените, които тя установява в електронното медийно пространство. А тя е рязко и едновременно прекъсване на обвързаността и зависимостта на държавните телевизии от управляващите политически и икономически сили. Целта е масово навлизане на обществото в телевизията, създаване на условия за разширен публичен дебат, плурализъм на гледните точки, прозрачност на политическите решения, безпристрастност в коментарите и анализите. Водещият модел е на ВВС като първа обществена телевизия, развила се така поради дълбокото убеждение, че общественият интерес стои над всичко останало. Или, както казва Цицерон: „Във всяко общество обществената полза е в основата на всички правила!“ В крайна сметка идеята е в 20 ч. вместо държавата, различни граждани и представители на граждански сдружения, академични кръгове и експерти да коментират промените в съответната страна и обществото. Не бива да забравяме, че държавната телевизия е типична форма на пасивна комуникация, за да не кажа чиста пропаганда. Зрителят има две възможности – да гледа една или две програми, или да изключи апарата си. Информационният поток е от телевизията към зрителя. Липсата на алтернатива детерминира това положение. Избор на гледни точки може да се осъществи само чрез наличието на различни телевизионни канали и присъствието на водещи, които да представляват интересите на различни обществени групи. Но и това не е достатъчно за реализиране на истинска обществена телевизия с по-широко участие на гражданското общество [4]. Въвеждането на Директивата дава добра възможност за развитие на обществена телевизия, понеже в нея може да се регламентира и активизира участие на представителни групи на различни обществени слоеве и да се води съответно пряк и косвен диалог. Включително да се отчита реакцията на зрителите на базата на телефонни обаждания или на предварително изпратени материали. В държавните телевизии трудно можеха да се видят и чуят неконтролирани от власт­та мнения, коментари или анализи. Анкетата в тези телевизии бе рядък и винаги контролиран похват. Но така или иначе, и обществената телевизия все още не дава на всеки желаещ пълен достъп до медията. В нея имаме възможност да чуем мнение на избран представител на браншови организации, неправителствени организации. Индивидуалното участие на всеки желаещ да попадне в телевизионното пространство – предполагаема черта на развитото информационно общество, ще се реализира с цифровата телевизия, която условно ще наречем тотална. Тогава чрез метода на непосредственото наблюдение, което може да бъде наречено риалити (реалност), метод на провокирана ситуация или инсценировка, хората ще навлизат пряко и неподправено в програмата на телевизията10. Нещата ще се случват пред нас, в процеса на тяхното развитие и колебание на този естествен процес. Тъй като няма да има намеса, предполага се те да се доближат да автентичния живот и да минимизират факторите на манипулация, които латентно съществуват като възможност при всеки преразказ. Телевизията ще се превръща все повече в свидетел, който показва, а не преразказва. С новата Директива за аудио-визуалните медийни услуги се уреждат взаимоотношенията в новите услуги, предлагани по цифров път.

			Цели и задачи на регулацията 
на електронни медии в Европа

			Сред основните принципи на радио-телевизионната дейност, които са задължителни за всяка телевизия в страна от ЕС, второ по тежест място заема въвеждането на регулацията. Важно е да отбележа, че идеята за управление чрез регулация на държавния радиочестотен спектър възниква за първи път в САЩ. През 1927 г. те в своя Закон за радиото въвеждат тези понятия и регламентират дейността на Федералната радиокомисия – FRC. През 1934 г. с приемането на новия закон за комуникациите тя е преименувана на Федерална комуникационна комисия – FCC, която раздава, контролира спазването и отнема лицензи на радио-телевизионните оператори [3]. (През същата година в ВВС е създаден статутът на Управителен борд, който изготвя стратегията за развитие на ВВС и отстоява независимостта на корпорацията. Но този орган е инструмент на управление, а не на регулация. Едва през 2006 г. в Англия се създава единен регулатор OFCOM [57]).

			Основната идея на регулацията е да се прекъсне връзката между ръководствата на националните обществени оператори и политическото ръководство на страната, както и влиянието на големи икономически и финансови групировки. В държавните телевизии обикновено министър-председателите на съответните страни назначаваха и уволняваха генералните директори на радиото и телевизията съобразно своите политически пристрастия [30]. Такава бе практиката в развитите европейски страни, но в още по-голяма степен като политическа зависимост – в страните от т.нар. Източен блок. Категоричен императив на директивата е властите, особено в страните в преход, да гарантират включването на представители на гражданското общество – от неправителствени организации, от професионалните организации, от академичните среди и други обществени групи – в публичния дебат по жизненоважни въпроси, свързани с развитието на обществените процеси [30].

			Директивата изисква правителствата и регулаторните органи да налагат на търговските медии задължението да изпълняват функциите и на обществени оператори или чрез подходящи стимули да ги насърчават да излъчват програми, свързани с обществения интерес [51]. За съжаление според мен този подход остана само едно добро пожелание.

			Проблеми в развитието и финансирането 
на обществените телевизии в Европа

			Друго изискване към регулаторните органи е да насърчават продуцентите, които създават програми за етническите, езиковите и другите малцинства, както и за медиите, които ги излъчват [48, 54, 55]. За тази цел се препоръчва създаването на фонд „Радио и телевизия“, пред който да кандидатстват с проекти продуценти от всички телевизии. За съжаление у нас, поради колебанието на всички управляващи от 1998 г. насам, въпреки че такъв фонд е предвиден в закона, той де факто не функционира. Най-малкото, защото не се събират вноски от населението за издръжка на националните обществени оператори. Дори да приемем решението на съда в Люксембург С-337/06 от 2006 г., че общественото и държавното финансиране са еднакво допустими, трябва да отбележим, че законодателят и регулаторът не са намерили адекватен начин за попълване на този фонд.

			Финансирането чрез вноски от населението има по-широко значение от тясно юридическото тълкуване на буквите на закона. Историята на ВВС доказва тази моя теза [20]. Британската радио-разпръсквателна корпорация е създадена през 1922 г., като само след година получава лиценз за дейността си. Тя се развива на територията на културата и образованието. Общата стачка от 1926 г. оказва решаваща роля за развитието на ВВС в два аспекта – отношения с аудиторията и отношения с правителството. През втората седмица от стачката голяма част от вестниците се присъединяват към нея и източниците на информация се стесняват. Генералният директор на ВВС барон Чарлс Уолсъм Райт нарежда да се подготвят и излъчват пет пъти на ден информационни емисии. Той обаче дава указания, с които поставя начало на ценностите и стандартите на ВВС. Той задължава своите журналисти да бъдат безпристрастни, да бъдат равно-отдалечени от всички политически сили и да представят гледната точка на всички ангажирани в конфликта. Обществото за първи път осъзнава огромното значение на ВВС като средство за обективно масово осведомяване. Политиката, която дотогава присъства много ограничено, се превръща в основен програмен сегмент. Тази програмна политика на ВВС я изправя пред криза с правителството. Стига се дотам, че министърът на финансите Уинстън Чърчил предлага ВВС да бъде закрита11. Барон Райт успява да убеди правителството и парламента, че спирането на радиото ще навреди на интересите на обществото и Чърчил оттегля своето искане, но започва да прави спънки при превеждането на финансовите траншове на корпорацията. През 1927 г. ВВС получава Кралска харта, която по същество е законов акт, регламентиращ работата на новосъздадената институция. Той фиксира правата и задълженията на ВВС, нейната независимост и правото корпорацията да събира годишна такса – сума, която всяко домакинство плаща за притежавания от него радиоприемник, а по-късно и телевизор [20]. По този начин се осигуряват издръжката на корпорацията и нейната независимост от правителството. Райт удържа важна победа, която през 2006 г. съдът в Люксембург с решение О-337/06 в т. 45 и 47 игнорира. В него съдът поставя знак на равенство между таксите, събирани от населението, и държавната субсидия. В този казус се сблъскват пряко диалектичната и формалната логика на територията на правото на свободно изразяване. 

			Съветът на Европа многократно подканва правителствата да подкрепят обществените оператори в качеството им на основен елемент и инструмент на демокрацията [30, 52, 54]. Базово разбиране е, че пазарните сили не трябва да определят политиката в обществените медии. Много важно е изискването на директивата там, където е необходимо правителствата да предприемат мерки за приемането на закони, които да принудят обществените оператори да въведат механизми за осигуряване на прозрачност на изразходването на средствата и най-вече на парите от обществените фондове [30].

			И така, регулацията в Европа възниква като механизъм, предназначен да реализира нова форма на взаимоотношения власт–общество–медии. Той трябваше да замени старата командна система на пропагандата, да прекрати практиката на държавните телевизии да бъдат управлявани от политиците и да работи за налагане на нови, демократични форми на взаимоотношения.

			Според изследване с ръководител Ася Кавръкова на фондация „Отворено общество“ [30] в същото време обществената телевизия е подложена на по-груб или по-перфиден политически натиск, заплашена е от косвени икономически интереси, подложена е на остра конкуренция от страна на търговските оператори. И все пак тя е оценявана като изключителна придобивка, която трябва да се съхрани и развива. Но Световната търговска организация, Световната банка (институции главно под влиянието на САЩ и установената телевизионна практика там) третират общественото финансиране като скрита държавна финансова подкрепа. Според техните експерти това е форма на нелоялна конкуренция. Като се прибави някъде прикриваната, а другаде манифестирана зависимост на управленските органи на обществените телевизии от различни правителства и/или държавни глави, става ясно, че въпросните организации имат известни основания. Другото възражение на горните институции е свързано с намесата на обществените оператори в рекламния пазар, въпреки силно ограниченото им по закон рекламно време. Като цяло обществените телевизии в Европа все още са силно политизирани, макар формално да са независими от държавата. На практика обаче в тяхната работа се забелязва непрекъсната политическа намеса и това е рудимент от старото схващане за телевизията като държавен инструмент за пропаганда. Според ирландската изследователка Мери Кели изключение правят само Англия, Ирландия, Естония и Швеция. Тя различава три форми на отношения между обществените медии и света на политиката:

			1. Политиката е над обществените медии, когато държавните органи могат и се месят в дейността им, както е в Гърция, Италия, Исландия, Франция, Португалия и страните от Източна Европа.

			2. Политиката е в радиото и телевизията, когато управителните или надзорните съвети – органи на обществените медии, представляват водещите партии и политически сили, както е в Германия, Дания, Белгия.

			3. Независимост на обществените медии, без връзки и натиск на политиците върху медиите, както е в Англия, Ирландия, Швеция. Според професор Карол Якубович, който бе заместник-председател на Комитета по масмедии към Съвета на Европа, ключова за разбиране тук (ръководството на обществените медии) е високата лична култура на хората с обществени функции, а тя обхваща етиката на общественото служене, умението да се отдели собственият от обществения интерес на служене и много нисък праг на лично компрометиране.

			Както се вижда от тези цитати, особено от изследването на „Отворено общество“, в цяла Европа обществените телевизии не са еманципирани от политическите партии, от което страдат (доколкото ги има) критичният тон и гледната точка в предаванията им [30]. Разследванията станаха все по-рядък гост, поне у нас. Според Ася Кавръкова в страните в преход управляващите на обществените медии нямат съзнание за значението и важността на своята мисия, лошо управляват бюджетите им, прозира политическа намеса в работата на техните управителни органи [30]

			В Централна, Източна и Югоизточна Европа преходът от държавна към обществена телевизия по документи е завършен. Преобразуването им в обществени оператори е по-скоро формално. На практика политиците успяват да повлияят на избора на генерални директори и управителни съвети и така да прокарват своя политика в телевизията – се заключава в изследването [30, 49]. Дори в Германия преди години социалдемократите смениха генералния директор на MDR, която е част от ARD, проф. Хенинг Рьол. Управляващите и надзорните органи на обществените оператори обикновено избират или назначават хора, свързани с управляващите политически партии. Дори да са издигнати от неправителствени или творчески и журналистически организации, те не се еманципират от своите политически пристрастия. Тези хора защитават интересите на партии и политици, които са ги издигнали на тези постове. Това е тревожното заключение на мащабното изследване на телевизията в Европа, проведено от фондация „Отворено общество“ с ръководител Ася Кавръкова [30]. То се потвърждава от документалната книга на Борислав Геронтиев „Кабинет на десетия етаж“, която много точно разкрива задкулисните отношения (което предполага и зависимости) на генералните директори на БНТ от президента например.

			Професор Карол Якубович пък добавя: В тази ситуация (на преход) човек – бил той журналист от обществените медии или който и да е друг – опитващ се да действа независимо или по подбуди, различни от партийните, се чувства като трезвеник на запой: все по-чужд, все повече не на място, при рязко намаляващо одобрение на околните. Малцина са готови да приемат самотността и изолацията, на които биха били обречени, ако упорстват да бъдат независими или аполитични. В обществените медии стремежът към независимост или дистанциране от политическите партии често се сблъсква с друга поведенческа норма на средата, произтичаща или от личната политическа ангажираност на другите, или от конформизма, кариеризма и мимикрията, или накрая от анемия и дезинтеграция на всички ценности поради това, че са загърбени или компрометирани от обществената действителност.

			Това позволява на политическата класа да привлече вниманието на зрителите към своите тясно партийни интереси, вместо към интересите на държавата и обществото. Така управлението на обществените оператори в страните в преход се е превърнало в карнавал, в който всеки е поставил маска на лицето си, за да прикрие истинските си цели и намерения. Всичките тези черти характеризират една негативна практика. Фактът, че сме на стотно място по свобода на медиите според чуждестранни независими изследвания, доказва това.

			Срещу статуса национален обществен оператор имаше силно движение на търговските телевизии през 1996–1999 г. Тяхната позиция бе подкрепена от европейския комисар по телекомуникациите Мартин Бангеман и доведе до ревизия на Директивата. Надделя мнението, че този статус трябва да се запази и че се изисква време за еманципирането на националните обществени телевизии от политически и икономически влияния...

			Развитието на телевизията в България след промените. Краят на държавната, началото на обществената телевизия

			В България през 1990 г. Великото народно събрание приема в преходни и заключителни разпоредби на Конституцията основни положения за временен статут на Българската телевизия и Българското радио и ги обявява за обществени.

			Още през 1990 г. БНТ става асоцииран член на Евровизия, а от 1 януари 1993 г. е приета за действителен член на Европейския съюз за радио и телевизия (EBU). Това е важен успех, защото нейни представители започват работа в съответните комитети – програмен, новинарски, технически, спортен и т.н. Те участват в колективните органи и могат да оказват сериозно влияние при вземането на различни решения. Защо? Обстановката в EBU към 1992–1995 г. е сложна. Създават се първите акционерни дружества, които да управляват станалите много популярни ТВ канали със сателитно излъчване: Euronews и Eurosport. Стига се до много остър сблъсък на интереси между обществените телевизии на големите и малките държави. Тогава българския представител в Програмния комитет на EBU прави едно навременно предложение с искане в ръководството да влизат само програмни директори. То е гласувано единодушно и автоматично елиминира представителите на четири големи европейски обществени телевизии, които доминират и настояват за равно финансиране, независимо от броя на населението на съответната държава (това са служители, свързани с дейността на маркетинговите и международните отдели). Тяхното място в ръководството на Програмния комитет заемат шефове от по-малки телевизии, председател става Dr Geraint Stanley Jones – програмен директор на уелския канал S4C и това възстановява деликатното равновесие на интереси – финансирането да зависи от броя на населението в съответната страна. Идеята не е да се самопохвалим, а да подчертаем значението на малко видимата, но важна работа в комитетите на Европейския съюз за радио и телевизия.

			През 1994 г. е даден временен лиценз на първата частна регионална телевизия у нас – Нова телевизия. През следващата година започва излъчване телевизия 7 дни. В същия период излъчват и се развиват десетки кабелни телевизии. Те работят с временни разрешителни до 1998 г. На пръв поглед това е положителен знак. Но факт е, че в Европа първо се приемат закони за радиото и телевизията, а след това веднага започва процес по лицензирането на първите частни радио-телевизионни оператори. У нас пазарът се разви стихийно, а законотворците изкуствено задържаха процеса, умишлено бавейки закона, за да упражняват натиск върху собствениците. 

			Исторически преглед 
на медийното законодателство

			Първият Закон за радиото и телевизията в България е приет през 1996 г. [44]. Три месеца по-късно Конституционният съд суспендира близо една трета от неговите членове и той на практика не влиза в действие. По моя преценка роля за това изигра политическият контекст, в който бе приет законът. Положения в него, които бяха работещи във Франция, Германия, дори и Полша, бяха абсолютно неприемливи у нас.

			В края на 1997 г. този закон е поправен в частта избор на национален регулаторен орган и ръководни органи на БНТ и БНР, но отпада частта за лицензиране на частни радио- и телевизионни оператори. Този акт е предприет, защото Конституционният съд анулира решението на Народното събрание за избор на генерални директори на БНТ и БНР с мотива, че има закон, с който Народното събрание трябва да се съобрази. Всъщност поправката е извършена поради спешна целесъобразност. Двете национални електронни медии са без легитимно ръководство и де факто и де юре това положение не може да продължава.

			В началото на декември 1997 г. е създаден първият Национален съвет за радио и телевизия, който избра генералните директори на двете национални обществени електронни медии. Той се състоеше от седем души – четирима, избирани от Народното събрание, и трима, назначавани от президента на републиката.

			За първи път двете национални медии БНР и БНТ получиха де юре статуса обществени и възможността генералните им директори да не бъдат назначавани пряко от политиците. За съжаление частта от ЗРТ, която урежда финансирането на двете медии с вноски от населението, не успя да проработи и до този момент. Това поставя в положение на сериозна зависимост от настроението на правителството ръководните органи на БНР и БНТ, както и самия регулаторен орган.

			В края на 1998 г. е изработен и приет нов Закон за радиото и телевизията, който урежда статута на БНР и БНТ като национални обществени оператори и дава зелена улица за възникването, лицензирането и легитимното функциониране на частни радио-телевизионни оператори [43]. Надеждата на всички бе те да станат носители на плурализма в обществото, да отстояват интересите му и да бъдат гарант за демократичните промени на територията на електронните медии.

			В съответствие с изискванията на европейското медийно законодателство бе създаден вторият независим регулаторен орган – Национален съвет за радио и телевизия. Според този закон той се състои вече от девет членове. Петима се избират от Народното събрание, а четирима се назначават от президента на републиката. Те имат мандат от шест години, като на всеки две години двете квоти се обновяват на принципа на ротацията. Нейната цел е да се разминат мандатите на членовете на регулаторния орган с мандата на Народното събрание. Презумпцията е да не съвпадат политическите интереси на мнозинството в парламента с тези на членовете на регулаторния орган и той действително да се възползва максимално от статуса независим орган...

			В началото на 2010 г. след много промени бе приета поправка на Закона за доставка на аудио-визуални медийни услуги в съответствие с новата европейска директива в областта на електронните медии. Новото при нея е, че редуцира броя на членовете на СЕМ до петима. Това е най-малкият състав на регулаторния орган досега. (Членовете на регулаторния орган на САЩ FCC, които отговарят и за телекомуникациите, също са 5. Функциите на СЕМ там се изпълняват от Mass media bureaux към FCC. Те наблюдават и прилагат закона спрямо 1300 телевизии и над 12 000 радиостанции.)

			От юли 2010 г. работна група подготвя нов закон за радиото и телевизията, който да приложи изискванията на новата Директива за аудио-визуалните медийни услуги 07/65/ЕС [43]. До днес няма никакво движение по този въпрос12.

			Лицензиране и либерализиране 
на пазара на електронни медии

			През 1999 г. се проведоха първите конкурси за регионални и национални медии в историята на България. Лиценз за първи частен национален телевизионен оператор взе bTV – дъщерна телевизия на News Corporation, собственост на медийния магнат Рупърт Мърдок. Програмни лицензи получиха още и SBS и MTG, които са скандинавски компании. В края на 2000 г. bTV започна да излъчва целия си обем програма.

			През 2000 г. телевизионен лиценз с национален обхват получи и Нова ТВ. Сред сложни промени тя се оказа собственост на гръцката медийна групировка Аnтеnа Group. През 2008 г. собственикът на Аnтеnа Group Минос Кириаку на свой ред я продаде на MTG за огромната за бранша сума от 627 милиона евро. През 2007 г. на телевизионния пазар се появи нова телевизия – ТВ2. Осем месеца по-късно тя бе продадена на компанията на Роналд Лаудер CME и започна да функционира под името ProTV. Отбелязвам това, за да подчертая, че до 2009 г. телевизионният бизнес се развива с бързи темпове в цяла Европа. Но нивата на приходи в Източна Европа са по-високи, а темповете на нарастване на рекламния пазар – впечатляващи. През 2010 г. СМЕ закупиха за 400 милиона долара водещата в пазарно отношение телевизия bTV и нейните дъщерни канали и радиостанции. Pro TV за трети път промени името си на bTV action. Тази сума е точно изражение на финансовата криза. bTV има два пъти по-голям рейтинг от Нова TB, но бе продадена за повече от два пъти по-малка сума. Лаудер стъпва с много сериозен пазарен дял на българския пазар. През 2013 г. – година след купуването на телевизията Лаудер продава контролния пакет акции от CME на TIME WARNER. Те получават и разрешение за придобиване от Европейската комисия. Така де факто и де юре bTV вече е собственост на Time Warner. Как това сливане на собствеността ще се отрази на разнообразието на телевизионни програми и плурализма на гледни точки в публичния дебат, предстои да видим [16]. За съжаление докладите на „Репортери без граници“ от години ни отреждат все по-ниско място в тяхната таблица за независимост, свобода и устойчиво развитие на медиите .

			В същия период около 20 кабелни телевизии получиха лиценз с национален обхват, а стотици други – за регионален. Лицензирането се водеше от крайно либерални принципи. Целта на Националния съвет за радио и телевизия (НСРТ) през 1999–2001 г. бе да създаде максимален плурализъм на различни гледни точки, които да поддържат и развиват обществения дебат. Даде се възможност на всеки да покаже своята програмна, финансова и маркетингова устойчивост на медийния пазар. Това бе естествен приоритет след 45 години държавен монопол върху информацията, когато за свобода на словото не е ставало дума. Регулаторният орган НСРТ се водеше от принципа за разнообразие и обслужване на интересите на обществото. Именно поради това 90% от подалите заявление получиха програмни лицензи. Поради грешки и неточности в подадените документи имаше една малка част, която не се възползва от правото си да ги поправи. Главно те получиха отказ за издаване на програмен лиценз. Това бяха предимно местни кабелни телевизионни оператори, които излъчваха чужда филмова програма на полу-професионален принцип и при съмнително уреждане на авторските права. НСРТ работеше в тясна връзка с неправителствената организация БУЛАКТ, която защитаваше интелектуалната собственост и авторските права от пиратиране.

			Важен момент от либерализацията на пазара у нас бе, че при провеждането на конкурси за ефирни оператори (в условията на ограничен ресурс за пренос на сигнала) водеща институция в процедурата бе Държавната комисия за далекосъобщения (ДКД). ДКД инициира конкурсите, а НСРТ се съобразяваше с тези обстоятелства. След премахването на НСРТ и появата на Съвета за електронни медии (СЕМ) в края на ноември 2001 г. (поради променената политическа ситуация у нас) първо бе сменен генералният директор на БНТ, а след това процедурата за лицензиране бе изменена. Водеща институция стана СЕМ, а ролята на КРС се приближи повече до отредената на този вид далекосъобщителни регулаторни органи в Европа. Но още през първата година от съществуването на втория регулатор мнозинството в Народното събрание блокира за цели пет години процедурата по лицензиране с изискването да бъде изработена обща стратегия за развитието на електронното медийно пространство. СЕМ изработи стратегията, но тя не бе приета от Народното събрание пак по политически причини.

			Юридически европейските принципи за свобода на електронните медии бяха легализирани през 1999–2000 г. с раздаването на първите програмни лицензи. Тези лицензи са правната гаранция за конституционно уредените свободи и права на медиите и журналистите. Те гарантират на медийните собственици възможността инвестициите в техника, програма, персонал да бъдат възвърнати в срок от 15 години, без да бъде отнет лицензът по политически извънзаконови съображения. Така след осемгодишно развитие в края на 2008 г. според данни на Европейската аудио-визуална обсерватория по брой телевизии България е на 16-о място в Европа с 47 телевизии (непосредствено след Гърция), които излъчват 24-часова програма. Най-много канали има във Великобритания – 883, следвана от Германия с 300 канала, Италия с 284 и Франция с 252 телевизионни канала.

			Битката за еманципация от политически влияния и намеса продължава и досега, а липсата на обществена форма на финансиране поставя под съмнение успеха на този естествен стремеж към независимост. В голяма степен механизмите за влияние са усъвършенствани и в частния сектор. Политическият натиск е заменен от икономически в контекста на възможностите държавата все още да оказва силно влияние върху частния бизнес. Неяснотите със собствеността на медиите у нас вече е предмет на обсъждане и критика от страна на Европейската комисия. 

			Видове телевизионни канали

			Избор на телевизионен профил – 
социо-културно и маркетингово позициониране

			Има една дейност, която подчинява всички останали, при планирането, управлението и ефективното функциониране на една телевизия. Това е програмата. Започвам с напомнянето на този тривиален факт, защото бизнесът с търговските телевизии роди тезата, че телевизионната програма не е нищо повече от носител на търговски, рекламни послания. В същото време, както споменах по-горе, Съветът на Европа нееднократно напомня, че регулаторните органи могат да задължават търговските телевизии да изпълняват и обществени функции [30]. В този смисъл процесът е двустранен. Водещи в него са създаването на програмна концепция, профил, схема и проект. Те са израз на културна, но и маркетингова стратегия. Защото очевидно е, че хората гледат телевизия заради програмата. Оттук може да се изведе простата зависимост, че ако се открие точният адресат в потребностите на определена аудитория от информация, образование, забавление и култура, телевизията ще бъде печеливша [4]. Това означава всеки телевизионен канал да намери своя програмна ниша. В универсалния бизнес тя е известна като пазарна ниша. Тя ще бъде гаранция за успех, ако е свободна или пък е заета от слаба конкурентна телевизия. Втората възможност на пръв поглед противоречи на принципите на бизнеса, защото изисква по-високи инвестиции в качество на програмата и на стартовия капитал. Обаче от друга страна по-конкурентно способния канал би отнел по-лесно и бързо вече изградена аудитория. А това иначе би изисквало време и инвестиции в промоции и реклама. Пазарната ниша се открива чрез следните инструменти за маркетинг:

			♦	социологически и маркетингови изследвания;

			♦	детайлно познаване на конкурентната среда;

			♦	познаване на програмните ресурси като аспект на творческо-професионален потенциал за собствено и външно продуциране и познаване на готовите форми, които могат да се открият на международните телевизионни пазари.

			Голяма част от българските кабелни телевизии започнаха без ясна програмна концепция какво ще произвеждат и какви послания биха искали да излъчват, обзаведоха се с техника и тогава се запитаха: А сега какво ще правим? Въпрос, издаващ впечатляваща некомпетентност. Алгоритъмът е обратен. Той се осъществява стъпка по стъпка в следната последователност. Задълбочено, професионално, с достатъчен ресурс за оценка и анализ на пазарната ситуация в телевизионния бизнес се извършват следните необходими, важни действия:

			♦	познаване на медийната среда;

			♦	познаване на конкуренцията;

			♦	познаване на потребностите на аудиторията;

			♦	идея за създаване на програмни документи – уникална концепция, проект, профил, схема;

			♦	разчет на програмата като потребност от техника и персонал;

			♦	остойностяване на програмата;

			♦	остойностяване на проекта – студия, персонал, техника, наеми, хонорари, данъци и финансови задължения;

			♦	изготвяне на бизнес план и търсене на финансови ресурси за неговата реализация;

			♦	създаване и ефективно приложение на маркетингова и рекламна стратегия [22].

			Това са първите стъпки по линия на социо-културното и маркетинговото позициониране на телевизията за всеки, който тръгва да създава виртуална реалност, т.е. да открие свободната пазарна ниша, така че да осъществи идеите си съобразно с очак­ванията на зрителите. Разбира се, има изключения. Може да се констатира слабо представяне на телевизионен канал и да се предложи концепция със същия профил. Така се предизвиква остра, конкурентна битка на една и съща програмна територия – пряк сблъсък на идеи, като се залага на по-добро качество. Търси се бърз ефект от по-интересна и атрактивна програма, чрез която за много кратко време да се „отвлече“ изградената аудитория на конкуренцията. Това е директна конкурентна битка и при нея всичко трябва да бъде математически точно предвидено, като в бойна операция. Програмата трябва рязко да се отличава с отчетливо по-високо качество на съдържание и форма.

			На пръв поглед се нарушават три от основните принципа на бизнеса – добра идея, пазарна ниша и ниски стартови разходи. Всъщност налице е по-добра идея за реализация, нишата е заета, но това е формално така, защото няма успешна реализация. Стартовите разходи ще бъдат значително по-високи. Залага се на по-атрактивна програма с пресметнат риск да се инвестира в нея с цел да се привлече веднага създадената от конкуренцията публика на този програмен профил. Все пак без риск няма печалба. В бизнеса съществува понятието „коефициент на неизвестност“. Той трябва да се сведе до практическа нула, за да се упражнява максимално управление на риска. Това е сериозно, интелектуално предизвикателство, но който е избрал този път, ще трябва да поеме всички предизвикателства. 

			Освен всичко, трябва да има прецизно изработени PR и маркетингова стратегия, които да представят телевизията на пазара и да привлекат общественото внимание във възможно най-кратки срокове. А това означава още средства – за специалисти и мощна, въвеждаща и поддържаща рекламна кампания. 

			Видове тв канали 
според производството на програма

			След това трябва да се отговори на един важен въпрос, който ще бъде резултат от финансов анализ. А той е: как ще се придобива програмен продукт? Има два начина.

			Единият е чрез купуване на готова продукция. Така постъпиха навремето МTV. Но впоследствие те разшириха програмата си със собствена продукция. Повечето филмови и музикални канали също използват този подход.

			Вторият най-разпространен модел е телевизия, която произвежда програма, т.е. тя има собствена производствена база и продуцентски екип. Обикновено тя създава собствена програма и/или купува готова продукция от външни независими продуценти или разпространители. Във втория случай има възможност да се произведе и продаде собствен аудио-визуален продукт, тъй като телевизията притежава де юре и де факто авторските и сродните им права. Успешен пример за такова поведение е Планета ТВ.

			Ето няколко критерия, по които се определят видовете телевизионни канали.

			Според целите на програмата

			Съгласно Закона за радиото и телевизията (ЗРТ) телевизионните оператори биват два вида – обществен и търговски. Първите са голяма рядкост, с изключение на специалния статус на националния обществен оператор, установен от Директивата „Телевизия без граници“ [4, 41]. По закон статусът обществен оператор е свързан с повече програмни задължения и два пъти по-малко разрешено количество реклама. Това го прави неприемлив за повечето собственици, които все пак искат техните инвестиции да се увенчаят с максимална печалба в краткосрочен план.

			Търговски са всички канали, чиято основна цел е разпределяне на печалба между собствениците13 (чл. 5 от ЗРТ). Наскоро сайтът „Дневник“ публикува реч на прочутия британски продуцент Дейвид Пътнам „За охлюва в бирата и дълга на медиите“, която той е изнесъл пред видна организация. В лекцията си в Лондон миналото лято за TEDxHouses ofParliament той повдигна важен въпрос за състоянието на медиите в днешния свят – дали имат морален дълг да създават информирани граждани, или са свободни като всеки бизнес за преследват печалбата с всички законни средства. Идеята му как да се балансират тези интереси не допада на всички, включително защото има известен риск обществото да разчита на някого да го информира. Други смятат, че по-голямата опасност са гражданите, които предпочитат да си останат неинформирани – умишлено или поради небрежност. Това е ключов проблем, който не е решен и у нас, особено с тази постановка на закона.

			Според програмната характеристика

			Според програмната характеристика, която има най-голямо значение за аудиторията, каналите биват универсални (политематични) и специализирани (монотематични).

			Политематичните канали, са длъжни да предоставят задължителни програмни сегменти, като:

			♦	информация;

			♦	актуални предавания;

			♦	образователни предавания;

			♦	културни, научни, религиозни и други предавания;

			♦	филми, музика и развлекателни програми;

			♦	детски и младежки предавания;

			♦	предавания, подпомагащи интеграцията на хора в неравностойно положение;

			♦	предавания, предназначени за български граждани, за които българският език не е майчин.

			Политематичните канали излъчват най-разнообразна програма. Тя е предназначена за различни групи аудитория и има за цел да ги консолидира пред екрана си. Обикновено базовата целева група е семейството. Към тази основна клетка на обществото са отправени посланията на телевизионните предавания. Тя е жанрово разнородна и програмните пояси при политематичните канали са от съществено значение, защото всеки има различен адресат. Програмирането на политематична телевизия е сложна задача, която изисква умения, талант и опит. Същевременно, както се подразбира от задълженията, залегнали в ЗРТ, такъв вид телевизия е по-скъпа от производствена гледна точка. Тя изисква много водещи, журналисти и репортери, снимачна и операторска техника, студия, декори, монтажни апаратни и т.н. Това са неща, които повишават стартовите разходи и увеличават себестойността на програмата. А оттам – и коефициентът на неизвестност по отношение на приходната част.

			Монотематичните14 канали се класифицират според своя програмен профил. Обикновено това са канали, излъчвани по кабел и/или сателит. Те нямат за цел цялата аудитория, а част от нея, със съответни специфични интереси. Поради това програмирането при монотематичните канали е значително по-лесно. Приоритет е определянето на свободното време на съответните зрители и съобразяването на програмата с него. След това пак съобразно с този фактор се програмират повторенията и програмна схема е готова.

			На първо място според интересите на аудиторията стоят новинарските канали. Една необходима уговорка. Забелязана е сериозна девиация от заявените предпочитания. Интервюираните се ориентират вече какво е престижно и какво не и рядко някой ще признае дори анонимно, че харесва фолк-канали. Това може да се коригира единствено с фокус групи и проучване на съществуващия пазар.

			Началото на този профил започва на 1.06.1980 г. когато точно в 13.00 ч. новото чудо на технологиите CNN започва излъчване. Първата емисия е внимателно планирана, за да подчертае предимствата на прякото включване и да демонстрира възможностите на сателитното предаване. Но мечтата на Робърт Едуард (Тед) Търнър ІІІ съчетана с концепцията, програмната схема и форматът създадени от Морис (Рийс) Шонфелд са осъществени след година изтощителен труд, напрежение и над 40 милиона долара инвестиции. Тед Търнър революционизира информационните технологии, осъществява възгледите на проф. Маршъл Мак Луън за глобалното село, свързвайки целия свят в една телевизионна мрежа на живо. Той пренаписва самата дефиниция за новини – не толкова нещо, което се е случило, колкото нещо, което се случва в момента. 

			От новинарските канали днес световни лидери са CNN, EURONEWS, FOX NEWS, BBC NEWS, BBC WORLD NEWS, Al Jazeera, NTV. В България такива специализирани кабелни канали са телевизиите ЕВРОПА и Bulgaria On Air15. Последната демонстрира впечатляващи възможности в технически и съдържателен план. В началото на октомври 2011 г. в ефир се появи и новият канал БНТ 2 с много амбиции и заявка за запълване на голям програмен вакуум.

			Характерно за новинарските канали е, че излъчват новини на всеки час, кратки емисии на половин час и задължително развиват информационно и драматургично водещото събитие през целия ден. Нощем предлагат повторения на най-значимото от информационния поток. Изискват сериозни инвестиции в редактори и репортери, снимачни екипи и най-нов клас телекомуникационни сателитни технологии като SNG и други форми за излъчване от мястото на събитието. Именно липсата на средства не позволиха ББТ да се превърне в мощен балкански новинарски пул с излъчване на случващото се през деня във всяка една от балканските столици през 2009 г. 

			Този пропуск ще бъде тепърва коментиран от анализатори след навлизането на телевизия „Al Jazeera“. Освен в Сараево /там излъчването започна на 7.11.2011 г. в 19.00 ч. мениджърите на канала предвиждат още две подразделения да заработят в Лондон и Истанбул. Както казва професор Хенинг Рьол: „Те първи ще съобщават за ново състояние на нещата и ще определят гледната точка и тона на дебата.“

			От друга страна спирането на RE:TV и програмното преобразуване на ББТ подсказва зле избран и развит програмен профил. И на двете телевизии липсваха мощни сателитни комуникации и блестящо обезпечени в технологично отношение кореспонденти в страната, на Балканите, в Европа и света16.

			На второ място по интерес според изследването на НСРТ се радват спортните канали. Мога да кажа, че най-известните са EUROSPORT, EUROSPORT 2 , EUROSPORT – NEWS, както и каналите на Мърдок – SKYSPORT и FOXSPORT. В кабелните мрежи се представя ESPN AMERICA и т.н. 

			В България излъчва българският кабелен спортен канал РИНГ ТВ. Много бързо набра аудитория NOVA SPORT TV. И двата канала залагат на футбола като основен програмен сегмент. РИНГ ТВ показва и голф турнири.

			EUROSPORT показва освен футбол, тенис, кану-каяк, колоездене, моторни спортове. Интересно впечатление прави подходът на този канал за развитието на програмите си. Преди време „Евроспорт“ бяха пионери при излъчването на най-престижните спортни събития. Те запазиха тази своя позиция при тениса, колоезденето и зимните спортове, които се отразяват на изключително високо ниво.

			Музикалните канали заемат трето място. Преди години пионер бе MTV. След него се появиха и други, включително и класически музикален канал, което говори за умело изчислена аудитория и за изключително интересна програмна ниша. Отскоро в България се излъчва и канал за класическа музика MEZZO. У нас много популярни са каналите за фолк музика. 

			Музикалните канали заемат трето място по предпочитания на публиката и са мощен фактор на влияние. Преди години пионер бе MTV. След него се появиха много други като VH1, включително класически музикален канал, което говори за умело изчислена аудитория и изключително интересна програмна ниша. От три години в България се излъчва канала за класическа музика MEZZO. 

			У нас много популярни са каналите за фолк музика. От тях най-успешен в търговско отношение е ПЛАНЕТА, който намира търговски прием и в чужбина. Останалите го копират, но на по-ниско художествено и техническо ниво. Фолк каналите в България са пример за бизнес конкуренция на една и съща програмна територия, за което стана дума преди малко. ПЛАНЕТА превъзхожда останалите и по-нещо много важно – фирмата държи търговските и сродните права на излъчваните клипове. Това е много високо перо за всеки телевизионен канал, който излъчва готова продукция. Важно е да се отбележи, че именно на тази територия се проектира реално идеята за свободен пазар на културата. В случая става дума за форма на субкултура, но успешно продадена. Такъв маркетингов подход обаче тревожи. Посланията в текстовете на фолк-певиците не са в сферата на възвишени емоционални чувства, а на елементарно физическо привличане. Външният им вид подсилва това впечатление. Те налагат стандарт за жената като задължителен реквизит в аксесоарите на богати мачовци, не поощряват възможностите за развитие чрез интелект и системен умствен труд. Напротив изборът е един – изкуствено изваян кичозен образец на подражание на тези певици17 с подчертан сексуален подтекст.

			Проблемът при тези канали е сходен с този на новинарските.

			Интернет и по-специално сайтът за видео-обмен YOU TUBE са силни конкуренти. Проблемът с него е глобален. Той поставя на изпитание нервите на продуценти и импресарии, налага нови форми на заплащане на авторски и сродни права, с които всички ще трябва да се съобразяват. Вероятно и в тази област ще се търси някаква хибридна форма на IPTV, каквато за сега все още не съществува.

			Филмовите канали имат световна аудитория. Факт е, че сателитният пренос много спомогна за възникването и развитието на тези канали. SKY Movie Channel от групата bSKYb е един от пионерите, но сега вече те са десетки.

			В САЩ най-гледаната филмова телевизия е HBO, която е и мощен филмов продуцент.

			В Европа най-големият производител на филмова програма е френската CANAL +.

			В България филмови канали поддържат телевизия Диема, Евроком, bTV cinema, bTV comedy, Кино Нова. Това е сравнително лесен за програмиране и управление канал. Работещите са малко, като основно място заема закупуването на готовите филми и управлението на авторските и на сродните им права. 

			Едни от най-обичаните, с универсална аудитория, са научнопопулярните канали. Националното географско дружество на САЩ след прочутото списание създаде и телевизионен канал със същото име. В днешно време има десетки канали със сходно съдържание.

			В България имаше идея на базата на филмовия фонд на студия за научнопопулярни филми ВРЕМЕ да се създаде едноименен телевизионен канал, но поради липса на средства и добър мениджмънт тя не се осъществи. Основен проблем се оказаха стартовите средства за прехвърляне на уникалния филмов фонд от 35 мм филмова лента на видеоносители. Друг проблем е много голямото количество филми, които са различни по тематика и трудно формират предавания от поне един час телевизионно време. Основният принцип за телевизията – серийност на аудио-визуалния продукт, за съжаление не е поставен като цел и реализиран като резултат в Студия ВРЕМЕ до 1989 г., въпреки много добрите филми, които произвеждаше. Това бе обусловено както от нехайството на държавната телевизия, така и от много широкото разпространение по кино-мрежата в страната. Тези канали работят главно на принципа на външните продуценти, които обикновено са режисьори и оператори на филмите си. Относително лек за управление канал.

			Анимационните канали също са световен хит, и то не само сред децата. Характерно за тях е, че са с висока степен на комуникативност, тъй като езиковата бариера не е ключов проблем и затова те намериха добър прием в целия свят. Най-популярен е каналът Cartoon Network специализиран най-вече в анимация. Той обаче предлага широка гама програми, от комедийни сериали до екшън и приключения. Каналът се стреми за задоволява потребностите на деца различни по вкус и възраст, а има и рисувани филми, чиито сатиричен подход или обратното, по-мрачна атмосфера, е подходящ и за възрастни. Програмират се и различни формати. От историческа гледна точка най-големият успех на канала е колаборацията с Джордж Лукас и неговата мега-серия STAR WARS. Лукас излъчи проектите Clone Wars и The Clone Wars именно по Cartoon Network, като с втория сериал достигна рекорден рейтинг. 

			Основен конкурент на Cartoon Network в миналото бе вече несъществуващия днес канал Fox Kids, а днес тази роля се изпълнява от Disney Channel, които излъчват на същата честота18. Disney Channel имат различна стратегия спрямо Cartoon Network, като „създават“ нови звезди и TEEN идоли в мюзикъли. Именно от Disney Channel стартира кариерата на Майли Сайръс („Хана Монтана“), Джонас Брадърс, Ванеса Хъджинс и Зак Ефрон (пеещите актьори от „Училищен мюзикъл“). 

			У нас много добро впечатление като детска телевизия прави каналът „Супер 7“. Освен атрактивни анимации, той показва качествена, но не особено традиционна продукция у нас. Става дума за т.нар. стил „аниме“ – японската анимация. Той е изключително популярен сред младите хора и по-специално за неговите високи образци – продукциите на студио „Гибли“ като „Принцеса Мононоке“, „Подвижният замък на Хоул“, „Магьосникът от Землемория“, които са едни от най-популярните неамерикански филми в целия свят. Част от тях са адаптации по популярни книги, други развиват митологичните мотиви на Япония. Всички те са качествено, достъпно за младия човек изкуство, което показва образец различен от доминиращия американски къмпютърен матричен модел. Познавачи обаче отправят забележка относно качествата на преводите – нещо, което е истински бич за много чужди канали у нас19. Като цяло, основната гледна точка към канали за детски филми, е че те трябва да развличат и запознават децата с най-комуникативните форми на изкуство и познание, но не трябва да служат за заместители на родителския контакт. Много дебело искам да подчертая – не анимационното изкуство само по себе си, а разбирането на телевизията като заместител на родителя във възпитанието и натрупването на познание е проблем.

			Каналът, който бързо се разви в световен мащаб в последните години и предизвика масов интерес, е History Channel20. Като част от шведската медийна групировка MTG, в тясно сътрудничество с ВВС, този канал събира постоянна аудитория и предлага на вниманието ѝ интересни интерпретации на отминали събития, разработени научно издържано и визуално много зрелищно. History Channel е ярък, класически пример за откриване на програмна ниша в пренаситения свят на електронните медии, и то в днешно време. Едновременно той е доказателство за това, че може да съществува успешно телевизионен канал, насочен към по-издигнатата част от аудиторията, за която съжденията, коментарите и анализите са по-важни от задоволяването на примитивни емоции от битово-телесен характер. Този канал работи плътно с ВВС и създава своята продукция главно по линия на познанието и на практика опровергава тезата, че публиката не обича телевизионни програми, които предизвикват размишления.

			Много популярни по света и специално в Азия са религиозните канали. Те имат голяма аудитория и, което е най-важно, тя попада в определението за т.нар. твърда аудитория, която е лоялна към програмата и очаква съответната доза информация всеки ден и час.

			Много станаха каналите за директна търговия. Глобализацията, невижданото развитие на материалното потребление, навлизането на електронната търговия по света, но все пак и нуждата от по-висока степен на публичност при представянето на стоките наложиха тази чисто търговска ниша.

			Географските канали според мен не се нуждаят от представяне, коментар и анализ. Те биха могли да се отнесат към научно-популярните, като уточняваме, че в центъра на програмата стоят пътешествията и откритията на непознати и недостъпни места на планетата. 80% от хората нямат финансовите, а често и физически възможности да посетят Ушуайа; Мачу Пикчу; Антарктида, нос Хорн, Катманду, Непал и т.н. Скъпо струващите георграфски филми носят нова информация за екзотични места, правят аудиторията съпричастна към проблемите на планетата и разширяват нейния кръгозор. Те са добре представени у нас.

			Оказва се, че каналите за лов и риболов имат своя твърда аудитория и това ги прави доста успешни в програмно и маркетингово положение. Във Франция зрителите на такъв канал са създали собствена партия, която има представители на много места в местната власт. У нас се излъчват по кабел два канала – руски и френски на такава тематика.

			Тяхна разновидност са и туристическите канали. Те са прикрита форма на реклама, но освен това запълват специфичната потребност от такъв тип информация.

			Сериозна тревога предизвикват еротичните канали. В много малко от тях се забелязва дискретен подход и стремеж към визуализирана естетика на голото тяло, която е базова тема в изобразителното изкуство. Всъщност имам емпирично наблюдение на една серия от 12 филма по 6-7 минути на телевизия PLAYBOY. В тях формите на силуета само са щрихирани. Обектът е представен в светлината на гледната точка на Фидий към голотата: „най-съвършената форма в природата е тази на голото женско тяло“. В тези филми преобладаваха общите планове, приглушената стилизирана светлина, липсата на каквито и да е акценти на интимни детайли. 

			Редом с него, обаче, главно в страните от третия свят се излъчва откровена порнография, която е ограничена от закона в рамките на времето от 23.00 до 06.00 ч.21 Проблемът е, че тези канали са лесно достъпни за деца и подрастващи. Мнението на сексолози е, че поради тяхното натрапчиво присъствие и грозни модели на полови актове родителите трябва да избързат и да започнат разговор с децата на тема секс от три-четири годишна възраст. Направени изследвания разкриват, че много деца от малки си създадат грешни и отблъскващи представи за тази интимна сфера в отношения между мъжа и жената.

			В САЩ например един от най-гледаните телевизионни канали е каналът с прогнози за времето. Weаthеr Channel предава от мястото на събитията, а територията на Щатите е огромна. Този канал се радва на 24-часова широка популярност.

			Съществуват и други специализирани канали – за малцинствени групи, за домакини, учебни канали, университетски, но те са главно на територията само и единствено на кабелното разпространение и нямат толкова масова аудитория, колкото посочените по-горе. 

			Общия телевизионен фон у нас се разнообразява и със специализирани кулинарни канали като FIESTA TV, но за съжаление остро се усеща липсата на телевизии за малцинствени групи, студентски и университетски канали, каквато е GUST TV в Шотландия например. Навсякъде те са предмет на кабелното разпространение и нямат толкова масова аудитория, колкото посочените по-горе. Според мнението на специалисти обаче най-интересните и дискусионни предавания в САЩ се излъчват именно по университетските канали.22

			Изборът на програмен профил е от решаващо значение за бъдещия успех, защото е вашата пазарна ниша. Ето защо той трябва да бъде резултат от задълбочен анализ на нагласите на зрителите, свободното им време, покупателната способност, навиците и хобито им, общото състояние на телевизионния пазар, броя на т.нар. телевизионни домакинства – под това понятие, въведено от социологическите и маркетинговите агенции, разбираме броя телевизори в едно семейство.

			Според способа на пренасяне

			Според вида на технологичния пренос на сигнала те са ефир­ни, кабелни, спътникови, комбинирани. Искам да отбележа, че това е стратегически финансов показател. Зрителят не се интересува от способа на разпространение, а от съдържанието на програмата. И все пак способите са важни, защото след появата на сателитните спътници в телевизията масово навлезе понятието „специализиран“ или „монотематичен канал“. Пионери в тази област са CNN и News Corp. с каналите bSKYb. 

			На особена популярност вече се радват стрийминг-платформите, които заемат все по-голямо място в културно-информационните потребности на зрителите след пандемията КОВИД 19.

			Управление на телевизионен канал. 
Професионални роли и субективни качества на генералния директор

			Общи принципи

			Основен фактор за успеха на една телевизия е мениджърският състав, в който ключова роля играе личността на генералния директор. Неговите субективни и обективни качества са решаващи. Всеки друг фактор би могъл да бъде спешно коригиран, елиминиран или неутрализиран, но изборът на генерален директор е най-значимото действие след избора на програмен профил. Практиката досега в БНТ и в частните търговски канали подкрепя това мое убеждение. Генералният мениджър ще ангажира ръководен екип, ако все още не е създаден такъв. Те от своя страна ще доведат със себе си групи от съмишленици. Ако не е направено това, вече има закъснение и вероятно някъде са се появили „тесни места“ с висок коефициент на неизвестност за успеха. На ниво планиране, проектиране и предвиждане трябва да се минимизира този дефицит. В следващата глава ще се опитам на базата на световен (използвал съм цитати от американската книга „Electronic Media Management“ на Petеr K. Pringle, Michael F. Starr и William E. McCavitt [2]) и на мой личен опит да систематизирам критерии за качествата, които трябва да притежава генералният директор.

			От гледна точка на теория на мениджмънта има много и различни дефиниции за понятието „управление“. Ние ще се спрем на популярното: Управлението може да се определи като процес на планиране, организация, влияние, ръководене и контрол с цел да бъдат постигнати производствените цели чрез координиране на материални, човешки, технически и финансови ресурси. Това определение ще бъде гледната ни точка към процеса на работа в електронните медии. Има три класически школи по управление, които се различават, но и доближават. Най-близка до управлението на електронните медии е комбинацията от базисните принципи на американеца Фредерик Тейлър, французина Анри Файол и германеца Макс Вебер. Принципите на Вебер са:

			♦	разделяне на отдели по трудова характеристика;

			♦	ясно определена йерархия на авторитетите в системата;

			♦	подбор на кадри на базата на тяхната квалификация;

			♦	повишение на основание старшинство или постижения;

			♦	стриктна и систематична дисциплина и контрол;

			♦	разделяне на собствеността от оперативното управление.

			Петият базов принцип на Анри Файол е: Наблюдение на изпълнението на плана и предприемане на действия, които коригират грешките, причинени поради слабост, или които да предотвратят тяхното повторно появяване. Този принцип е особено важен при управление в условия на перманентна промяна, какъвто е режимът на работа в телевизиите [2].

			Принципите на Тейлър са същите. Бих отбелязал специално, че те са залегнали в трудове от началото на ХХ в., но у нас все още са пренебрегвани волунтаристично от самобитната балканска управленска мисъл. Под това понятие разбирам извън професионални критерии за подбор и назначаване на хора по оста на най-примитивната логика на задействане на първични социални мрежи – мой близък, роднина, приятел; този ми харесва или не ми харесва23; знае да слуша. Професионалните критерии и инструментариумът на научните тестове от науката HR все още не играят важна роля у нас. Професионалният опит много често бива пренебрегван. Конкурсите обикновено служат за прикритие на назначението на най-неподходящия човек. Под балканска управленска мисъл разбирам още неизкоренимата дарба европейските приоритети и инструменти за действие да се израждат в балкански привилегии и методика за заобикаляне на закона. 

			Всеки мениджър още в процеса на планиране трябва да дефинира факторите, които по различни причини са извън неговия контрол. Тяхната съвкупност формира т.нар. коефициент на неизвестност [18, 14]. Предвиждането им, набелязването на мерките за тяхното свеждане до поносим и предвидим минимум е предмет на дисциплината управление на риска. Липсата на контрол при привеждането на инфраструктурата в действие води до риск и това автоматично повишава нивото на коефициента на неизвестност. Факт е, че няма мениджър, който да поеме ръководство на нещо, което на практика не е в състояние да контролира. Или, ако го поеме, то това би оскъпило многократно себестойността на крайния продукт. Съответно би понижило конкурентната способност.

			Едно от основанията да бъдат систематизирани принципите на управление на телевизионен канал е, че относително лесно може да се забележи, че в управлението на българските национални обществени медии отсъства реален орган, който да упражнява общ контрол над решенията, вземани по целесъобразност от генералния директор [41]. Затова според мен през призмата на теория на управлението е по-ефективно управленските нива да са разделени ясно, както е в Европа. Необяснимо е защо според ЗРТ генералният директор на БНТ трябва да предлага на регулаторния орган да избира членовете на управителния съвет и да бъде негов председател по право. Тоест лично, с решаващ глас да контролира собствените си предложения и решения. По-целесъобразно би било да бъде само член на управителния съвет, а председателят да бъде друга личност. Фактите досега разкриват, че решенията на управителния съвет в голяма част са взети под натиска на генералния директор и тяхната целесъобразност често се поставя под съмнение. От друга страна, регулаторният орган отговаря само за спазване на ограничен брой членове от ЗРТ, а Агенцията за финансов контрол и Сметната палата контролират финансово БНТ по законосъобразност. Именно управителният съвет е органът, който трябва да контролира целесъобразността на оперативните решения, но това не може да се случи, защото неговият председател е генералният директор, който е взел тези решения в това си качество.

			Особености на телевизионното управление

			В телевизиите работят различен брой хора. Количеството на персонала зависи от тематичните характеристики на съответния канал. Като правило най-много хора работят в националните обществени телевизии. Това е така, защото тези телевизии имат най-широк спектър продуцентска дейност в аспект производство на програми в публичен интерес, произтичащи от многобройните им по закон програмни задължения. Тази характеристика на националната обществена телевизия (а в по-малка степен и в частните телевизии, самоопределили се като обществени) от своя страна предполага повече служители, техници, творци. От друга страна, както казах, неефективното ръководство на бившите държавни медии се отразява особено неблагоприятно във финансово-административен аспект.

			Най-малко хора работят в търговските монотематични канали, които купуват готова продукция. Това са филмови, музикални, търговски канали и т.н. Не може да се каже същото за монотематичните спортни канали, особено когато те имат амбиция за собствено отразяване на събитията. В тях най-важни са производствените мощности за извънстудийно снимане, програмирането, търговските отдели, юристите, които ръководят договорните отношения с търговски права, интелектуална собственост и авторски права, и координаторите на телекомуникационните връзки.

			Независимо от броя на заетите в производствената и излъчвателната дейност, всички служители трябва да работят в групи (звена, отдели, департаменти) на базата на тяхната професионална диференциация. От структурна и организационна гледна точка ясно очертаната йерархия на авторитети трябва да бъде изведена на базата на: 

			♦	тяхната квалификация;

			♦	личните им качества;

			♦	професионалните им способности и умения.

			В същото време на ниво производство тези звена се срещат, взаимно допълвайки общата дейност, изразена в постигане целите на телевизията, т.е. изработване на програмния продукт, който се създава – директно излъчване от мястото на спортно или друго събитие, токшоу, новини, документален или игрален филм, концерт, вариете, театър, опера, кабаре и т.н. – всички телевизионни жанрове, които телевизията е заложила в програмната си схема.

			Оттук можем да приемем, че всеки, който ръководи някаква дейност, която е възложена на група хора и те имат определени цели и задачи, е мениджър. Въпросът е, на какво ниво в структурата на организацията стои той?

			Petеr K. Pringle, Michael F. Starr и William E. McCavitt в своята книга Electronic media management [2], издание на Американската Асоциация на радио-телевизионните оператори (АВА), дефинират три нива на мениджмънт в телевизиите:

			Оперативното ниво обхваща мениджъри, които ръководят обичайни действия по реализацията на определена творческо-производствена задача. Обикновено в телевизиите това са директори на продукции, ръководители на звена в продукцията (осветители, кабелисти, построяване на декори). Тези оперативни ръководители са отговорни пред по-високото ниво в съответната медия и гарантират изпълнението на дейността на звената в определен срок, в рамките на предвидените средства и с планираните хора.

			Главното управленско ниво включва хората, които пряко отговарят за цели раздели от работата в медията. На практика това са програмните, финансовите, търговските, техническите и новинарските директори. Както се вижда, те отговарят за големи групи хора, но важното е, че на тяхно ниво се срещат усилията на отделните звена, които работят за една обща цел – производството, закупуването и обработката и излъчването на екранния продукт.

			Висши ръководни кадри са хората, които пряко отговорят за цялата дейност на компанията и осигуряват общото ръководство за постигане на целите и изпълнение на задачите, поставени от собствениците пред медията. Управителните съвети и генералният мениджър на телевизията са това висше ниво.

			На ниво висш мениджмънт това означава необходимост от внушителна бройка добре подготвени ръководители на ефир­ни, кабелни телевизии и радиостанции в България. Колко от тях имат нужното образование по мениджмънт, но нямат опит; колко имат опит, но нямат образователна подготовка и колко са изкарали специални курсове за квалификация в чужди телевизии и колко просто са били на някаква длъжност в медия и по стечение на обстоятелствата, поради липса на избор (изкуствено създаден или реален) на пазара на труда, стават висши мениджъри? Въпросът не е от частен характер, защото от нивото на мениджмънта на дадена телевизия и радио зависи качеството на формата и съдържанието на аудио-визуалния продукт, който всяка вечер е на екрана или звучи в ефира и налага строго определени социокултурни модели на поведение. Освен това той опира до това, че заради необразовани и зле подготвени режисьори, оператори, звукооператори, монтажисти и т.н. често зрителят уврежда зрението и слуха си всяка вечер – на ниво възприятие на нискокачествен в технологично отношение телевизионен продукт, въпреки че съвременните камери сами компенсират липсата на професионализъм и опит у операторите. В същото време всеки се е сблъсквал с разликата в нивото на звука в различни предавания и особено при рекламните блокове. Това мога да заявя със сигурност, особено що се отнася до някои кабелни телевизии… А производството на предавания, от които зрителят може единствено да затъпее24, е сложен дискусионен проблем с много нива – търговски интереси, маркетинг, потребност на зрителите от примитивни удоволствия, липсата на съзнание за социо-културна мисия у авторите на програми и сред мениджмънта на телевизията. Тези аспекти би трябвало да бъдат предмет на обществен дебат, но все още не са.

			Телевизията се крепи на три основни ресурса – персонал, финанси, техническа осигуреност. Съчетанието между тези три компонента създава крайния аудио-визуален продукт – програмата. Тя е целта и свръх-задачата на цялата инициатива, наречена телевизионен канал.

			От тези ресурси най-важен е човешкият. Питър Драккар пише: Основно задължение на мениджъра е да организира така нещата, че силните страни на човешките ресурси да станат производителни, а слабостите им да играят незначителна роля в постигането на производствените цели и задачи. Персоналът е аниматорът на производствените процеси в телевизията, той произвежда програмния продукт, който оправдава целите и задачите на канала. Още повече, че в телевизията творческият процес е неразделна част от производството [21, 31]. А творчеството е крайно субективна категория, която се измерва комплексно, като се отчитат следните показатели:

			♦	количеството аудитория;

			♦	естетическите критики в специализирания печат;

			♦	финансовите резултати в крайна сметка.

			Схемата, по която се действа, е проста: програмна концепция, профил, схема, проект, реализирани чрез персонал с финанси и техника, създаващи програма, която привлича аудитория, а тя пък носи финансови постъпления, които трябва да осигурят в резултат още по-качествена програма. Организацията на труда в телевизията е прагматично хармонизиране на вложените творчески труд и енергия с финансовите и технологическите възможности на канала, с административно-организационния капацитет и творческия потенциал на основната структурна единица – продукцията. От високото качество на творческо-производствения процес и на неговата организация зависят ефективността и качеството на труда.

			Важни фактори, които детерминират ефективната организация на творческия процес в телевизията, са неговото проектиране и планиране като система от мерки за мотивиране на заетите в производството и тяхното лично представяне при изпълнение на конкретните им задължения [2].

			Ефективните планиране и производствена дейност намират конкретен израз в длъжностните и функционалните характеристики. В тях се описват не само конкретните задължения, но и функционалните връзки и зависимости (вж. Приложение 1). Те трябва да очертават реално, обективно и безпристрастно вътрешната йерархия на авторитети в професионалната инфраструктура и да трасират движението на програмния продукт от ниво творчески замисъл през етапа на производството му до мига на неговото излъчване. Това е неговата премиера, неговата реализация пред публиката. Това е и най-инфарктният момент – мигът, в който електронните машини (пийпълметрията – патент на Нилсен) отчитат нивото на аудиторията, нейната устойчивост пред екрана на точно този телевизионен канал и пред точно тази произведена програма. Това е и мигът на финансовата реализация на вложените средства.

			Планирането в телевизионния канал е научно-производствен модел на трудово поведение. Той е резултат от теоретично практически разработки, дългогодишни изследвания на оценката на риска, на коефициента на неизвестност, на управлението на труда, на личността и на промяната.

			Подчертавам това, защото най-характерната особеност на работата в телевизията е, че тя протича в условия на управление на перманентно променливи величини с висок коефициент на неизвестност. Тази перманентна промяна преминава по трите основни направления на телевизията:

			♦	програма (в това понятие включваме и персонала в аспект на творчески резултати – те винаги са различни при всяко ново издание на предаването);

			♦	техническа част, която непрекъснато се обновява в две посоки – по линия на нови изисквания (като цифровизацията) и по линия на текущата иновация;

			♦	финанси в аспект на инфлация, конюнктура на световните пазари за аудио-визуални продукти, финансова криза, намаляване на приходитe и т.н.

			Последната величина към днешна дата се оказва доминантна, особено във време на глобална икономическа криза. Подчертавам, че повечето фактори са извън контрола на висшия мениджмънт и неговите усилия могат да бъдат насочени единствено по посока минимизиране на загубите. 

			Техниката също поднася неприятни изненади. В режим на живо излъчване излизането от строя на една основна камера може да провали предаването. По време на заснемането на концерт-спектакъла „Незабравима филмова музика“ камера №1 от ПТС, която държеше общите планове на залата, излезе от строя. За щастие, режисьорът Боряна Пунчева бе предвидила подвижни репортажни камери, куплирани в ПТС, и две от тях спасиха положението. Това аварийна ситуация ли е, или перманентен коефициент на неизвестност? Дефиницията тук има периферно значение. Основно се оказва субективното качество да се предвиди възможен провал и той да се застрахова с резервни технически средства.

			В много голяма степен програмата зависи от вкуса на аудиторията. Той може да бъде предвиден, въпреки че се мени непрекъснато. Точките на Нилсен регистрират фактите на отлив или прилив на зрители. Социологическите проучвания, фокус групите и маркетинговите изследвания често само фиксират процеси, които бързо са преминали, докато се обработват първичните данни от теренните изследвания. Това прави работата в телевизията изключително нервна, уникална, напрегната и подчинена не само на познатия научен инструментариум от средства и механизми за организация на производствения процес, но и на вкус, интуиция и предвиждане. Три фактора, които зависят от персонални психологически качества, творчески талант и умения. Как могат да се открият те? Чрез практиката – а това вече е въпрос на риск, когато става дума за експерименти с млади автори, творци и журналисти.

			„Няма друг бизнес като шоубизнеса!“ – казва Боб Фос. Рискът е огромен, но оправдан. За съжаление у нас все още малко телевизионни мениджъри и продуценти поемат риск с млади и оригинални български идеи и сценарии и вместо това залагат на остарели програмни формати, внесени от чужбина. Рискът съществува винаги, дори при доказани майстори, защото коефициентът на лично творческо участие не е възможно да бъде определен дори приблизително. В дадена ситуация един творец създава прекрасно предаване, а през следващата седмица работата му е посредствена. Рецепта няма и проблемът се свежда до преценката на генералния директор, доколко може да разчита на всеки за високо ниво на качеството при всички обстоятелства.

			Спецификата на телевизионния труд е, че създава екранна действителност. Можем да я наречем аранжирана или пред-екранна действителност в процеса на нейното създаване, преди да е заснета [28]. След това тя става екранна и всичко построено за нейното заснемане подлежи на разрушаване. Поради това пред-­екранната действителност е подчинена на изискванията на операторското майсторство, сценографията, костюмите и грима, на замисъла на режисьора и има само автономен, временен характер. Това е водещ алгоритъм в телевизията. Тази банална истина често се забравя от много журналисти с ниска или никаква визуална култура, но издигнали се до високи мениджърски позиции.

			Именно това предявява редица специфични изисквания към всеки работещ в телевизията. От генералния директор до осветителя. Изискват се много качества, умения и сръчност, индивидуални дадености, черти на характера, за да се изпълнят задачите качествено. Всеки един поема организаторски, изпълнителски, а много често и творчески функции. Всеки трябва да се проявява като много профилна личност с различни качества и сръчности. Налага се шофьори и общи работници да изпълняват малки актьорски задачи. В своята телевизионна постановка „Харолд и Мод“, поради неявяване на актьор, режисьорът Хачо Бояджиев ангажира програмна редакторка, която за първи път застава пред камера. Тя трябва да изиграе ролята на кандидат-годеница на Харолд. Героинята ѝ е неинтригуващо, скучно, вдървено в поведението си момиче с равен, неинтересен глас. Ефектът от представянето на инцидентно ангажираната редакторка е поразителен. Тя се справя със завидно майсторство и демонстрира рядко срещано присъствие пред камерата25. Режисьори и оператори често участват пряко в довършването на детайл от декор във вид, в какъвто те го виждат в творческото си съзнание, а строителите на декори не са в състояние да ги разберат. От най-ниско до най-висше ниво изискванията са особени, специфични и нетипични за други браншове и отрасли.

			Важен фактор за развитието на програмата са конкурентните програми, излъчвани по другите телевизии. Битката за аудитория сред комерсиалните телевизии се води вече пряко – в рамките на един жанр, дори в рамките на един формат. Всичко това носи огромен програмен и финансов риск, който не може да се предвиди докрай.

			Основен аспект от работата на генералния директор е организацията. Организирането е процес, при който хармоничното използване на човешки, технически и финансови ресурси трябва да доведе до постигане на поставените цели и задачи. Човешкият персонал се разполага в позициите от таблицата на управленската структура на телевизията, така че да гарантира функционирането на всяко звено, група, отдел, дирекция. Разликата е, че на базово ниво продукция много често това става не само по обективни, но и по субективни признаци – творческо единомислие, сходство на характери, общ, екипен ритъм на работа.

			Ключов за всяка телевизия е въпросът какъв трябва да бъде генералния директор (мениджър)?

			В държавите с установена демокрация ролята на мениджъра е от ключово значение за успеха на телевизионния канал, а в България то има направо съдбоносен характер. В ВВС проблемите се свеждат главно до професионалните качества, умения и опит на генералния директор, защото той изпълнява стратегията за развитие на корпорацията за десет години напред. Тя е изготвена и утвърдена от управителния съвет (BBC Trustе след 2006 г.) и е основание за издаване на кралска харта, като гарантира и финансовото обезпечаване на медията за тези десет години. Стратегията задължително е подчинена на установените, прокламирани ценности на ВВС, формулирани още от първия ѝ директор барон Чарлс Уолсъм Райт.

			В държавите от Централна и Източна Европа в телевизиите формално са приложени всички изисквания на директивата „Телевизия без граници“. Но в нито една няма дефинирани и прокламирани ценности, които да са крайъгълни камъни за всяко управление [40]. В етичния кодекс на българските електронни медии има записани такива ценности, директно пренесени от стандартите на ВВС, но въпреки това те още не са се превърнали в модели за работа в телевизиите. Проблемът е на общо, културно и цивилизационно ниво. Няма как да пренесем наготово един работещ модел от една страна с нейните култура и нагласи в друга и той да заработи веднага ефективно26. 

			Впечатленията ми от тригодишното ми пребиваване в Комисията за етика в електронни медии разкриват непознаване на тези етични стандарти и ценности от страна на репортери и редактори. 

			В такъв сложен контекст въпрос от изключителна важност е, кой и какви лични и професионални качества трябва да притежава, за да стане главен мениджър на телевизия?

			При оперативното и стратегическото управление на телевизия възникват проблеми от различен характер. Те могат да бъдат групирани така:

			♦	Проблеми в управлението;

			♦	Проблеми във финансирането и управлението на входящите и изходящите финансови потоци;

			♦	Проблеми при създаването и управлението на телевизионната програма;

			♦	Технологични проблеми;

			♦	Опити за външна намеса във финансовата и редакционната политика

			Специално искам да отбележа, че мениджър само по учебник или в класна стая не се става. Необходими са доста дълга практика и натрупан личен опит със съответните успехи на всяко ниво от развитието на конкретния мениджър, за да се справи той с предизвикателството на тази длъжност. Професор Хенри Минц­бърг категорично заявява в своята книга Managers Not MBAs че големите компании наемат MBA възпитаници за имидж [13]. Но всъщност те изпълняват функциите на анализатори, тъй като имат добра аналитична подготовка. Огромен процент, от възпитаниците на МВА нямат практика и натрупан опит и се провалят като ръководители. Те предизвикват повече проблеми, отколкото сами могат да решат – заключава прочутият професор. Неговата препоръка е хората с мениджърски амбиции да се стремят да се поучат от собственият си опит, да систематизират наученото от учебниците и да го прилагат смело и новаторски. Механичното пренасяне на готови модели за вземане на решения не води доникъде.

			Необходимите качества на генералния директор в този текст разглеждам не като самоцелно желание да се създаде идеален образ. Бих искал те да се възприемат като критерии за избор на водещата фигура в телевизионния бизнес, в контекста на липсата на систематизиран управленски опит, на базови редакционни ценности и висок праг на лично достойнство у работещите в телевизиите. Съчетанието на широка визуална култура на високо ниво, експертни познания в основни телевизионни дейности и управленски умения в една личност е рядко срещано явление. Важното е да знаем към какво се стремим и какъв тип личност търсим. Още по-важно е да подредим приоритетно различните качества, които се надяваме да открием като дадености, и тези, които се развиват в процеса на работата. Според мен все още в България огромен проблем се оказва именно пълното отсъствие на обективни критерии при назначаването на ръководни длъжности.

			Ние сме държава с ниска производителност на труда в Европа, нисък брутен вътрешен продукт и нисък коефициент на екипна работа – фактори, които преди всичко се дължат на лош мениджмънт. 

			Критерии и значение на избора 
на генерален мениджър (директор)

			Както вече отбелязах, планирането, замисълът, производството и програмирането на предаванията имат за цел създаване и лансиране на социо-културен модел, който се предлага на аудиторията. Тя е свободна да го приеме или отхвърли. Това има етическо и естетическо измерение, което чрез механизмите на съвременната социологическа наука се стремим да открием. Позволявам си да кажа, че именно естетическата стойност на телевизионната програма дава качеството, а маркетинговият успех се свежда основно до количеството аудитория. А както е известно, проблемът за количеството и качеството е ключов във философията като базова наука, но той има видимо проявление в частност и при създаването на телевизионните предавания. Колизията тук е, че невинаги качеството на предаването води механично до количество зрители. В тази пресечна точка на търговски и културни интереси обикновено в конфликт влизат програмният и маркетинговият директор. В такава ситуация арбитражът и преценката на генералния мениджър са неизбежни.

			Спираме се по-подробно на обективните и субективните качества и умения, които трябва да притежава генералният директор, защото той е основна фигура в работата на телевизията на всеки етап от нейното развитие. Досега няма формулирани изисквания към него, нито пък са въведени някакви общоприемливи професионални критерии, както вече отбелязах. Доминантен фактор е политическата конюнктура. Правя тази уговорка, защото освен сравнението на подходи, принципи и модели на управление, в случая ще навлезем по-детайлно в ключовата за всяка телевизия процедура – как и по какви критерии се избира генералният директор (мениджър)?

			Най-трудната част от избора на генерален директор е преценката на неговите личностни качества. По принцип оценката за всеки субект е трудна, а когато за нея няма въведени обективни критерии, тя става невъзможна. Можем да определим, че способностите му:

			♦	да предвижда;

			♦	да притежава професионална интуиция;

			♦	да може да създава атмосфера на колективизъм;

			♦	да умее да работи в екип и да общува неформално с персонала са качества, които могат да бъдат развити и усъвършенствани, но ако вече са налице.

			Британската школа, но успоредно и Petеr K. Pringle, Michael F. Starr и William E. McCavit в книгата си Electronic Media Management [2] формулират пет изисквания, които са задължителни за генералния директор.

			Основни качества трябва да бъдат: 

			♦	представителност и дипломатичност;

			♦	способност за да взима правилни решения;

			♦	способност да успокоява различните огнища на напрежение, които възникват периодично в телевизията; 

			♦	да вдъхва уважение със своя професионален опит;

			♦	да внушава правилността на своите решения освен с аргументи, и с езика на публичната реч, така че да сплотява и мотивира персонала.

			Генералният мениджър на една голяма и обществено значима  медия трябва да се избират сред хора, които са наясно със спецификата и функционирането й  до степен, че да гарантират нейната безпроблемна работа, съобразена както с нейния бюджет, така и със ЗРТ. Не може начело на управлението да застава човек, който тепърва ще се учи как се случва всичко това. 

			За генерални мениджъри трябва да се избират висококвалифицирани личности с богата обща култура и множество лични качества по следните примерни критерии, които носят съответен брой точки. А те са:

			♦	Да предвижда – 5 т.;

			♦	Да притежава професионални опит и интуиция – 10 т.;

			♦	Да създава колективен дух- 10 т.;

			♦	Да умее да работи в екип – 10 т.;

			♦	Да бъде представителен – 4 т.;

			♦	Да притежава способност за лидерство – 5 т.;

			♦	Да бъде миротворец при непрестанни напрежения – 8 т.;

			♦	Да вдъхва уважение – 5 т.;

			♦	Да сплотява и мотивира – 8 т.;

			♦	Да бъде справедлив арбитър – 10 т.;

			♦	Да взима решения и да носи отговорност за тях – 10 т.;

			♦	Да притежава сериозни познания и опит в програмно, техническо и финансово отношение – 10 т.;

			♦	Да умее да организира творческия процес – 10 т.;

			♦	Да усеща и предвижда вкуса на аудиторията, да се адаптира към тези промени – 8 т.;

			♦	Да мотивира и обединява около решенията си колектива – 10 т.;

			Критично високият коефициент на субективни качества в творческия процес може да бъде организиран и управляван успешно само от личност с висок личен и професионален авторитет. Генералният мениджър трябва да сведе до минимум:

			♦	Рискът от лошо управление (шум в системата);

			♦	Провалът в програмен и финансов аспект;

			♦	Загуба на аудитория и влияние в обществото.

			Важност на критериите за избор на генерален мениджър:

			♦	Да изяснят наличие или липса на систематизиран управ­ленски опит; отношение към базови редакционни ценности; висок праг на лично достойнство.

			Необходимост от висока аудио-визуална култура; експертни познания и управленски умения.

			♦	Професионален опит и авторитет на генералният мениджър

			♦	Управление на промяната, което е постоянно състояние в електронните медии 	

			Да владее ключови подходи за: 

			♦	Успешна мотивация на персонала – 10 т.;

			♦	Бърза и ефективна комуникация по вертикала и хоризонтала – 8 т.;

			♦	Баланс на интереси между предаванията и дирекциите – 10 т..

			♦	Персонална подготовка, усъвършенстване и личен авторитет на директора -10 т..

			♦	Целите и интересите на хората да съвпадат с тези на телевизионния канал – 10 т..

			♦	Всеки да се чувства на мястото си и да осъзнава значимостта и общата потребност от своя труд – 10 т..   

			Основно внимание трябва да се отделя на професионалния, но и чисто човешки аспект на неговата личност.

			Човекът на този пост трябва да бъде абсолютно наясно, че обществените медии са пресечна тока на перманентния конфликт между интересите на държавата и тези на обществото. А това означава постоянно нервно напрежение, умение да се отблъскват нападки като се запазва добрият тон.

			Той трябва да изисква обективност, равно-отдалеченост от партии и икономически интереси; плурализъм, прецизност и безпристрастност. Това трябва да бъдат критериите, по които да протича разговорът при оценяване на кандидатите за (главен) изпълнителен директор. (Директивата 89/552/ЕИО категорично изисква назначаването на генерални директори на национални обществени медии да става по предварително обявени обективни критерии.)

			Той трябва да умее да съчетава в себе си качествата и поведението на лидер, но да запази привилегията да бъде арбитър. Вземането на страна автоматично би го превърнало в участник в поредния конфликт. И какъвто и да е резултатът, едно е сигурно – авторитетът му ще пострада. Управлението на конфликти е сложна наука, необходими са специални познания и умения, но елементарното познаване на основните положения е задължително. Най-важното от тях е той да бъде върховен арбитър в рамките на вътрешната йерархия на авторитети, а негови заместници с делегирани права да бъдат инструментите за текущо и оперативно решаване на спорни ситуации. Те ще играят временна роля на съвещателен орган, но за всички ще е ясно, че те ще бъдат реални фактори при вземане на крайното решение. А генералният директор ще запази правото си на последна дума, като същевременно няма да присъства в епицентъра на напрежението.

			Според мен влиянието е най-важният инструмент в практиката на управление на генералния мениджър. Все още се дискутира за това, кое е по-важно: да се ръководи чрез декрети, или да се ръководи чрез лично влияние. Ще потърсим аналог на тази ситуация в дисциплината „управление на промяната“, защото телевизията се ръководи в условия на перманентна промяна – на вкусове, на неравностойни творчески резултати, на програма, на събития, които трябва да бъдат отразени, на извънредни обстоятелства, които са ежедневие, на технологични обновления, на бързо променяща се конкурентна среда. При всяка промяна идва момент, в който тя трябва да се превърне от идея на създателите и на тези, които ръководят промяната, в действия на хора, които я изпълняват. Проблемът опира вече до индивидуални убеждения и мотивации при нейното провеждане на личностно ниво. 

			Практиката е доказала, че по-бърза, но с по-краткотраен ефект е промяната, която е проведена чрез декрети – по административно-команден път. Вярно е, че в извънредни ситуации тя няма алтернатива.

			По-бавно, но с по-трайни резултати и по-високо качество се провежда промяната по пътя на убеждението чрез аргументи и личен авторитет. В този случай, особено в сложен творческо-производствен организъм, какъвто е телевизията, убеждението е най-ефективният и успешен начин, за да се постигнат стратегическите цели и задачи, поставени от управителните тела пред колектива. Ключови за постигане на тези цели са:

			♦	успешната мотивация на персонала;

			♦	постигане на бърза и ефективна комуникация с висши, средни и оперативни ръководни нива;

			♦	поддържане баланса на интереси между предаванията и отделните дирекции;

			♦	персоналната подготовка, усъвършенстването и личното влияние на генералния мениджър.

			Генералният мениджър трябва да убеждава, организира и представя работата така, че целите, задачите и интересите на хората максимално да съвпадат с целите, задачите и интересите на телевизията. И то с конкретни аргументи, а не с голословни, готови клишета.

			Генералният мениджър трябва да създаде среда, в която всеки да бъде на мястото си и да осъзнава значимостта и общата потребност от своя труд. Никой професионалист не бива да се чувства излишен. Това професионално позициониране и вътрешно психическо състояние на служителите е най-сериозната гаранция за успех. Чрез социо-психологически изследвания генералният директор може да проверява до каква степен хората се чувстват като екип и до колко се идентифицират с телевизионния канал. За пръв (и може би за последен път засега) такова социо-­психологическо изследване бе направено от социологическа агенция MBMD на целия състав на БНТ по поръчка на Канал 1 през 1993 г.. Резултатите бяха много интересни. През 1992 г. БНТ раздели програмните, технологичните, финансовите ресурси и персонала на две – Канал 1 и Ефир 2. Целта бе да се стимулира вътрешна конкуренция с цел подобряване качеството на програмата и да се постигне по-високо ниво на вътрешен плурализъм27 в темите на публицистичните предавания, гледните точки и интерпретации на водещите.

			Оказа се, че работещите в Ефир 2 в много по-висока степен се идентифицират със своята програма и се чувстват като екип, отколкото работещите в Канал 1. Има обяснения защо, но не това е темата на този текст. Важното е, че изследването бе ценен ориентир и средство за коригиране на мотивацията и ангажиментите на служителите в Канал 1.

			Длъжността, правата, отговорностите, признанието на качеството на положения труд, възможностите за изява и предизвикателството на самата работа са ключови в разбирането за ръководство в ВВС. Те са разписани в техния базов правилник „Продуцентският избор“ [18, 40] и представляват колекция от професионални и етични стандарти, които гарантират придържането към ценностите на корпорацията. И затова хората там с гордост казват: От ВВС може да отидеш да работиш навсякъде, но в ВВС се започва професионална кариера само от позиция нула.

			Цитирам непрекъснато телевизия ВВС, защото те са поставили основата на телевизионния мениджмънт в обществената телевизия. Всички останали телевизии в Европа интерпретират този опит, като го прилагат на местна основа с необходимите изменения, съобразени с национални, културни и други особености в манталитета на населението.

			В книгата си Дванадесет елемента на великото управление авторите Род Уагнър и Джеймс Хартър отбелязват, че мотивираните служители редовно ходят на работа, остават до късно в офиса и в края на краищата са по-ефективни [19]. Всъщност това е незаменимото усещане за качество на живота – личното удовлетворение от оценката за индивидуално участие в общ проект. Такава атмосфера и условия за работа трябва да създаде всеки мениджър, който иска да постигне успех. Вече и в България се забелязва интерес към специалността HR и т.нар. Team building. Въпреки това според мои наблюдения рецидивите от командния метод на управление, характерен за тоталитарните държави на всяко ниво, все още са много устойчиви.

			Комуникацията с персонала също е от огромно значение за успеха на телевизията. В ВВС генералният директор и неговите колеги имат приемно време, в което изслушват хората си. Те имат дни, през които посещават служителите на работните им места и ги изслушват там. Всеки месец, а понякога два пъти месечно в ВВС има общи срещи с целия колектив (staff meetings) [51]. На тях трябва да се обсъдят т.нар. шумове в системата – недоразумения по линия на получаването и отчитането на разпореждания, текущи затруднения в прекия производствен процес, напрежения между хората в отделните предавания, напрежение между дирекциите. Идентификацията на проблема и обсъждането му с работещите на място е най-добрият инструмент за отстраняване на „шумовете“ в системата или „тесните места“ в нея. А много често дребните пречки и/или недоразумения водят до големи беди. Друга форма на вътрешна комуникация е кутията за предложения. В крайна сметка водеща е политиката на отворени врати с колектива.

			Консултантите от ВВС направиха навремето вежлива забележка на генералния директор на БНТ, че не се среща с хората, а говори по вътрешната мониторна система. Подтекстът бе, че когато генералният директор не е сигурен в своите намерения за развитието на телевизията и реформата в нея, той винаги използва формата на еднопосочна комуникация и избягва диалога с хората. Осемнадесет години по-късно системата у нас не се е променила. В ВВС са убедени, че хората имат нужда от информация и трябва да бъдат изслушвани и разбирани. Затова изискване към генералния директор е да умее да систематизира информацията, така че да отсява клюките, интригите и паразитните подробности, които затлачват картината на целия проблем, и да открива ценното в този информационен поток. Бих искал да обърна внимание, че в този процес на пряка комуникация генералният директор има възможност по-отблизо да опознае всеки човек и да си състави лично мнение за него. А това е безценен капитал в изкуството на управлението. Неговата намеса е задължителна при предавания със сходна тематика. Те се програмират с цел да се търси вътрешен плурализъм на гледните точки. Обикновено екипите им се конкурират с всякакви средства. Практиката е доказала, че единствено генералният директор може да арбитрира споровете между тях с успех и да търси позитивния ефект от вътрешната конкуренция като гаранция за развитие на качеството и за търсене на форми за вътрешен плурализъм на гледните точки в телевизият

			За да стимулира служителите си да произвеждат най-доброто, генералният мениджър трябва да изисква и да създава среда и атмосфера на взаимна лоялност, уважение и кооперативност. Важен фактор е компетентността на генералния директор и на неговия управленски състав. Те трябва да притежават базови качества като честност и почтеност към служителите, желание да изслушват оплаквания, предложения, идеи. Само по този начин генералният мениджър би могъл да убеди хората, че цени тяхната значимост в постиженията на телевизията, част от която са те. Той трябва да изработи условия и механизми, които да дават възможност на хората да експериментират в извънработно време, да се опитат да реализират своя идея, колкото и рискова да е тя. Защото това е големият творчески резерв на една телевизия.

			В телевизионния канал ББТ с главния оператор Христо Ковачев давахме възможност на всеки студент да ползва камера, студио и монтаж, за да заснеме свой ТВ проект, който не е елемент от програмната схема, но е част от неговия учебен план. Поне 30% от заснетите неща имаха качества да бъдат излъчени в ефир и допълнително стимулираха операторите и режисьорите.

			Най-лошото, което може да срине авторитета на директора, е той да се опита да прехвърли свое погрешно решение или некомпетентност върху подчинените си. Това правило важи както за генералния мениджър, така и за директорите програма, техника, финанси, новини и т.н. – мениджърите от главното ниво на управление в телевизията. Едно такова действие срива безвъзвратно репутация и след това тя трудно може да се възстанови.

			Контролът чрез планиране, наблюдение и оценка на работата на всеки етап гарантира степента и качеството на изпълнението на задачите. Периодичното оценяване на програмата позволява да се сравни планираното намерение с реализираното изпълнение. В комерсиалните ТВ станции контрол лесно се постига чрез пийпълметрията – това е система за отчитане на броя зрители от определени телевизионни домакинства. Но те не са достатъчни, защото са количествен показател, който интересува предимно рекламодателите. От значение са и качествените показатели – устойчивост на аудиторията, влияние на излъчените послания, промяна в нагласите на зрителите след излъчените послания в програмата. Всички тези критерии дават представа за програмата в съдържателен, а не само в количествен план. И в крайна сметка разкриват ефекта от социо-културните стандарти на поведение, които телевизията развива и лансира сред аудиторията си.

			Генералният мениджър получава, обработва и осмисля огромна вътрешна и външна информация. В този смисъл той е върховен наблюдател, разпределител и разпространител на важна част от тази информация в невероятно кратки срокове. Информацията, която залива генералния мениджър, може да се сравни с потоп – доклади, справки, имейли, телефони, SMS-и, – всичко това на фона на картината и звука на телевизионни екрани, които показват не само продукцията на собствения канал, но и на основните му конкуренти. Способността му да се ориентира в този информационен потоп, да пресее важното и спешното и да вземе решение всеки ден, всеки час, 365 дни в годината е решаваща за неговата работа. Затлачената и необработена информация често води до закъснели (дори да са правилни) решения в процеса на непрекъсната промяна на обстоятелствата. И това в огромна степен отличава текущата практика на генералния мениджър на телевизия от тази на други предприятия. Това, което за телевизията е всекидневие, за други е кризисна, а за трети – направо бедствена ситуация.

			Вземането на решения отличава генералния мениджър от всички останали негови колеги. Каквито и съвещателни органи да има, каквато и рамка да бъде поставена на неговата дейност, идва моментът, когато трябва да се вземе решение. И да се поеме пълната отговорност за него28. Много често това става в условия на антиномия. Антиномията е съществуването на два взаимно изключващи се принципа или подхода, но всеки с абсолютно логични аргументи и основания за съществуване. Към тази ситуация се добавя и още едно обстоятелство – решенията трябва да се вземат ad hoc, често в екстремни обстоятелства. По-принцип стигне ли въпросът до решение от страна на висшия мениджмънт, значи той е от изключителна, много често критична важност и спешност. В подобни ситуации дефиницията „в интерес на обществото“ невинаги е достатъчна. Нищо от управленските стереотипи, които са създадени и изпробвани в сходни ситуации, не помага. Тогава идват на помощ личностните качества, за които говорих – способността да се предвиди развитието на нещата с приблизително абсолютна точност, наличието на интуиция за скритите рискови фактори, които биха могли да се развият в положителна или отрицателна насока, и в края на краищата смелостта и вътрешното убеждение да се поема риск. И опираме единствено до персоналните умения на генералния директор и на неговия екип. Дори до неговата интуиция, създадена от личен опит, практика и познания.

			Какво представлява интуицията – неясна сила, велико прозрение или качества на екстрасенс? Има спор по този феномен, но важно в такъв случай е решението временно да се отложи и да се направи отново подробен анализ на фактите и обстоятелствата, които им влияят, за да стигнете до правилния извод. Експертът по вземане на решения Джон Хамънд, съавтор на книгата Разумен избор: Практическо ръководство за вземане на добри решения в живота [14] твърди, че конфликтът между обективния анализ и интуицията означава, че при анализа е изпуснато нещо важно. Приемете го не като мистика, а като знак, че трябва отново да бъдат прегледани фактите и направените заключения.

			От особена важност е интуицията при наемане на персонал. Въпреки формалните атестации, бляскавото CV, прекрасните препоръки, нещо не ви харесва. Бъдете отворени към интуицията си. Тя няма да ви подведе – твърди Хамънд. Няма да се спирам на теорията за 27-те антигенни двойки в генетичния стерео-код на всеки, които определят във висока степен усещането му за симпатия и антипатия към друг човек. Бизнесът не е място да се харесваме, а да вършим обща работа. И все пак високият коефициент на непоносимост би изиграл пагубна роля в една организация. Ричард Нойщат и Ърнест Мей в книгата си Да мислим навреме: ползите от историята при вземане на решения [18] предлагат полезен съвет. В подобна ситуация на колебание те препоръчват да се задават следните въпроси:

			♦	Какво зная за ситуацията?

			♦	Какво не ми е ясно?

			♦	Какво изисква тя?

			♦	Какво общо има с минали събития от аналогичен характер?

			♦	Какво е различното?

			Точните отговори на тях ще ви ориентират лесно и ще разсеят или потвърдят вашите съмнения.

			Съвременната наука приема, че на такова висше ниво са необходими много умения, качества и познания. Но едно е абсолютно задължително – притежаването на сериозни познания и опит поне в три основни области: програмна, финансова и техническа. Те са необходими, за да се провеждат професионални разговори на експертно ниво, които да поддържат, а не да сриват авторитета на генералния мениджър. Техническото познание, способността да прави (или поне да оценява) анализи и усилието да разбере тенденциите на развитие на технологиите стоят на челно място.

			Познанията по изграждане на програмни модели, разбирането на драматургията на различните жанрове и като цяло на драматургията на програмирането са основни качества за успешната реализация на генералния мениджър. Защото програмата е целта на всяка телевизия, тя е крайният продукт. А техниката е средство за постигане на естетическата стойност на програмата, но тя сама по себе си не носи такава стойност. Поради това генералният мениджър трябва да бъде основно запознат с тенденциите в развитието на драматургичните форми и жанрове, с вкусовете на аудиторията и изразните средства в телевизионното и филмовото творчество, в шоубизнеса, в музиката, в театъра. Дълбокото ми убеждение е, че най-тясното място в мениджмънта е управлението на културата и организацията на творческия процес. Подчертавам организация, а не управление, защото никой не е в състояние да се опитва да управлява творчеството. Както се видя, сталинският метод на социалистическия реализъм, който чисто и просто си е нормативна естетика, не даде резултат. Поне не като правило, с някои изключения. В телевизията голяма част от производството е творчески процес, подчинен на субективни фактори. Намесата или организацията на този процес може да протече успешно единствено на базата на личен авторитет и неформално влияние.

			Генералният мениджър трябва да следи ежеминутно обществените, политическите и икономическите събития в държавен и световен мащаб, за да оценява достоверността и качеството на информационните и публицистични емисии.

			Генералният директор трябва да бъде запознат със средствата и методиката на социологическите проучвания, за да следи интересите на аудиторията. Познаването на „твърдата“ аудитория не е достатъчно, трябва да наблюдава с особено внимание „меката“ аудитория. Там е скритият резерв за увеличаване на зрителите и той подлежи всяка седмица на анализ от страна на управленския състав, който отговаря за програмата. В този смисъл генералният директор трябва да притежава освен усет за предвиждане на интересите на аудиторията, също и способност­та да се адаптира към изменящата се обстановка. И решително да (пре)настройва програмата в разумни граници, за да отговори на новите потребности. За пореден път подчертавам, че именно това е ключовата особеност в телевизионния мениджмънт.

			Изключително важно качество е да обединява около решенията си колектива на телевизията, а не да го държи в състояние на постоянен стрес, в зависимост от своето настроение и особеностите на характера си (интровертен, злоупотребяващ с алкохол, обикновен скандалджия с лош характер, интригант и т.н.). Това изисква честност и почтеност във взаимоотношенията с хората, особено когато трябва да се вземе някакво конкретно решение [2]. Той трябва да притежава и куража да отстоява своето решение, а не да го променя по конюнктурни съображения, както и да има доблестта да се извини за погрешно взето решение, без да прикрива случая.

			Качествата на генералния мениджър и неговият характер обуславят успеха на телевизията. Високият коефициент от субективни фактори в творческия процес може да бъде управляван успешно само от човек с висок личен и професионален авторитет. Поради това рамката на неговите правомощия, структурата на управление и композирането на управителните и съвещателните органи, както и правилната преценка на неговите опит, качества и умения, прозрачните критерии, по които той бива назначаван, са важно условие да се минимизират до максимум:

			♦	рискът от лошо управление;

			♦	провалът на телевизионния канал в програмен, финансов и технологичен аспект;

			♦	загубата на аудитория и влияние сред обществото. 

			Необходимо е да се обърне основно внимание освен на професионалния и на чисто човешкия аспект на неговата личност. Недопустимо е генералният директор да бъде мизантроп или аутист. Но, само това не е достатъчно. Той трябва да умее да общува и работи с хора и да гради колектив, с който да печели, уважава и окуражава взаимния респект и лоялността. Необходимо е да създаде набор от инструменти за насърчение и оценка, които да водят до удовлетворение от работата и да мотивират персонала. 

			Генералният мениджър трябва да усеща и разбира вътрешната конкуренция между отделни предавания и техните модератори и да пази баланса, така че една дирекция или отдел да не застрашават интересите и спокойствието на друга част или отдел.

			В същото време трябва да има мъдростта да припознава и спазва независимостта на дирекциите: Програма, Новини, Производство, Маркетинг и продажби и т.н. Той трябва да преодолява силните (вътрешни и външни) политически и икономически влияния, които са всекидневие в телевизиите.

			Генералният мениджър трябва да бъде абсолютно наясно, че телевизията е пресечна точка на перманентния конфликт между интересите на държавата и интересите на обществото в нейната информационно-интерпретативна роля.

			И най-важното – да не взема страна в различните конфлик­ти на тази територия и да бъде гарант за равната отдалеченост на журналистите от една или друга политическа платформа. Така, както е постъпил барон Джон Чарлс Уолсъм Райт в далечната 1926 г. по време на първия, изключително остър и болезнен конфликт между интересите на държавата и интересите на обществото.

			Той трябва да изисква от журналистите обективност, плурализъм, прецизност и безпристрастност, които са в интерес не само на обществото, но и на политиците. Само такова отношение и поведение би гарантирало спокойствие и свобода на работа на целия колектив и в крайна сметка на генералния директор. Дори минималното изместване на отношението и гледната точка на телевизионния канал към една или друга обществено-политическа позиция вече е предпоставка за провал, за създаване на недостоверна, украсена картина на събитията от действителността и в крайна сметка на невярна гледна точка по отношение на фактите в нея.

			Това ще доведе до няколко трагични събития. Напрежения около редакционната политика на медията, подозрения за съпричастност по извънпрофесионални съображения на журналистите, работещи в нея, до загуба на доверие към ТВ канала като качествен информационен източник и в крайна сметка до загуба на аудитория. А аудитория трудно се печели и с голяма лекота се губи. Така, с няколко погрешни решения, медията би се маргинализирала, а това би довело до загуба на обществото в информационен и публичен, а на самата телевизия – и във финансов аспект. А на собствениците ще донесе най-страшното – фалит!

			Повечето служители израстват в йерархията, след като докажат на практика и бъдат оценени при атестации, че притежават необходимите знания, умения и сръчност. За тази цел всяка година трябва да се провеждат тренировъчни курсове, които квалифицират персонала и го подготвят за динамично изменящата се обстановка, особено чувствително изразена в бурното развитие на нови технологии и изразни средства на телевизионното творчество. Това е важна особеност при управление на промяната (в случая телевизията) и я отличава от други територии на мениджмънт. След всеки курс задължително се провежда изпит, който има за цел да разкрие качествата на всеки служител в три вида ситуации – традиционна, извънредна и изключителна. На базата на получените данни от екзаминаторите (на паритетен принцип вътрешни ръководители и външни експерти) се прави съответната атестация. Тя е пасаван за следващо издигане в йерархията на телевизията или пък в заеманата от лицето позиция. Този процес гарантира в максимална степен, че на съответното място ще попадне подходяща личност, а не случаен човек. Така се минимизира рискът от непрофесионални действия и решения на всяка позиция в телевизията.

			За съжаление в България, в обществените оператори и в частните търговски телевизии принципът е елементарен. Критерий е дали кандидатът се харесва на ниво първичен контакт (за да не кажа инстинкт), или не, дали е познат и т.н. Все още конкурсите, личният авторитет, атестациите и всички други реквизити на сложния процес за лансиране на личности с богат професионален опит не са от значение. Това издава архаичен патриархалнo-авторитарен маниер на управление, наследен (според мене генетично) от малката общност (село), а не от съвременната производствена практика и теория. В моята работа съм попадал в следната ситуация: собственикът на телевизията отказва да провежда квалификационни курсове и да направи атестации на персонала с мотива, че след тази процедура няма да може да възлага допълнителна работа на служителите си, нерегламентирана в техните функционални характеристики и трудови договори. В друг случай собственикът нареди да се направи атестация, за да може експресно (в рамките на три дни) да уволни 40% от личния състав по искане на купувачите на телевизията му. Де факто преките ръководители поставиха по-ниски оценки на хора, за които предварително си бяха съставили мнение, че точно те трябва да бъдат освободени.

			В същото време в БНТ съществуваше добре развита дирекция „Квалификация“. През периода 1992–1995 г. в рамките на логистична помощ, оказвана от „The Thompson foundation“, близка до ВВС, бяха проведени квалификационни курсове в Англия на повече от 650 души, включително и на висши ръководители от Министерството на финансите и членове на Комисията по култура и медии към 36-ото Народно събрание. Тази практика бе прекратена през втората половина на 1995 г. с идването на правителството на БСП.

			Управленско-организационна структура

			Значение на управленската структура

			Структурата е схема на нивата на управление и функционалните връзки в една телевизия, залегнали в програмния проект. Тя нагледно показва кой пред кого, как, кога и защо се отчита, по какъв начин задачите се групират, разпределят, синтезират, анализират и контролират. Всъщност тя трябва нагледно да представи вътрешната йерархия на авторитетите. Страшното е, когато те (авторитетите) се разминават по същностен и формален критерий. В този смисъл принципите на Макс Вебер за управлението са неоценими и до днес [2]. Структурата идентифицира ефективността на управлението, на работния процес и ориентирането към бъдещето на новите технологии. Структурата е гръбнакът, носещата конструкция на всяка телевизия. Структурата на съвременната монотематична телевизия трябва да бъде компактна, отворена и динамична. Структурата на националната обществена телевизия би трябвало да бъде по-консервативна предвид многобройните сложни функционални връзки и зависимости, които съществуват в нея, както и програмните задачи, които изпълнява. Всички телевизии функционират на основание на приета и одобрена програмна концепция, програмна схема и проект [44, 58]. Те са основанието за подготовка и привеждане в изпълнение на програмната и бизнес стратегия и представляват съвкупност от действия, необходими за подсигуряване на предимства пред конкуренцията. Управленското тяло трябва да формира следните организационни и мотивационни фактори:

			♦	Ценности – те са свързани с идентичността на телевизията, с корпоративното и личното поведение, с идентичността на канала;

			♦	Структура – гъвкава и същевременно устойчива йерар­хична система от авторитети, които създават възможност за ефективност и израстване , гарантират, осигуряват ефективността на вътрешните информационни процеси по вертикала и хоризонтала;

			♦	Система на спускане и отчитане на задачите – нейната оптимална функционалност определя ефективността на производствения процес и качеството на труда;

			♦	Мотивация на персонала – неговата оценка намира израз в качеството на предлагания аудио-визуален продукт, измерим чрез количеството труд, техника и финансови ресурси, но и като атрактивност спрямо аудиторията. И не на последно място, чрез критическите отзиви в специализирания печат;

			♦	Управление – това е стилът, който налага ръководното тяло и който трябва да бъде релевантен на целите и възможнос­тите на телевизията [39].

			Голямото изкуство на мениджмънта е тези фактори да се превърнат в съзнателен избор и той да бъде направен със свободна воля от всеки един служител в телевизията. Тогава личната мотивация ще бъде максимално завишена.

			Всъщност структурата е ясна по приложената (Приложение 1) и описана по-долу схема – тя има универсален характер за телевизия, която произвежда. В своята книга „Телевизията – културна индустрия“ проф. д-р Михаил Мелтев предлага подробна структура. Аз предлагам само ключовите нива – висш и главен мениджмънт. Тя е двулинейна по отношение равнопоставеност на оперативните дирекции и вертикална по линия на субординация от най-висше ниво на мениджмънт до най-ниско ниво на изпълнение [2, 31]. Схемата е оптимална, оперативна и функционална. От написаното дотук стигаме до извода, че намирането на генерален директор, който максимално да се доближава до идеалния модел (изложен в предишната глава), е гаранция, че той ще открие, назначи и ръководи успешно базовите директори. А те от своя страна ще привлекат оперативния персонал. Това е алгоритъмът при изграждането на структурата и подбора на състава на телевизионния канал. Така че намирането на подходящ генерален (изпълнителен) директор дава 60% гаранция за успешното комплектуване и структуриране на състава на телевизията.

			Основни дирекции – главно управленско ниво

			Оптималната управленско-организационна структура на търговска телевизия изглежда по следния начин (Приложение 1). Телевизията се ръководи от управителен съвет според изискванията на Търговския закон, което е задължително условие и по ЗРТ. Управителният съвет назначава изпълнителен (генерален) директор или действащ негов член изпълнява функциите на изпълнителен директор (СЕО). В своята дейност управителният съвет може да се подпомага от обществен съвет. В него ще влязат пет или седем независими интелектуалци, които ще гарантират обективност на телевизията, ще анализират програмата ѝ, ще вземат отношение по възникнали конфликти, свързани с редакционната независимост на дирекция „Новини“ или с разследвания и интерпретации по важни проблеми в направление „Публицистика“. В САЩ в много телевизионни станции съществува т.нар. Friend’s board който де факто изпълнява функциите на обществен съвет.

			Нормално е дейностите във всяка телевизия да бъдат разпределени в четири до шест дирекции – програмна, новини, техническа, рекламна, финансова и търговска. Разбира се, те могат да бъдат съкращавани в зависимост от програмния профил на телевизионния канал. Един музикален канал, който излъчва готови форми, не се нуждае от толкова дирекции. При него ще бъдат функционално важни програмният директор, директорът по рекламата и юридическият отдел, който ще се занимава с авторските права.

			Предложената структура е разширена с оглед по-голяма производствена дейност. Но при монотематична телевизия не е задължително да се формира техническа дирекция. Вместо нея могат да се назначат главен инженер и двама инженери по поддръжка на технологичния процес. Те са достатъчни.

			Вместо финансова дирекция, може да се работи успешно с един главен счетоводител. Така олекотена, структурата няма да се бюрократизира.

			Изпълнителният директор (под тази дефиниция разбираме генерален директор) предлага, а управителният съвет одобрява и назначава директори на всяка дирекция. По отношение на длъжността директор новини и програмен директор управителният съвет може да вземе под внимание и мнението на обществения съвет.

			Директорите отговарят за съответните отдели и звена.

			Изпълнителният директор отговаря за цялостното планиране, управление, програмиране и финансиране на телевизията и държи връзка с регулаторните органи. Пред него се отчитат всички мениджъри на оперативно ниво.

			Програмният директор отговаря за художествения облик на програмата, за нейното производство и точно съблюдава програмната схема. Програмният директор трябва да има висше хуманитарно образование, специализация и/или опит в областта на медиите. Редакторите в програмно планиране трябва да бъдат културолози или с кино и телевизионно образование.

			Програмният директор пряко отговаря за излъчвателния блок и носи отговорност за програмата.

			Продуцентите трябва да притежават сериозен организационен опит в областта на телевизионното производство, да бъдат контактни, отговорни и да разбират икономика – поне на ниво първична счетоводна отчетност.

			Необходими са опит и специално образование на режисьори, оператори, звукооператори и монтажисти. Това изискване е залегнало и в лиценза за радио-телевизионна дейност.

			Координаторът на производството трябва да притежава опит и умения за работа с хора и техника и да бъде личност с организационен опит.

			Дирекция „Новини“ има редакционна независимост съобразно с изискванията на ЗРТ и европейската практика. Директорът на „Новини“ отговаря за облика, съдържанието и реда на новинарските емисии, репортерите, редакторите вътрешната и външната информация, кореспондентската мрежа в страната. Съвместно с генералния, програмния директор и УС взема решение за броя и времетраенето на новинарските емисии съобразно с програмната схема. Според европейските директиви и практика по-нататък никой не трябва да се намесва в работата на дирекция „Новини“, въпреки че той запознава ръководството с реда и съдържанието на всяка емисия и мотивите едно или друго събитие да бъде включено в нея.

			Директорът на „Новини“ е желателно да бъде журналист с опит в електронните медии, включително и на ръководна длъжност.

			Техническият директор (главният инженер) отговаря за управлението и поддръжката на техниката, квалификацията на кадрите, работещи с нея, качеството на изображение и звук, съхранението на ТВ фонд, информационните схеми, новите технологии, базата данни, излъчването и преноса на телевизионния сигнал, транспорта и охраната на труда.

			Директорът по реклама и маркетинг отговаря за цялата рекламна дейност на телевизията. Неговото звено има за основна цел да поддържа връзка с рекламодателите и да набира реклама за канала. Трябва да има опит и в маркетинга и познания в направлението връзки с обществеността. Това е дирекцията, която осигурява голяма част от постъпленията на телевизионния канал.

			Финансовият директор (в малките телевизии съществува само главен счетоводител) отговаря за движението на капитали в приходната и разходната част, планирането, вътрешния финансов контрол и касата. Трябва да има висше икономическо образование и опит в тази област. Той ще се подпомага от счетоводител и касиер. Ще отговаря и за помощния персонал в административен план.

			Търговският директор има главна задача да подържа връзка с далекосъобщителните оператори, да сключва договори за преноса на програмата и да събира такси. Това е вторият сериозен източник на приходи за кабелната телевизия. Той ще следи за присъствието на телевизионния канал в схемите на далекосъобщителните оператори и което е много важно – на кое място е позициониран каналът. В последните пет години се забелязва интересна метаморфоза. Поради силно увеличено присъствие на кабелни телевизии, далекосъобщителните оператори започнаха да събират такси за включване и място в реда на програмите. Тези усложнени финансови взаимоотношения също са в ресора на търговския директор.

			Ръководителят на правния отдел отговаря за всички юридически въпроси, свързани с телевизията. Това включва договорите за авторските и сродните им права, изискванията на ЗРТ, трудово-правните взаимоотношения по Кодекса на труда, както и съобразяване на програмата с всички правни изисквания, свързани с нейните организация и функциониране. Тази дейност би могла да се изпълнява и чрез договор за правни услуги със специализирана кантора.

			В своите ресори директорите работят с щатни и извънщатни служители. Те са подпомагани от професионалисти във всички сфери – журналисти, режисьори, оператори, звукооператори, монтажисти, икономисти, прависти. Известна част от предаванията ще се възлагат и на външни продуценти. Така се стимулират конкуренция и качество, както и намаляване на себестойността на произведената програма.

			Тъй като гръбнакът на структурата е професионалният екип от мениджъри на главно ниво, от голямо значение е на какви изисквания ще отговарят те, за да заемат успешно тези постове. Следващите редове дават представа за техните функции и за качествата на съответните директори.

			Програмен директор

			Той се явява и главен продуцент [39]. В телевизия, която основно произвежда собствена продукция, той изпълнява не само тази функция, но създава програмната схема и ръководи дейността по програмното планиране и излъчвателния блок. В този случай той пряко ръководи работата на продуцентите на предаванията. Продуцентите са оперативните мениджъри в телевизията. Тъй като има вече написани книги за тях, няма да се спираме подробно на тяхната дейност. Важно е да се знае, че те пряко отговарят за творческото, техническото и финансовото благополучие на предаването. Те се отчитат пряко пред програмния директор. Продуцентите предлагат темите, които ще се разработват през седмицата, обектите за снимки и личностите, които ще коментират, анализират и интерпретират проблемите. Без да упражнява цензура, програмният директор взема отношение към зададените теми и проблеми и участва в обсъждането им, координира тематичното разнообразие. Той участва пряко в разпределението на творческия персонал, а много често и в разпределението на производствените мощности. В този аспект той отговаря не само за програмното, но и за производствено-ресурсното осигуряване на програмата. Програмният директор арбитрира тематичното разнообразие в предаванията, така че да се избегне досадното интерпретиране на един и същ проблем от различни водещи в различни предавания. Това би довело до монотонност на програмата и би поставило знак на съмнение по отношение на творческата фантазия на творците в телевизията. Програмният директор трябва да си запази привилегията да бъде гарант за тематично и жанрово разнообразие, за плурализъм в гледните точки и спазване на етичните стандарти. Ако продуцентът отговаря единствено за две или повече предавания, именно програмният директор съобразява драматургията и тематичния континюитет на деня в програмно отношение. Различия между него и продуцентите могат да се появят само там, където става дума за вписването на отделното предаване в общия програмен пейзаж. А подреждането на предаванията тематично, жанрово и като адресат е базата за изграждането на драматургията на деня. В този смисъл разглеждам програмния директор като главен продуцент по съвместителство, но и по специфика. Формалното разделяне на позицията главен продуцент от функциите на програмен директор е ненужно и издава неразбиране на принципите на телевизионното производство и връзката му с програмирането. Както отбелязах по-горе, програмният директор разработва програмната схема. Освен това той трябва да дава предложения за създаването на предавания, да открива празните програмни ниши и така да балансира програмата, че да успее да се наложи над конкуренцията. Всъщност той съчетава художественото с творческото ръководство. В някои телевизии от развитите европейски държави се среща и позицията арт директор, но не толкова често. У нас големите ефирни телевизии биха могли да обмислят позицията арт директор, който отговаря зя цялостния художествен облик на програмата, излъчването, вида, грима и прическите на водещите, да поставя критерии за тяхното поведение пред камера и да следи за цялостното визуално решение на програмата. За съжаление можем да кажем, че с много редки изключения в българските телевизии се снима така	 както се е снимало преди тридесет, четиридесет години. Все едно още сме в ерата на тежката аналогова техника и преди нея... 

			Програмният директор заедно с директора на маркетинга и рекламата трябва да определи целевите групи, към които са насочени предаванията на телевизията, да е наясно с техните вкусове и изисквания, с характерните им потребности от информация, култура и развлечение и да ориентира програмата към тях. Според мен той е вторият човек в йерархията на авторитети и значение във всяка телевизия. Трябва да е съвършено ясно, че отговаря за всичко и всяка нерегламентирана в правилниците дейност му се приписва. Той пряко отговаря за:

			♦	създаването и спазването на програмната схема;

			♦	производствения цикъл;

			♦	тематичното и жанровото разнообразие;

			♦	качеството и рейтинга на предаванията;

			♦	дългосрочното, средносрочното и текущото програмно планиране;

			♦	екипа на блока, зает с излъчване на програмата;

			♦	покупката на готови програми;

			♦	спазването на ЗРТ и Закона за авторските и сродните им права в предаванията;

			♦	правото на отговор;

			♦	вътрешния мониторинг;

			♦	следи конкуренцията;

			♦	изготвя годишния отчет пред СЕМ за спазването на лиценза;

			♦	изготвя производствения график на продукциите;

			♦	изготвя работния график на творческия и техническия персонал;

			♦	остойностява минута програмно време;

			♦	анонсира програмата пред средствата за масово осведомяване;

			♦	участва в изготвяне на ПР акциите за самопромоция на телевизията;

			♦	работи с външните продуценти по вида, жанра, тематиката и качеството на външната продукция;

			♦	ръководи промените в програмната схема при извънредни ситуации;

			♦	поддържа връзка със съответните институции при бедствия и аварии.

			Той лично осъществява програмното планиране, изготвя текущата програма и заедно с дирекция „Реклама“ следи за спазване на плейлистата на рекламите, които се излъчват, и за лимита от време, който е отреден по ЗРТ. Освен всичко това той лично е отговорен за спазването на ЗРТ, осъществява мониторинг на програмата, съхранява записите на предаванията в срок, посочен в ЗРТ, и предава годишен отчет по задълженията, залегнали в лиценза на СЕМ. Той прави програмните предложения за производство на собствена продукция и закупуване на готови програми.

			Създаването на програмна схема не е механичен процес, а резултат от творчески замисъл, производствени усилия и маркетингови намерения. Това изисква сериозна обща култура, професионален опит, експертни познания, точен поглед и ясни критерии за процесите и взаимоотношенията, които протичат в обществото и държавата. Без необходимите лични качества, програмният директор е фигурант и това се отразява на качеството на програмата, което води до загуба на аудитория. Ето защо изборът на програмен директор е от изключителна важност за успеха на телевизионния канал29.

			Освен това той следи преките конкуренти на медията. За целта в кабинета му трябва да работят поне 6 телевизора, които да излъчват националните ефирни телевизии и ключовите конкуренти. Това е единственият практически способ, чрез който по категоричен начин се сравнява качеството на собствената програма с тази на конкурентите, по отношение на съдържание и картина, динамичност на визуалното решение, като се правят корекции в движение.

			Директор маркетинг и реклама

			Маркетингът е ключът към търговския успех. В същото време предупреждавам, че ако този научен подход не се използва творчески, той може да доведе до унификация на програмата и естетическо обезличаване на телевизионния канал. Примитивното схващане на маркетинга от хора, назубрили учебници, но без лична и авторска интерпретация на правилата, може да доведе до производство на клишета или репродукция на остарели формати. Това отчетливо се забелязва в телевизионния пейзаж към днешна дата. На тази деликатна естетическа територия маркетинг директорът е в перманентен сблъсък с програмния директор, а генералният директор би трябвало да бъде внимателен арбитър и балансьор между двамата. Но този перманентен дебат е здравословен, защото истината винаги е някъде по средата. Въпросът е в програмните приоритети и дозата творчески риск, която всеки телевизионен канал би трябвало да поеме, за да изгради собствена програмна физиономия. Това е „тясното място“ във взаимоотношенията между директорите на маркетинг и реклама и програмата. Трябва да сме наясно, че никой не желае да поема голям риск. Ефективното управление на телевизионния канал чрез инструментариума на анкетите, социологическите проучвания и впечатленията от обратната връзка със зрителите би трябвало да изясни неговата степен на развитие и да гарантира програмен успех и добра финансова реализация на вложените инвестиции.

			Маркетинг директорът трябва да е наясно с особеностите на пазара, стратификацията на потенциалната аудитория, възможностите на рекламодателите и поведението на конкурентите. Фактически той държи пулса на медийния пейзаж и ако само за миг обърка „диагнозата“, това би довело до тежки последици. Той трябва да има търговски нюх, светкавични реакции и висока степен на проницателност. Естествено, трябва да има квалификация и опит и да предложи концепция, която да съдържа философията на неговата идея за управление, за управленска методика и конкретните изпълнителски дейности за постигане на целите.

			Основните задачи на маркетинг директора са:

			♦	с генералния и програмния директор определя рекламните тарифи;

			♦	предлага и осъществява PR стратегията на телевизионния канал;

			♦	определя комисионните за рекламните консултанти;

			♦	одобрява отстъпките за рекламните агенции;

			♦	одобрява материалите за търговските презентации;

			♦	подбира начините и средствата, чрез които рекламодателите могат да достигнат до аудиторията;

			♦	разработва търговски промоции, обслужващи интересите на рекламодателите;

			♦	преглежда всички рекламни текстове, клипове и договори за продажба;

			♦	изготвя плей-листата на излъчваните реклами;

			♦	следи за рекламните тарифи на основните конкуренти;

			♦	изготвя годишния план на своя отдел;

			♦	изготвя бюджета за следващата година;

			♦	селектира и назначава персонала на отдела;

			♦	одобрява квотите и комисионните на рекламните консултанти и агенти.

			При малките телевизии30 не е уместно да се поддържа позицията финансов директор. Обикновено тази длъжност се съвместява от главния счетоводител. По-подходящо е да се въведе друга длъжност.

			Търговски директор

			Това е много важна позиция. Тя има отношение към продаваната програма на далекосъобщителните оператори. Теоретично би могла да се изпълнява и от дирекция „Маркетинг и реклама“, но на практика ефект няма.

			Взаимоотношенията с далекосъобщителните оператори са сложни. Те крият абонати, не плащат навреме (когато изобщо плащат) и тези нерегламентирани взаимоотношения (въпреки сключените договори и кодирането на програмата) изискват постоянен контрол, ежедневна комуникация, силна доза настоятелност и чести посещения по места. При среден обем от 250–300 юридически лица, които са контрагенти, позицията търговски директор покрива именно тази много невралгична част – чисто търговските отношения с пазара.

			Той упражнява следните основни функции: 

			♦	планира, организира, ръководи и контролира изпълнението на договорите с далекосъобщителните оператори в съответствие с целите и стратегията на телевизионния канал;

			♦	определя и ръководи търговската политика на канала;

			♦	набира достатъчно приходи от излъчването на телевизионната програма от далекосъобщителните оператори, които да позволяват на станцията да се развива с конкурентно реализирана печалба;

			♦	разработва тарифа на станцията спрямо мащабите на всеки един отделен клиент;

			♦	следи взаимоотношенията канал–клиент;

			♦	координира със счетоводния отдел преводите на сумите и просрочените плащания;

			♦	подготвя и прави мотивирани предложения за повишаване на цената на програмата пред далекосъобщителните оператори за едногодишен, двугодишен и тригодишен срок.

			Директор новини [39]

			Важно изискване на европейските директиви е производството и излъчването на новини – вътрешни и външни, да бъде обособено в самостоятелно звено, така че структурно да се гарантира тяхната редакционна независимост и ненамесата в подредбата им. Затова трябва да се създаде дирекция „Новини“ като отговор на европейските изисквания и практики за независимост и автономност на информационната дирекция. Под ръководството на директора новини работят водещите, редакторите, репортерите, кореспондентите и операторите в новините. Той съгласува времетраенето и броя на емисиите с програмния директор, изготвя реда на новините и разпределя работата в нюз-рума. Ангажиран е в осъществяването на четири основни задачи: планиране, организация, ръководство и контрол на новините.

			Директорът новини:

			♦	определя и привежда в действие политиката на телевизионния канал;

			♦	определя информационния поток в новинарските емисии;

			♦	определя източниците за ползване на информация и подготвя схема за тяхното използване;

			♦	изготвя схема за броя и времетраенето на новинарските емисии и определя структурата на всяка отделна емисия по: съдържание; времетраене; начин на представяне – ред на новините, включване на репортажи, включвания на живо, телефонни връзки и др.;

			♦	определя всеки ден събитията, които ще се отразяват от репортери и водещи журналисти;

			♦	контролира тяхното представяне и дава оценка;

			♦	изготвя седмичен и месечен план за работа на новинарската дирекция и следи за неговото изпълнение;

			♦	създава екип, чиито личностни и професионални качества отговарят на политиката на телевизионния канал;

			♦	прави атестация всяка година на всеки един служител от дирекцията за неговите професионални качества;

			♦	създава и попълва информационния архив на телевизионния канал.

			Директор техника

			Малко, но много значимо звено. Обикновено се ръководи от инженера, който е проектирал и изградил технологически телевизията. В дирекцията (звеното) трябва да има поне двама, оптимално е трима инженери по поддръжката, които да осигуряват 16-часов (или 24-часов) текущ контрол над работата на техниката и да реагират своевременно при извънредни ситуации.

			Директорът на дирекция „Техника“ или главният инженер е пряко подчинен на генералния директор и:

			♦	контролира състоянието, поддръжката, профилактиката и нормалното функциониране на цялата налична електроника и техника в телевизията;

			♦	всяка седмица контролира и радиорелейната, оптичната или спътниковата апаратура, която предава сигнала към предавателната мрежа;

			♦	следи за правилното функциониране на сателитния пренос до далекосъобщителните оператори, които предават програмата до крайния потребител;

			♦	поддържа и специалните приемници за новините от чужди информационни агенции;

			♦	осигурява директни излъчвания и връзки извън станцията;

			♦	отстранява технически проблеми в рамките на своята компетентност;

			♦	контролира непрекъсваемите ел.-захранвания (ефирния сървър);

			♦	изготвя стратегията на телевизията по отношение на техническото ѝ развитие;

			♦	изготвя графиците на работа на подчинените си.

			Главен счетоводител

			Задължителна позиция, без която не може. Той организира финансовата дейност, вътрешния финансов контрол и счетоводството на станцията. Води месечните и годишните финансови отчети, планира с председателя на управителния съвет и генералния директор разходната част и прави проект с търговския директор и маркетинг директора за приходната част от бюджета на телевизията. В ежедневната си работа той:

			♦	задвижва данъчните преводи, изплаща месечните зап­лати на служителите и следи за техните осигуровки и задължителни застраховки;

			♦	държи оперативна връзка с данъчните служби, банките и другите финансови партньори;

			♦	определя формата на счетоводството;

			♦	упражнява текущ контрол върху първичната счетоводна информация;

			♦	осчетоводява всички финансови документи;

			♦	изготвя оборотни ведомости, годишен баланс, годишен счетоводен отчет, отчет за приходите и разходите, отчет за паричния поток и отчет за собствения капитал;

			♦	осигурява обективност, точност, пълнота, достоверност, достъпност на счетоводната информация;

			♦	упражнява последващ финансов и данъчен контрол върху финансите на телевизионния канал;

			♦	води и отчита дневниците по ДДС;

			♦	следи за срочното плащане на финансовите задължения.

			На оперативно ниво много важно значение има разположението и функционирането на т.нар. продуцентски център. На практика в него се съсредоточават и разпределят задачите на всички мениджъри на оперативно ниво. Техните действия се съгласуват на производствен принцип по хоризонтала. Ръководителят на центъра е функционално свързан с мениджърите на главно ниво и осъществява ролята на трансмисия между отделните технически служители и ръководството. 

			Телевизионно програмиране

			Цели и задачи на телевизионната програма

			Най-важната част от дейността на една телевизия е нейната програма. Факт, който някои изявени представители на телевизионния бизнес често забравят. Тяхната гледна точка е не каква програма и с какво качество ще произведат, а какво и как ще продадат. Философията на телевизията, нейният смисъл е да произведе програма, която да информира, коментира, анализира, образова, забавлява. Предаванията в нея трябва да разискват ключови проблеми от нашия живот, активно да се намесват в регулирането на взаимоотношенията в обществото, да откриват и подлагат на обществен дебат казуси, да образоват, забавляват и развличат. С две думи: програмата трябва да привлече максимална аудитория. Политематичните телевизии са насочени към цялата аудитория, когато става дума за особения статус на национални обществени телевизии (ВВС, ARD, ZDF, RAI, TVE, France 2, БНТ и т.н.) [4, 21, 49].

			Монотематичните канали като презумпция си избират сегмент от аудиторията – нейна част, която се интересува примерно от спорт, новини, филми, музика, природа, пътешествия, религия, лов и риболов и т.н., и се стремят да привлекат максимален дял от този сегмент.

			Програмата на телевизията е екранен израз на нейните програмна концепция, програмен профил и програмна схема [44, 19]. При 24-часово излъчване, каквато е утвърдената практика, тя съдържа 8760 часа програма годишно, които трябва да се произведат и/или закупят и съответно излъчат в определен ред. Големият теоретик на киното Луиджи Киарини в средата на миналия век бе дефинирал, че: филмът е изкуство, а киното е индустрия. В светлината на това много точно съждение мога само да добавя, че телевизията е конвейр. Но да се произведе, закупи, планира и излъчи такъв обем програма е изкуство. Разполагането на всеки сегмент от програмата в точно определен ден и час, съчетаването му с предшестващото и следващото предаване е резултат от задълбочени изследвания на аудиторията, познаване на вкусове, обща културна подготовка.

			Много важна дейност в телевизионния канал е програмирането. Имам предвид идейно и сценарно създаване, производство, закупуване и излъчване на телевизионни предавания, които създават уникален социо-културен модел на поведение, изграждат стереотипи в нагласите на зрителите на съответната програма. Посланията, които изпращат тези предавания, би трябвало да ориентират зрителя при вземане на позиция по важни проблеми. Те трябва да бъдат импулс за изразяване на отношение, на ангажимент към проблем, който не е част от лични интереси. Телевизионната програма трябва да формира естетически мироглед и критерии, така че да повиши качеството на личните оценки на своите зрители за един или друг факт от науката, изкуството или културата и в крайна сметка да повиши качеството на осъзнатото възприемане на обществените процеси.

			Програмирането е творческа дейност, която е резултат от лични качества, научно-културна подготовка и професионален опит. То не е механично подреждане на предавания, а отражение на задълбочени всекидневни социологически изследвания за навиците и свободното време на аудиторията. Програмният директор трябва да бъде личност с висока естетическа подготовка, да има опит в програмирането и оценяването на аудио-визуалната продукция. Той трябва да бъде запознат с постиженията на българското и световното кино, с най-новите тенденции в развитието на телевизионния език, с постиженията на българското изкуство и култура, да се ориентира точно в обществено-политическите и икономическите отношения в страната, Европа и света.

			Програмирането е творчески акт, реализиращ идеята за подреждането на определени по жанр, тематика и проблеми предавания в протежението на деня, седмицата, месеца, годината.

			Програмирането е изкуството да се познава добре зрителят с неговите навици и предпочитания, свободното му време, хобито му, начините му на общуване, за да се програмира точното предаване към съответната целева група в най-сполучливо избрания час за излъчване.

			Познаването на конкуренцията е от изключително важно значение за успешното програмиране. Защото всеки телевизионен канал е в пряка конкуренция с останалите телевизии. На първо място ефирните, които се получават свободно, а след това кабелните, за които се плаща. На последно място се нареждат сателитните телевизии, Интернет телевизиите и магазините за видео-продукция. Така че това е трудна професия, практикувана в среда с много остра конкуренция и пренаситен пазар.

			Гаранция за успех при тези тежки конкурентни условия са уникалната собствена програма, точното ѝ позициониране като програмна ниша сред аудиторията, интригуващото съдържание, начинът на подреждане на програмите и тяхното качество.

			В книгата „Телевизионното програмиране в общия аудиовизуален контекст“ бях отбелязъл, че в зависимост от целите на собствениците и визията, която от естетическа гледна точка имат за своя тв канал, със средствата на телевизионното програмиране те могат да моделират, възпитават и култивират усет и критерии за качествена продукция в аудиовизуалния сектор. 

			От маркетингова гледна точка могат просто да констатират какво се търси от зрителите и безкритично да го поднесат. 

			Двата подхода постоянно си противодействат на територията на телевизионното програмиране – за съжаление често на субективна основа. Трудно, за да не кажа невъзможно е да се открие някой от тях в чист вид – особено първия. Това извежда на преден план проблема с критериите, по които се назначават програмни директори. Както вече отбелязахме научен подход все още не е изработен и изборът варира от културолози /много рядко/ до техници, финансисти, манекенки и фолкзвезди. А това от своя страна въздейства отрицателно на развитието на телевизията като форма и съдържание. За едни композицията на кадъра и качеството на послание е от значение, за други дължината на разголените крака на водещата или тежкия силиконов бюст31. Това налага систематизиране на телевизионното програмиране в професионален план.

			Производството и програмирането на собствена програма е главна задача на всяка телевизия от продуцентски тип. Чрез нея създателите ѝ заявяват пред обществото:

			♦	своите възгледи; 

			♦	информират за ново състояние на нещата; 

			♦	определят гледната точка и тона на дебата; 

			♦	задават модели на поведение в обществото;

			♦	налагат етични и културни стандарти. 

			В европейската практика е наложен модел, при който програмният директор носи отговорност за естетическите и комуникативни качества на собствената продукция и закупената програма32. В някои телевизии съществува практика да функционира личност натоварена специално с художественото ръководство на програмата – артистичен директор или главен продуцент33. 

			Създаването на първата позиция е ясен знак за визията на висшия мениджмънт за телевизионната програма като територия на изкуството и културата.

			Позицията главен продуцент издава по-прагматична, за да не кажа строго производствена гледна точка към програмата.. 

			В такива случаи отговорностите се поделят с програмния директор. Дилемата дали програмен директор или арт-директор да поеме художественото ръководство на телевизията произтича от нейния профил и възгледите на висшия мениджмънт. В политематичните телевизии масова практика е програмният директор да ръководи творчески предаванията. Но при телевизии с подчертан превес на художествена програма – пр. филмите произвеждани от CANAL + или ARTE съществува творческо ръководство [2].

			Честа практика в националните обществени телевизии е програмният директор да бъде асистиран в своята работа от тясно специализирани ръководители на направления – Музика, Народно творчество, Филми и обработка на чужди програми и т.н. 

			В търговските телевизии такова разточителство на персонал няма и поради това при тях проблема с личните качества, творчески функции и организационни умения на програмния директор e от още по-решаващо значение. На практика обаче не е. При тях решаващата дума има директорът на „Маркетинг и продажби“. Такава политика рефлектира веднага върху аудиторията в отрицателен аспект. Най-малкото, защото основната цел на маркетинга е да продаде, да превърне зрителя в потенциален потребител, а не в събеседник и партньор.

			Към тези важни в творческо отношение позиции трябва да се добавят ролята и функциите на главен режисьор, главен оператор и главен дизайнер на телевизията. Те определят визуалния, светлинен и цветови стил на канала. За съжаление в България такава практика отсъства, а там където съществуват такива позиции изпълнението е често формално. 

			Всеки един би могъл да прецени доколко мениджмънта на телевизията оценява значението на телевизията като екранно изкуство и за кой тя е просто място за показване на шумни, но модни персонажи. На пръв поглед това са проблеми на мениджмънта, но те рефлектират отрицателно върху екранната продукция и очертават общия не особено качествен телевизионен пейзаж в България.

			Принципи на програмирането

			Познаването на вкуса на аудиторията, личният усет и нюх за успешна програма и финансовата възможност да се закупят интересни предавания са задължителни. След това аудио-визуалните продукти трябва да се програмират и излъчат така, че да срещнат аудиторията, за която са предназначени, в максимален размер. Това става с инструментите на програмирането, при което съотношението между собствената продукция и чуждите програми трябва да бъде 70 : 30%. А премиерната програма (която се излъчва за първи път) спрямо повторенията трябва да бъде 40 : 60%.

			Приоритети в телевизионното програмиране

			Основна задача на програмирането е да започне със запълване на prime-timе – това е времето между 19.00 и 23.00 ч., когато масово аудиторията застава пред своите телевизори. Това е времето за показ на собствената и премиерната продукции, на голямата битка за всеки зрител. Това са часовете отредени за гала спектакъла на всяка телевизия. Prime time е визитната картичка на телевизията, а от маркетингова гледна точка нейн бранд са водещите на новините, модераторите на late и night show, както и филмите, които аудиторията запомня и свързва именно с тази или онази телевизия. Затова програмирането на prime-timе е най-важната задача за програмния директор. След това се разполагат новините, сутрешния блок, коментарно-аналитичните предавания, магазинните и т.нар. ONE MAN SHOW, което метафорично можем да определим като „реванш на зрителя“ [25].

			Първо задължение на програмния мениджмънт е да позиционира новините в продължение на деня, като се започва от централната емисия в prime-timе и се премине през ранните, дневните и късната емисии. Те трябва да се уточнят като брой и времетраене от висшия ръководен състав. След това решение съдържанието на емисиите и подреждането на събитията е задължение единствено на директора на НОВИНИ според европейското разбиране и практика за редакционна независимост в интерес на обществото. Това не го освобождава от задължението да информира програмния и генерален мениджър за реда и съдържанието на емисията. Рудимент от държавната телевизия е те да налагат реда на новините или както е имало случай това да правят ръководители на прес-службите на президентството или правителството. 

			Политически независими новини, плурализъм на гледните точки, включване на обществото в публичния дебат бяха основните обществени очаквания след промените. На практика обаче се получи друго. Обществото стана свидетел на по-явна или по-скрита битка за манипулация. Проблемът с манипулацията възниква от необходимостта да се подбере и излъчи най-важното от събитийния поток. Редакционният състав и мениджърите на новините на съответния канал определят кое е то. Зрителят става все по-често потребител на дори не институционална, а чисто протоколна информация и все по-рядко на събитийна. Първата е територия на държавата и нейните институции, а втората се отнася до промени, които засягат обществото. 

			Според обществената потребност от коментар и анализи коментарните предавания по актуални проблеми трябва да бъдат следващия по значение сегмент в програмата след новините. Вариантите не са много. Тези рубрики са кратки и се разполагат или след централната емисия Новини или след късната както е практиката на ARD. 

			Полемичните коментарно-публицистични предавания могат да привличат аудитория, с условието да бъдат партийно-политически безпристрастни и коректни. Те трябва да се възползват от възможността чрез свои предавания да предложат коментари и анализи, с които да ангажират голяма част от аудиторията и тя да се идентифицира с тяхната гледна точка. Това е територията на експертите, които подкрепят, отричат или допълват становища, особено, когато става дума за съдбоносни за държавата решения. Те видимо са малко. Те могат както да коментират програмата, така и разнообразни кръгове от проблеми. В такива случаи персоналният авторитет на тези представители на мисловния елит на нацията прелива в авторитета на самата медия. У нас това е незабележимо на този етап. Коментира се на парче, без стратегия за позицията на медията към ключови въпроси за нацията и държавата, за развитието на обществото и неговите граждански представители. Има и още едно ниво на манипулация. По дискусионни теми се канят обикновено експерти – познати на водещите. Често това са млади хора, току що завършили висши учебни заведения. Те възпроизвеждат наученото, но липсата на опит се отразява негативно на качеството на анализа. Малкият процент коментари са израз на този дефицит… Стигаме до третата страна – такъв подход на екранно присъствие на едни и същи личности създава илюзия, но не и реална представа за експертно мнение и представителство на гражданското общество. 

			Дискусията е застъпена значително по-слабо. Обяснявам си това с нежеланието на програмните ръководствата на медиите34 да разискват болни за държавата и обществото проблеми, за да не накърнят нечии интереси. 

			Жанрът анкета и социологически проучвания са важен програмен сегмент. Анкетите са необходими в структурата на новините, защото би трябвало да дадат неподправена представа за настроенията в обществото. Много важно обаче е какъв е въпросът и към кого е насочен. Често те се използват за фина манипулация с елемент на правдоподобност, която трябва да прикрие, измести и подмени истината. 

			Анализът съставлява малка част от общия обем програма, но както казах в началото, това е всеобща болест и е валидна за нашите телевизии. Анализът е дефицитен жанр и демонстрира липсата на кръг от съмишленици и привърженици за дадена медия. С това поставям знак на внимание към самите медии. В това се състои в голяма степен програмния проблем на телевизията като модератор на публични нагласи. Още повече ситуацията се влошава и превръща в сериозен проблем на общия аудиовизуален контекст, когато от страх, скрити зависимости или обикновена некадърност предаванията започнат да се занимават с несъществени теми, проблемните се избягват, така че никой от елита да не се почувства засегнат, а телевизионните босове да дишат спокойно.

			Главно задължение след програмирането на централната и късната новинарски емисии и коментарната рубрика второ по значение е позиционирането на единичния водещ игрален филм, собствената премиерна продукция и телевизионните сериали. Строго маркетингови съображения налагат в prime-time да бъдат програмирани премиерни филми насочени към масовата аудитория. Всички социологически проучвания разкриват предпочитания към комедии; криминални филми и сериали, като особено предпочитани се оказаха турските. В последната година появата на осем български сериала разкри интереса на публиката към свои проблеми.

			Основен маркетингов подход в телевизионното програмиране се оказаха reality форматите и телевизионните игри [25]. Вместо български и преобладаващо европейски филми и сериали те бяха предопределени от програмните директори да привличат зрителското вниманието в търговските телевизии в „prime-time“. Такова поведение вероятно не е самоцел на програмните директори и продуценти. Убеден съм, че те вземат под внимание ниското интелектуално ниво на т.нар. масова аудитория. 

			В съзнанието на програмните ръководства и висшия мениджмънт трябва да има подредена йерархия на ценности, ясен възглед за мястото, ролята и мисията на елитите в развитието на държавата и обществото. Аудиторията и НСРТ очакваха от новите телевизии, както и от БНТ да представят пред своите аудитории елита на нацията. Хора от всички слоеве на обществото, но с определен принос в своята област35. Тази мисия би трябвало да съчетава както публицистичните форми, така и художествените жанрове. Вместо това програмните директори в най-гледаното време показваха маргинали, суетни, повърхностни персони, аутсайдери и личности със спорна професионална и финансова биография. Дори легитимират хора с криминални прояви и спорен морал. Моделът на телевизионните игри наложи хазартния принцип и лесните форми на печалба като единствен и без алтернативен подход за личен успех. Така телевизионния prime time стана по-шарен, но в никакъв случай по-смислен като форма и съдържание. Посланията на шумните, повърхностни персони36 по-скоро разколебават публиката в общо приети ценности като ученолюбивост и трудолюбие и в крайна сметка деморализират цялото общество. Този модел води до продължаваща загуба на ценности, подмяна на авторитети и постепенно оглупяване. Вместо хора на науката, културата и изкуствата, утвърдени професионалисти от сферата на икономиката, финансите и бизнеса, всяка сутрин и вечер по екраните на телевизията дефилират хора с недоказани качества – от шоубизнеса до в най-добрия случай от периферията на политиката. Повечето от зрителите приемат безкритично програмите в prime-time и /не/съзнателно биват обърквани. Лошото е, че в тази сбъркана координатна система обществото с неговите реални проблеми отсъства. Липсва и стремежът към себепознание, който е ключов за консолидацията ни като нация. Трябва да отбележим, че подобен модел на програмиране на много телевизионни игри и reality формати се открива и в други държави.

			Третото по значение и приоритет в репертоарната политика на програмните директори е позиционирането на повторенията. Преди либерализирането на пазара телевизията у нас, а и в Европа бе една. Практиката бе зрителите да настройват своето свободно време към програмата на телевизията. Ако не изпускаха предавания, които ги интересуват. С появата на много телевизии започна борба за зрителското внимание и търсене на свободното време на всеки сегмент от аудиторията. Повторенията на предаванията станаха важен инструмент в работата на програмния директор. Той трябваше да програмира така, че телевизионният канал да търси аудиторията в нейното свободно време отделено за гледане на телевизия, а не аудиторията да търси предаването. Така програмирането на повторения се оказа извънредно важен подход за привличане на аудитория. 

			Повторенията попадат в свободните от премиерни излъчвания на детски, младежки, спортни, научни предавания и носещия дневен програмен сегмент – „сапунените опери“, места в програмата. Свръх задачата е всяко предаване допълнително да открие свободното време на своята потенциална аудитория, която в часа на премиерата е била възпрепятствана да гледа, за да увеличи коефициента на социо-културна реализация на програмния продукт. Както е известно хората работят на две – три места. Увеличава се броят на хора работещи в дома си. Динамиката на мобилност е много висока и програматорите трябва да следят нейния интензитет. С броя на повторенията те дават ясен знак за оценка на своите приоритети, позиции и възгледи към ставащото около нас. За да постигнат тази цел се търси подходящия адресат в различни времеви пояси. Например, излъчва се важен програмен сегмент – обзорно, магазинно предаване, интересен единичен игрален филм, концерт в неделя късен следобед. Те имат успех, но част от потенциалната публика не ги е гледала37. Тогава трябва да се анализира прецизно свободното време на тези зрители като допълнителен ресурс. Чрез анкети и маркетингови проучвания се програмират повторения в различните часови пояси, за да се представят на зрители, чието свободно време варира. 

			За да се привлече максимум аудитория, най-добре е да се възприеме принципът на американските програматори, които търсят своята аудитория в различни времеви пояси. Това означава следното: например, излъчва се голямо обзорно, магазинно предаване в неделя от 17 до 19 ч. То има успех и привлича публика. Но част от потенциалната публика не е имала възможност да го гледа. Тогава трябва да се потърси нейното свободно време и да се програмират повторения в различните часови пояси, за да се представят на зрители, чието свободно време варира.

			Американците програмират четири-пет и повече пъти38, за да гарантират по-висока степен на вероятност аудиторията да се срещне с предаването. Освен търсенето на зрителя, което е най-важната задача, по този начин те мултиплицират своя собствен аудио-визуален продукт четири пъти, спестяват програмно време за премиери и гарантират възможност за още по-добър маркетингов успех.

			Програмата започва от 6 ч. и завършва в 6 ч. на другия ден. Това е програмният ден, който се различава от астрономическия. Първата задача е да се определят мястото и времетраенето на новинарските емисии в продължение на целодневната програма. После се разполага т.нар. prime-time, а след това сутрин от 6 до 9 ч. се разполагат сутрешните блокове. Това са магазинни полемични предавания, които се занимават със сервизна информация и актуални коментари. У нас практиката и особеностите на преходния период наложиха силно присъствие на политици сутрин.

			Магазинното предаване е приятна, динамична и удобна форма за комуникация. Алтернатива на този програмен блок са детските предавания, спортна програма за домашен фитнес, здравни предавания, научнопопулярни филми и повторения, блокове новини, като например блока Breakfast News на BBC. Все пак първият модел се е наложил в практиката и привлича сериозна аудитория.

			Вторият пояс е преди обяд от 9 до 12 ч. Практика е там да се разполагат: семейно ток-шоу, което разисква специфични проблеми (главно на дамската половина), детско предаване, повторение на сериал.

			От 12 до 16 ч. е следващият програмен пояс, в който се разполагат учебни предавания (езици, преквалификация и т.н.), сериали и сапунени опери, ако не става дума за монотематичен канал.

			От 16 до 18 ч. се разполагат сериали и детско-юношески предавания.

			От 18 до 19 ч. е пред-prime-time. Подходящо място за младежки и спортни предавания.

			От 19 до 23 ч. е prime-time. Това е времето на най-голямата аудитория. Към нея трябва да е насочена програмата с възможно най-малко претенции към естетическата ѝ подготвеност. Например програмирането на опера от Вагнер в прайм-тайма би ограничило аудиторията по чисто естетически критерии. Разполагат се главно новини и централен филм или сериал. Обикновено комедия (много рядък жанр напоследък) или криминални филми. Ако се изпробва например с жанр, който предполага по-висока лична култура у зрителя, като опера или балет, ще се получи зрителско фиаско.

			От 22 до 24 ч. обикновено се програмира късен филм или още по-добре т.нар. кабаре или one man show. Пример за това бе „Шоуто на Слави“.

			От 24 до 6 ч. е времето на повторенията, на еротични предавания, хорър филми или собствена продукция, която вашата фантазия трябва да създаде. Нощните часове са трудно време, аудиторията е малка, много различна, но обединена от потребността от общуване. Това се използва масово от радиостанциите и за съжаление все още не се е превърнало в практика на телевизиите. Вероятно поради необходимостта от ефективна работа в студио, редуващо се с готови форми и нощни актуални репортажи, които да създават усещането у зрителите, че не са сами в малките часове. Програмният директор пряко отговаря за програмното планиране.

			В текущ план това е подготовката на програмната схема за следващите две седмици. Тя съдържа 100% готова продукция, с изключение на предаванията на живо. Продукцията трябва да е преминала през технически контрол на качеството на картината и звука и да се намира в т.нар. предизлъчвателен бокс.

			В средносрочен план това е програмната схема за следващите 45–60 дни. Тя съдържа почти 60% от готовата продукция, която или е в техническия бокс преди ефир, или се произвежда в момента.

			В дългосрочен план това е програмната схема за 6 месеца.

			Практика е да се изготвят:

			♦	есенно-зимна схема – от 1 октомври до 31 май;

			♦	лятна схема – от 1 юни до 30 септември.

			Те са съобразени с променените навици на аудиторията през зимата и лятото, с ваканцията на децата, летните отпуски и т.н. Лятната схема съдържа главно повторения. И двете схеми имат специфични, базови опорни точки. Това са фиксираните часове на излъчване:

			♦	на новините;

			♦	на сапунените опери;

			♦	на сериалите;

			♦	на детските предавания;

			♦	на актуалната публицистика, излъчвана на живо.

			Обикновено тази схема е идейният вид на това, което предстои да бъде произведено и закупено. Реално то все още не е осъществено и не се намира в бокса.

			Според американския тв специалист Дейвид Луис програмният директор има осем главни приоритета [22]:

			♦	да подържа директна връзка с аудиторията;

			♦	да подържа директна връзка с регулаторните органи;

			♦	да следи рейтингите според пийпълметричните данни и да ги проверява чрез социологически проучвания и фокус-групи;

			♦	да следи мнението на телевизионната критика и да търси мнението на положително настроени към телевизията личности;

			♦	да познава личните творчески и производствени възможности на персонала;

			♦	да има обективна преценка за продукцията и общата медийна среда, да има усет и инстинкт за добрите предавания и да поема рискове с нови програми;

			♦	да изготвя тактиката на програмиране, за да се справи с конкуренцията;

			♦	да има представа за финансовите показатели на телевизията.

			Ще трябва да се вземат под внимание също десетте базисни принципа при програмирането на Филип фон Ладау [2]:

			1. По-лесно е с ново предаване да отнемеш по-малко аудитория от няколко телевизии, отколкото да отнемеш много от една.

			2. По-лесно е да задържиш аудитория, отколкото да изградиш нова.

			3. Следвайте демографската последователност на програмата. Подреждайте предаванията, без да насилвате аудиторията.

			4. Задържайте предходната аудитория, без да се опитвате да ѝ натрапвате нежелани промени.

			5. Разполагайте новите програми в прайм-тайма.

			6. Пазете печелившата програма в нейната текуща позиция.

			7. Като контрамярка срещу конкуренцията представете на зрителя разумна алтернатива. (Не футболен мач срещу футболен мач, а филм например).

			8. Предлагайте програми за хората, които са на разположение (например след прайм-тайма).

			9. Когато купувате, винаги имайте предвид какво показва конкуренцията. По-добре е да дадете малко пари за готова продукция срещу изключително силно шоу на конкуренцията, отколкото да хвърляте пари за пряк сблъсък на програми.

			10. Не програмирайте скъпи програми във времето, когато има недостатъчно аудитория и приходите от реклама ще бъдат малки.

			Особености при програмиране на новините

			Начинът на представяне на новините в условията на глобални информационни редуктори, каквито се явяват световните информационни агенции и новинарски пулове, е фактор за успеха на емисията. Вечер, когато започва голямото новинарско шоу, а всички телевизии коментират общо взето едни и същи значителни локални и световни събития, интерпретацията на водещия и собствената (а не чужда) гледна точка на телевизията, изразена чрез нейни кореспонденти на място, са от решителна важност [24]. На този програмен и производствен принцип – да показва, а не да преразказва, с подчертано присъствие на репортерите, които Тед Търнър превърна в модератори, CNN International, се превърна в световен информационен лидер [24]. С феномена на свидетелска телевизия, създадена чрез преки предавания на живо, от мястото на събитието, CNN впечатли света с обективност, ясна позиция, висок професионализъм в отразяването на събития от световна величина и плурализъм на гледните точки. Техни репортери единствено бяха допуснати в Багдад от диктатора Саддам Хюсеин. Само пред тях той представяше своята позиция и мнението си по възникналия конфликт със САЩ. Друг е проблемът, който Саддам подцени. От една страна, от ефира звучаха гласовете на американски политици и световни експерти от МАГАТЕ, особено на председателя ѝ Мохамед ел Барадей, който винаги се изказваше последен. Презумпцията е, че той е арабин, а аудиторията най-ярко си спомня последния говорещ и така се търси доверието на арабската общност. Срещу тях се изправи самотният глас на Саддам, неподкрепен от никого, освен от няколко терористични групировки. Неговата силна политизация, странната ирационалност на ината му да не допусне експертите на МАГАТЕ на проверка засилваха съмненията за притежание на ядрено оръжие. Неговата конспиративност, съчетана с нереалистична мегаломания и суетност, му изиграха лоша шега в пропаганден план. CNN го остави да говори и го показа такъв, какъвто е, или по-скоро какъвто медиен образ си бе избрал. Но той не работеше за него в контекста на общия дебат.

			САЩ и техните съюзници предварително спечелиха медийно войната със Саддам чрез камерите на CNN от Багдад. И то благодарение на неговите грандомания и вкус към пропагандата, разбирана като еднопосочна комуникация. Би могъл да се възползва от практиките на PR, но това за авторитарните и тоталитарните лидери е немислимо.

			Давам този по-обширен пример, за да подчертая значението на информационната битка, която всяка вечер телевизионните канали водят, за да спечелят повече аудитория. Новините трябва да съдържат обективност, точен коментар, качества на свидетелското излъчване на живо, собствена позиция на водещите и телевизията, за да оцелеят в тази всекидневна война.

			Значението на телевизионния пазар

			Програмирането е тясно свързано с телевизионният пазар. Според проф. д-р Михаил Мелтев [22] под това понятие разбираме съвкупност от фактори, които се свеждат до детайлното познаване на следните величини:

			♦	Процент от домакинствата, които имат по един цветен тв приемник;

			♦	Процент от домакинствата, които имат два или повече тв приемници;

			♦	Процент от домакинствата, свързани с кабелно-разпределителни системи.

			♦	Колко време отделя дневно едно домакинство за гледане на телевизия?

			♦	Какъв процент от аудиторията ползва телевизията като основен източник на информация?

			♦	Колко часа отделя средностатистическият зрител за телевизия?

			♦	Какъв е бюджетът от свободно време на потенциалната аудитория?

			♦	Колко е т.нар. твърда аудитория на вашата телевизия?

			♦	Колко е т.нар. мека аудитория на вашата телевизия? – това са зрителите, които гледат при вас определени предавания, а не цялата програма.

			♦	Какъв е демографският състав на вашата аудитория? – предпочитана целева група за рекламодателите са жените между 25- и 55-годишна възраст.

			♦	Какъв е брутният годишен приход на домакинство?

			Отговорите на тези въпроси трябва да бъдат внимателно взети след задълбочени, детайлни изследвания съвместно с професионални маркетингови и социологически агенции. Самодейността в тази област е опасна, защото де факто по този начин се изследва коефициента на неизвестност в бизнеса и нещата опират до управление на риска. А както казахме преди в тази книга основната работа на мениджъра е да предвиди всяка пречка и да сведе коефициента на неизвестност и оттам на риска до практически минимум.

			Фактори за програмен успех 

			Програмният успех е следствие на три изключително важ­ни дейности:

			Откриване на свободна програмна ниша. Моето дълбоко убеждение е, че това все още са актуалните публицистични предавания, развлекателните жанрове, като се започне от класическото кабаре и се стигне до много комуникативните форми на STAND UP COMEDY и ONE MAN SHOW. Оценката на безпрецедентния преход от една обществено-икономическа система в друга предполага (дори задължава от гледна точка на интереса на обществото) това. В рамките на половин век в България бе сменена икономическата база, което води до пренастройване на цялата икономическа надстройка. Това стана в условията на ускорено развитие и огромен дефицит от справедливост. Ако приемем, че политиката се появява там, където има проблем за разрешаване, то ще стигнем лесно до извода, че проблемите, които трябваше да бъдат решени след 1944 и след 1989 г., са безпрецедентни и невиждани по мащаб, без ясни модели за развитие и без подготвени кадри, които да ги проведат във всяко отношение. Тези невиждани промени се нуждаеха от обществен дебат, анализ, научен подход и оценка, а парламентарно представените партии абдикираха от това свое задължение пред хората.

			Всъщност партия „Атака“ се появи като резултат от тригодишното съществуване на едноименното авторско предаване на своя политически лидер (преди да се превърне в такъв) по една кабелна телевизия. В него той категорично заяви намерението си да подложи на анализ и (пре)оценка криминално-стопанската страна на прехода. Това изявление срещна потребността на аудиторията от такъв дебат (от него бягат всички класически партии) и „Атака“ се превърна в политическа реалност благодарение на телевизията. Факт е, че целият процес на този период се нуждае от задълбочени коментари и анализи, а не от първични викове и крясъци на уплаха или радост, както казваше академик Тончо Жечев. Това ми дава основание с много голяма доза увереност да твърдя, че силно полемичните коментарно-публицистични предавания ще бъдат в състояние да привличат аудитория, при условието да бъдат партийно и политически безпристрастни и коректни към фактите от действителността. 

			В много голяма степен и партия „ГЕРБ“ е резултат от телевизионната харизма на нейния лидер и премиер на България Бойко Борисов.

			Глобалните новини в огромна степен са унифицирани от световните информационни мега агенции (които се явяват и като информационен филтър) и телевизионните новинарски пулове. Парадокс е, че ние знаем какво става в Япония (но това е виртуална реалност, такава, каквато дежурният редактор на съответната агенция е преценил, че е важна), но не знаем какво става в съседните ни страни. Изключително малко информации и коментари има например от Словения или Словакия за икономическото развитие в тях, за социалните трусове, които неизбежно ги съпътстват. Нашите телевизии нямат кореспонденти там, нямат желание да установят контакти и да ползват видео обмен на реципрочни начала. В този смисъл нашата осведоменост е унифицирана за всички, тя изгражда клишета и е благодатна почва за създаване на митове. Ако телевизиите не са достатъчно богати, за да издържат кореспондентска мрежа, то те имат уникалния шанс чрез свои предавания да предложат коментари и анализи, с които да ангажират голяма част от аудиторията и тя да се идентифицира с тяхната гледна точка. 

			Както вече отбелязахме, CNN започва своя уникален възход от обикновена „кабеларка“ до световен информационен лидер благодарение на позицията на Тед Търнър, че трябва да се превърнат в „свидетелска телевизия“. Първата емисия новини, излъчена по CNN започва с посещение на президента Джими Картър в болница при чернокожия лидер на движение за граждански права Върнън Джордан. След това пак по сателита се включва репортера от Йерусалим Джей Бушински, следват включвания от Лос Анжелис, откъдето Бил Цимерман поднася последните вести от изборите в Калифорния, през Ню Йорк с Мери Алис Уйлмяс за мача на Янките и накрая Марк Бучър от Кий Уест Флорида посреща поредната вълна от бежанци от Куба с техните лодки39. В интерес на истината лодки не се виждат, още е рано за тях, но репортерът вдъховено разказва какво ще се случи след не много време. Напрежението от очакването се предава и на публиката. През 1987 г. CNN е единствената телевизия, която излъчва директно в ефир взрива на американската совалка „Чалънджър“. Това е верният начин за създаване на „твърда“ аудитория – най-ценният капитал на всеки телевизионен канал [24].

			Факт е, че въпреки многобройните телевизионни канали, общественият дебат у нас все още не се е състоял. Единици са предаванията и телевизиите, които включват активни граждани със свое мнение и позиция пряко или по телефон. Предавания с включване на живо на големи групи хора, които да дебатират помежду си посредством съответната телевизия, все още са рядкост, но така се стимулира развитието на гражданското общество. 

			Най-успешното предаване на чешката телевизия „Нова“ на Владимир Железни (легендарният съратник на Вацлав Хавел) се нарича „Врящо гърне“. Всяка седмица това пътуващо предаване събира публика на живо и в рамките на два часа я среща лице в лице с избраните от съответната област депутати. Там се разискват техните обещания и съответно (не)изпълнението им. Теоретично казано, разминаването между заявеното и осъщественото поведение. Предаването събира огромна аудитория, защото е напипало пулса на времето, разисква конкретни, а не абстрактни проблеми и успешно включва големи маси хора в своята програма. Обществото участва реално в програмата на телевизията, а не е неин пасивен реципиент. Така се гради допълнително „твърда аудитория“.

			Но има друг по-важен извод. Навлизаме във време на интерактивни форми на комуникация. В САЩ признаха сайтовете и блоговете в интернет пространството за медии. Телевизията трябва да се променя в отношението си към аудиторията и да се стреми да я привлича като пълноценен участник в обмена на послания. От еднопосочна (държавната телевизия) през двупосочна (обществената телевизия) в ерата на цифровизацията телевизията има шанс да се превърне в транслатор на многопосочна комуникация. Как да стане това, зависи в голяма степен от творческата фантазия на авторите на предавания и от програмната стратегия на телевизионния канал.

			Още на ниво изготвяне на програмна концепция се забелязва дефицит от научнопопулярни канали, младежки телевизии, исторически канали, авто-мото канали. И това се случва въпреки традициите в създаване на образци в научнопопулярното ни кино, въпреки богатия архив от филми и широки възможности за покупка на готова програма.

			Творческата, финансовата и техническата способност да се произведе авторска, интригуваща аудиторията продукция е вторият ключ към успеха. А най-важното е да се разкриват скрити факти от обществено-политическия живот у нас и да се посочат причинно-следствените връзки между тях.

			Третото условие за успех е ключовото понятие – „teamspirit“, което съществува в англосаксонския свят. Екипният дух е в състояние да сътвори чудеса. Знам, преживял съм го в една кабелна телевизия. Способността около една програмна идея да се съберат и обединят млади, талантливи хора, с амбиция да изразят себе си и да покажат отношението си към света е условие за успех. Изказано така, звучи лесно, а на практика е много трудно. Талантливите и амбициозни хора носят успех, но държат да бъдат изслушвани, да участват в творческия дебат по драматургичното конструиране на предаването и в неговата визуална реализация. На теория това е ясно, извън всякаква дискусия. На практика у нас дебатът с „началниците“ (особено когато не са талантливи и изпълняват тази роля по извън професионални и естетически критерии) става невъзможен, предаванията започват да се занимават с несъществени теми, проблемните теми се избягват, така че никой да не се почувства засегнат и телевизионните босове да дишат спокойно.

			Телевизионният пейзаж посивява. Той става монотонен, повърхностен и с невероятната способност да банализира проблемите. А това според мен е сериозна причина за обществената апатия, която се наблюдава у нас в последните години. Можем да обобщим, че видимо телевизиите у нас се занимават повече с последици и най-много да стигнат до конкретния повод за даден проблем. Разследваща журналистика, която открива причини, е много рядко явление. А оттам до банализирането, превръщането на проблемите в медиен шум без резултат, крачката е много малка. Евристичната, критична, проблемна, полемична и разследваща телевизия би постигнала огромен успех за кратко време. Но за да се постигне това, е необходимо сериозно познаване на основни принципи на драматургията. И, разбира се, гарантирана икономическа и политическа независимост на собствениците на телевизионния канал.

			У нас масово водещите на коментарно-аналитични предавания излагат темата повествователно, квази експертно и в крайна сметка скучно. Те не се възползват от предимствата на драматургията на казуса, не извеждат проблема чрез конкретни случаи, които да детерминират тезата и антитезата. С такъв подход шансът за полемика намалява, още повече при отсъствието на ярка позиция у водещия. Обикновено водещите докладват проблема, като се стремят да влязат в ролите на политици, политолози, социолози или психолози. А забравят основната си роля и мисия на журналисти – да бъдат медиатори, модератори, аниматори. Каквито и претенции да имаха критиката и публиката към Юлиан Вучков, той притежаваше качеството да представя и преживява проблемите, които разисква пред камерата.

			В САЩ такъв подход и успех постигна FOX News. За 13 години генералният мениджър Роджър Ейлс успя да изгради канала на Рупърт Мърдок като мощен информационен източник, защото заложи на ярки, пристрастни, надъхани журналисти като Bill O’Reilly и Sean Hannity. Те са известни с крайни републикански възгледи, взривяват всички етични стандарти на журналистиката, но привличат аудитория с ярките си позиции. В сравнение с експлозивния Sean Hannity мога да отбележа, че проф. Юлиан Вуч­ков е сдържан водещ. В интерес на обективността професор Вучков е от малкото модератори на предавания, които представят и преживяват своите послания, а не ги докладват като чиновници, както много водещи у нас правят. Второто качество на професора е, че той винаги лично се ангажира с позицията си, което пред­извиква полемика, сблъсък на идеи, позиции и възгледи, и това вече привлича аудитория. Много други негови колеги се лутат между ролите на политици и политолози, потъват в незначителни подробности и в крайна сметка дезертират от ролята на журналисти и медиатори. Резултатите от такова присъствие са скучна, суха и беззъба програма.

			Ейлс превърна за 13 години FOX News в по-гледан канал от CNN и водещ източник на формиране на обществено мнение. Този пример е поредно доказателство, че програмната концепция, около която се събират съмишленици, е водеща. Не техниката, не финансите. На практика у нас става обратно. И оттам се получават сбърканите модели, които в голяма степен имитират отделни аспекти от програмата на БНТ или пресъздават чужде­странни матрични схеми – в отделни предавания или в цялата програмна схема.

			Бизнес план 
на телевизионен канал

			Паричната въртележка в тв канал

			Бизнес планирането е в пряка зависимост от телевизионното програмиране. Изборът на програмен профил, концепция и схема е не само творчески акт в социо-културен аспект, но и маркетингов подход по отношение на финансовата възвращаемост на направените разходи. Това е избор на стратегия, която трябва да гарантира финансовата устойчивост на телевизионния канал. Философията на движението на парите в една телевизия е проста – откъде идват парите и къде отиват? В телевизионния канал нещата следват следната схема. Намерени са необходимите средства и оттам нататък те трябва да се „завъртят“ в т.нар. парична въртележка: идеен проект–финанси–телевизия–програми–реклама–финанси прим (Приложение 2).

			Как изглежда на практика това?

			♦	Създава се идейна концепция за телевизия, прави се убедителен бизнес план и се намират инвестиции. Например чрез стартов заем от банка. Де факто с избора на програмен профил се запълва празна телевизионна ниша или както е известно в бизнеса пазарна ниша.

			♦	Влага се определено количество финансови средства в направата на телевизия. С тях се купуват техника и съоръжения, необходими за реализация на програмата съобразно с програмната концепция.

			♦	Назначава се управленски, творчески, технически и помощен персонал.

			♦	С помощта на персонала и техниката се произвежда соб­ствена програма и се закупува чужда.

			♦	Тази програма се програмира и излъчва.

			♦	Тя трябва да привлече максимум аудитория.

			♦	Зрителите от своя страна се превръщат в предмет на интерес от страна на рекламодателите.

			♦	Приходите от реклами, които ще влязат в телевизията, трябва да покрият разходите. С част от тях ще бъде произведена нова програма (обикновено това са между 1 и 25% от приходите), а другата част ще бъде печалба [2, 22, 33].

			Това уравнение съдържа много неизвестни, които трябва да се сведат до минимум. Най-важното е да се изясни и систематизира разходната част. Преди всичко базовият капитал от два основни източника – свой и чужд (кредит), се разделя на три главни раздела:

			♦	Дялов капитал – това е участието на юридическото лице (АД, ООД и т.н.). Този капитал е уместно да се насочи към инвестиционните разходи. По-надолу ще видим в какво се изразяват те.

			♦	Кредитен капитал – препоръчително е да се насочи към оборотните разходи.

			♦	Резервен капитал – обикновено тава е капитал за непредвидени обстоятелства, за иновации, осъвременяване на техниката и т.н.

			Това е принципът. В телевизията той се означава като остойностяване на програмата. Остойностяването на програмата върви по следните главни показатели:

			Инвестиционни разходи

			Инвестиционната програма се основава на следните планирани нормативни величини.

			Основна инвестиция е закупуването на техника. Малка кабелна телевизия с едно студио, състоящо се от три декора с пет камери клас Professional, десет камери за репортажи (същия клас) и новини, четири видеокомпютърни монтажни апаратни с цялата апаратура и съоръженията към тях излиза към 800 000 евро. Съществуват възможности за двугодишен лизинг на техниката, при който за закупените технически средства не се плаща лихва. Тези цифри са усреднени от офертите на водещите фирми за продажба на телевизионна техника: Sony, JVC, Panasonic. Това ще бъде основният разход и главната тежест в изплащането през първите две години.

			Друг значителен инвестиционен разход е наемането и оборудването на помещения, ориентирани към бързи и лесни транспортни комуникации и с възможност за разширение, съобразено с темповете на растеж и разширението на програмната схема.

			Вътрешен дизайн на студия и офис пространства. Закупуване на автомобилен парк

			Осигуряването на офис техника и автомобили ще подсигури нормалното развитие на работния процес и комуникациите на телевизията с контрагентите ѝ. Телевизия се прави на колела. За телевизия са необходими маневрени компактни автомобили, които лесно да се обслужват и паркират.

			Инвестиционната програма се основава на строго планиране на дейността и нейното подсигуряване с необходимите активи. Планирането трябва да бъде разчетено на месечна програма на паричните потоци, които ще подсигурят реализирането на инвестиционната програма.

			Разходната и инвестиционната политика трябва да бъдат строго консервативни, особено що се отнася до заемния капитал. Първите три години трябва да се разчита на собствени инвестиции, докато се достигне „критичната“ точка, т.е. до етапа, на който ще може да се самофинансират дългосрочни и краткосрочни проекти.

			Малката телевизия трябва да разчита повече на собствена програма. Годишният обем от програма е 8760 часа – това е цифра, получена върху разчет от излъчване през цялото денонощие. От тях трябва да се заложат поне 3000 часа за премиерна програма, която е по-скъпа. Покупката на готова програма е приоритет на ефирните телевизии и специализираните монотематични канали. Въпреки това телевизия Диема, например бе филмов канал, който спечели голяма аудитория с готова програма, но с основни сегменти в нея (футболно първенство), които събираха многобройна аудитория.

			По-малките телевизии (нишови канали) трудно ще се конкурират с тях, но пък може да насочат вниманието си към хората, които са тяхна аудитория, към проблемите в живота им, което предполага повече собствено производство програма. Тя излиза като финансова себестойност по-ниско от посредствените филми, които се продават по 2 евро на минута и се показват по всички кабелни телевизии по няколко пъти. А добрите, премиерни филми се продават на пакети и всеки от тях струва поне 1 000 000 евро – според цените на най-големите телевизионни пазари в Кан и Санта Моника. Това е висок разход за финансовите възможности на малките телевизии.

			Алтернативата е да се произвежда40. Малките телевизии могат да впечатлят и да привлекат аудитория с интелигентни и атрактивни водещи, със съдържание, коментар, анализ, разследване и т.н. Това не са скъпи дейности. Реализацията на тази цел налага насочване на значителни средства в оборудване на студия и вътрешен дизайн, закупуване на качествени и разнообразни мобилни декори. Чрез тях ще бъде постигнато визуално впечатление за повече студиа, а всъщност те са едно или две, но в тях би трябвало да се снимат по 8–10 предавания. Те се нуждаят от различен декор, който трябва лесно и бързо да се монтира и демонтира. Не бива да се подценяват възможностите, които предлагат компютрите по отношение създаването на виртуално студио. За съжаление софтуерът, който е наличен у нас, не е на необходимото естетическо ниво, виртуалните декори съдържат много условности. Те са по-подходящи за един водещ. Условността на аранжирана действителност по време на дебат повече ще смущава, отколкото ще предразполага гостите.

			Оперативни разходи

			Планирането на оперативните разходи трябва да се основава на заложените тенденции за развитие и разширяване на програмата. Разрастването на дейността налага бързо увеличение на персонала и съответно на разходите за него (заплати, хонорари, разходи по социално и трудово осигуряване, застраховки, професионално израстване и др.). Затова планирането на персонала трябва да се прецизира в съответствие с постъпателното изпълнение на програмната схема.

			В програмните документи, представени в регулаторния орган, са заложени етапите, в които трябва да бъдат достигнати 100% изпълнение на заложените програмни планове. Винаги трябва да се има предвид и заплащането, което конкуренцията предлага, за да бъде мотивиран и задържан персоналът. Най-голямото перо в тези разходи са:

			Собствена продукция. Необходимо е да се развива собствената продукция. Погледнато в общата схема, трябва на базата на направените инвестиции, сумирано с всички останали разходи, да се получи обща сума, която разделена на 8760 часа, а след това и на 60 минути, да даде себестойността на една минута екранно време. Съпоставено с цените на закупуваната програма, става ясно, че собствената продукция е по-изгодна в това отношение. Но не само това е приоритет. Програмната физиономия на канала е кодирана в собствената продукция. Тя изразява философията, гледната точка към събитията и отношение към потенциалната аудитория. В своята книга „Властта на новините“ [24] проф. Хенинг Рьол – директор на MDR, казва: Който пръв съобщи за ново положение на нещата, пръв определя гледната точка и тона на дебата! 

			Собствената продукция изразява своя гледна точка към събитието, готовата изразява чужда. От това можем да стигнем до заключението, че собствената продукция идентифицира и легитимира в медийното пространство. Тя е визитна картичка на канала. Гръбнак на собствената продукция е публицистиката. Фак­тите са обективни и еднакви за всички, но връзката между тях и тяхната интерпретация е това, което отличава. А в естетиката разликите са по-важни от приликите. За тази цел трябва да се развиват соб­ствени предавания и водещи лица на телевизията. Това са модераторите на предавания. Те са капитал във визуален и съдържателен план. С тях и тяхната позиция към обществените взаимоотношения се идентифицира както телевизията, така и аудиторията. Затова трябва да се развиват авторски предавания, да се инвестира в откриването, създаването и лансирането на водещи – млади и амбициозни журналисти и творци. Аудиторията ще оцени не само тях, но и усилията да ѝ бъде предложено нещо ново, непознато, автентично и убедително. Това е алгоритъмът на успеха.

			Закупуване на чужда програма [33]

			Това е много променливо перо. При спортните канали закупуването на права за съответно първенство струва много скъпо, но пък носи аудитория. В България каналите ДИЕМА и ТВ 7 спечелиха много аудитория и реклама със закупуването на правата на различни футболни първенства от европейски страни.

			С относително висок рейтинг се ползват филмовите и музикалните канали, но успехът на тази територия ще зависи до голяма степен от уменията за програмиране и усета за вкуса на зрителите.

			В същото време не бива да се забравя и задължението за излъчване на 50% европейска продукция от общия обем излъчена програма. В този процент влиза и собственото производство, но все пак в контекста на нашата европеизация трябва да бъде осигурено и европейско звучене на канала.

			Трябва да бъде преценен потенциалът на аудиторията, да се определи себестойността на рекламата в различните пояси и тогава да се вземе рисковото решение дали да се закупи едно или друго първенство, сериал или скъпо струващо шоу [2]. В крайна сметка водещи са концепцията, програмните намерения, стремежът да бъде привлечена аудитория и да бъде увеличена рекламата, но не трябва да се забравя свеждането на коефициента на неизвестност до поносим минимум, за да не се стига до загуби.

			Трябва да се търси публиката, но с инструментите на разума! Желаното невинаги се оказва реално и достижимо. В динамиката на съвременния свят вкусът на публиката се мени буквално с дни и седмици, а планирането на телевизионна програма е сложно занимание с дългосрочни цели.

			Заплати и хонорари, съответно с ДОО 
и другите осигуровки по закон

			Това е много сериозно перо в работата на една телевизия, която произвежда програма. Според данни от НСИ при средна заплата от 300 лева за страната (700–900 за бранша) + 40% ДОО и т.н. това перо е значителна величина. От моята практика знам, че то варира между 220 000 до 350 000 лева на месец при 95% собствена продукция, ако приемем, че целият персонал на телевизията е от сто души. Тази цифра може да се намали единствено чрез разумно увеличаване на производството на собствен, атрактивен, аудио-визуален продукт и ефективно използване на човешките и материалните ресурси. Вече отбелязахме ролята на планиране на труда като ключов фактор за разрешаването на този проблем. Истината е, че в канала, който визирам, имаше натрупване на неефективни длъжности и раздут щат, но това е друга тема.

			Професионално развитие 
и обучение на персонала

			На трудовия пазар специалистите са малко. Особено в областта на мениджмънта, авторските предавания, реализация на програмна схема, техническо осигуряване. Трябват и кореспонденти по места, но това е по-лесно разрешим въпрос. Какво следва оттук? Основна задача е да се подготвят, но и задържат хората, които искат и ще работят в телевизията. Има неправителствени организации, които оказват безценна помощ в подготовката на специалисти за електронни медии. На първо място поставям Центъра за развитие на медиите, който организира безплатни курсове. На високо професионално ниво са курсовете в PRO MEDIA. Извън тях водещи институти в тази област са НАТФИЗ и НБУ, които могат да организират спецкурсове по места. Решение има, а инвестициите ще се възвърнат десетократно. Съществува и още един проблем. Често явление е някой да израсне професионално в малка телевизия, а после да го привлекат в по-голяма – с повече известност, по-добро заплащане и т.н. Това трябва да бъде въпрос на персонална кадрова политика от страна на дирекция HR41, внимателно сключване на договори, като инвестираните в обучението средства да се сметнат като задочно задължение на служителя, в случай, че той реши да напусне внезапно… Защото проблемът изтичане на мозъци или т.нар. лов на глави е явление в глобален мащаб. И изходът е в регламентиране на взаимоотношенията с точно фиксирани права и задължения на всяка от страните. Защото скандалите в малките телевизии влияят отрицателно.PR, маркетинг и реклама

			Новият канал трябва да се легитимира в публичното пространство, с програмна физиономия, цел и яснота за своята мисия. За това е необходима целева дейност с маркетингово-рекламен подход в преследването на стратегията за приобщаване, задържане на аудиторията и конкурентност на програмата. За това има шест основни приоритета: [2, 22]

			♦	Промоция на излъчваните програми с цел тяхната популяризация;

			♦	Изграждане на доверие към тв канала, което е ключово условие за печелене на аудитория;

			♦	Поддържане на зрителски интерес в целия обхват на деня – т.нар. драматургия на деня;

			♦	Максимална комуникативност на излъчените програми с вкусовете и интересите на потенциалната аудитория;

			♦	Изграждане на конкурентоспособност;

			♦	Определяне на основните конкуренти.

			Изпълнението на изброените приоритети ще идентифицира уникалността на тв канала сред аудиторията и ще го впише в програмния пейзаж на зрителските предпочитания. А за това са необходими сериозни инвестиции. И още нещо. Ако не могат да бъдат отделени достатъчно средства за сериозен PR и атрактивна реклама, по-добре да не се прави нищо. По-добре никаква, отколкото лоша реклама.

			Командировки 

			За да бъде пълноценна една телевизия в информационен аспект, тя трябва да използва собствени кореспонденти, а също така и да покрива с репортажи важни точки на обществено-политически събития, места на природни аномалии, криминални престъпления и т.н., което налага повече командировъчни разходи. Водеща в телевизията е картината и нейната достоверност, което се постига с присъствие на мястото на събитието. Това изисква наличието на бърз, мобилен и ефективен транспорт, който е в състояние да обслужи репортерските екипи, така че да се върнат в най-кратък срок за емисията. За по-скъпи канали е възможно изпол­зването на SNG коли, излъчващи директно от мястото на събитието.

			Постоянни разходи

			Постоянните разходи представляват близо половината от оперативните разходи.

			Те трябва да се планират по следните базови показатели с цифрово изражение:

			♦	наем офис и консумативи;

			♦	електричество, отопление, комуникации;

			♦	такса трансмисия за сателитно излъчване 

			♦	такса трансмисия на Vivacom или друг оператор 

			♦	носители и материали;

			♦	транспорт и транспортни разходи;

			♦	куриерски разходи.

			Тези разходи се изчисляват по норматив и тяхното фиксиране е относително лесно.

			Разходи за консултантски услуги

			Една малка телевизия не е необходимо да подържа огромен щат. Затова се използват консултантски услуги:

			♦	финансово-счетоводни одити и т.н.; 

			♦	правни, маркетингови проучвания, консултации и стратегии;

			♦	проучване на телевизионния пазар;

			♦	проучване на телевизионната аудитория;

			♦	програмни консултации и др. под.

			Важен подход при съставянето на бизнес плана е предвиждането на т.нар. непредвидени разходи, които винаги възникват. Уместно е да се предвидят до 5% непредвидени средства, които могат да бъдат спешно насочени към повдигане на технологичното ниво на телевизията, купуване на атрактивни пакети чужда програма или плащането на търговски права при внезапно възникнало събитие. Не забравяйте, че управлението на телевизията става в условия на перманентна промяна и вие трябва да имате готовност да поемете финансовия разход възникнал в следствие на такава промяна.

			Анализ на рекламния пазар, прогнози 
за развитие и очаквани приходи за телевизията 

			Следващата част от бизнес плана трябва да заемат анализът на рекламния пазар, прогнозите за развитие и очакваните приходи. Това е собствената бизнес стратегия. Понятието „стратегия“ е заимствано от военната наука и изкуство, но се среща и в древните китайски книги. Стратегията показва характера на явления, които подлежат на наблюдение, изучаване и промяна. Има няколко стратегически принципа:

			♦	овладяване на инициативата;

			♦	насочване на усилията към най-слабия и изгоден пункт;

			♦	съгласувана употреба на сила.

			Можем да приемем следната известна дефиниция: „Стратегията е глобален анализ на заобикалящата ни среда и предприемане на определени действия от индивиди, организации и общности с цел ефективното им интегриране около наши идеи и цели.“

			Как да се изготви прилична бизнес стратегия? Това означава да се знае общата стойност на рекламните разходи за миналата година, общо за страната [22].

			♦	Каква част от тях е за телевизионната реклама?

			♦	Каква част отива за ефирните телевизия?

			♦	Колко остава за кабелните и какъв пазарен дял би могъл да се очаква?

			Тези данни могат да се закупят от маркетингови агенции или от Асоциацията на рекламните агенции (АРА). Най-голям пазарен дял имат националните ефирни оператори bTV, БНТ, Нова ТВ. Какъв приход би могъл да се очаква, се разбира чрез анализ на телевизионната аудитория.

			Сегментацията на пазара се разделя според мен на три части:

			Национален – покрива цялата или по-голямата част от територията на страната. По принцип под национален се разбира повече от 67% от населението.

			Регионален – в рамките на един или повече региона на страната.

			Софийски – в него е концентрирана 1/3 част от населението с най-високи потребителски възможности и са съсредоточени както национални, така и регионални телевизии.

			Трябва да се уловят тенденциите за развитие на пазара. През 2012 г. неговият общ обем спадна с близо 30% според данни на АРА (вече БАКА), докато до 2008 г. той се развиваше възходящо:

			2002 година – 156 080 000 лева

			2003 година – 175 850 000 лева

			2004 година – 201 055 000 лева

			2005 година – 270 020 000 лева

			2006 година – 371 220 000 лева

			2007 година – 473 920 000 лева

			2008 година – 515 800 000 лева

			2009 година – 382 000 000 лева

			2010 година – 329 000 000 лева

			2011 година – 309 260 000 лева

			2012 година – 305 390 000 лева

			2013 година – 303 378 000 лева

			Според данни от БАКА42 (бивша АРА) нетният рекламен пазар през 2012 г. достига малко над 305 милиона, което е с 1.3% по-ниско от 2011 г. Цените на рекламата спрямо 2011 г. отбелязват известно задържане на нивата. Оценката на БАКА г. е, че през 2011 година за телевизия са отишли 67.7% от общия нетен обем реклама, а за 2012 година процентът е 71%. През 2012 г. рекламният пазар е спаднал с 1,3% в нетна стойност (в брутна има ръст от 8,3%), а общите нетни приходи са малко над 156 млн. евро, или 305 млн. лева. 

			Рестрикцията на пазара продължава и през 2013 г. Ще се променят регионалните рекламни пазари с появата на местни ефирни телевизии. Това обаче е малко вероятно при спадналия рекламен пазар. Рекламният пазар ще запази свити нива през тази и следващата годена според данните от годишния отчет на Българската асоциация на комуникативните агенции. Тогава вероятно ще се появят още национални, както и регионални ефирни телевизии. При използване на технология на пренос MPEG 4 се появи възможност за излъчване на близо 100 цифрови телевизионни програми [43]. Как ще се развиват кабелните телевизии е проблем, който е предмет на професионален дебат.

			Влизането на България в ЕС в дългосрочен план означава свободно движение на стоки и капитали и това се отрази благоприятно на потреблението, а оттам – и на рекламния пазар. Рек­ламата може да се изчислява и по формулата: един инвестиран долар в реклама трябва да носи седем до единадесет долара в увеличението на продажбите. В България се очакваха да влязат над 5 милиарда евро. Пет процента от тях да се инвестират по косвен път в реклама означава 250 милиона евро. А това води след себе си оживление на медийния пазар. За съжаление ние сме усвоили едва 1% от евро фондовете. През последните две години процентът се е повишил до 8%. Точното предвиждане на тези величини ще помогне да се сведе коефициентът на неизвестност до най-ниския минимум и да се контролира максимално рискът. Затова никога не бива да се подценява ролята на предварителната информация. Важно е как и от какви надеждни източници тя ще бъде придобита, обработена и оползотворена.

			Очаквани рекламни приходи

			Преди всичко трябва да се определят потенциалните рекламодатели. Те се разделят условно на групи.

			От една страна, това са представителите на дребния и среден регионален бизнес.

			От друга страна (комфортен вариант), са крупните чуждестранни рекламодатели и големите национални производители. Трябва да се сравнят стоките и услугите, които те предлагат, с вкусовете, стила и начина на живот на аудиторията, която се преследва. Така ще бъде определена целевата група рекламодатели. Това е условието, без което не може да се направи следващата крачка. Следва най-трудното – да се предвидят очакваните рекламни приходи. За целта трябва да се извършат следните действия:

			♦	остойностяване на тарифите за prime-time и другите пояси;

			♦	разумна преценка за влиянието на конкретната телевизия на общия пазар, както и да се прецени кои и колко са потенциалните рекламодатели;

			♦	кои са непосредствените конкуренти;

			♦	какъв е очакваният дял и реализацията на реклама във вашата програма.

			Трябва да се остойности целият prime-time за годината. След това да се направят разчети върху 20% за първата година, 30% за втората година, а от тях да се приспадне данък печалба. Нормално е да се заложат 8% развитие на година за рекламните приходи. Това е реалистичен подход. Винаги има резерви за повече приходи, като те нарастват с увеличението на аудиторията, но намаляват с увеличаването на излъчващите телевизионни оператори. У нас според данни на европейската аудио-визуална обсерватория, съществуват 47 телевизии с национален обхват. Това е сериозна цифра за малка страна. В Гърция телевизиите са 48, а в Португалия – 46.

			Много често през първата година се излъчва на промоционален режим (като дори далекосъобщителните оператори от пет години насам изискват да се заплаща за включване в мрежа) и по времето на постепенното въвеждане на цялата програмна схема. През втората година надеждите са аудиторията да бъде привлечена и вече да има зрители, за които този канал е предпочитана програма. По нататък е по-лесно, като критичната фаза според официалните данни на водещите телевизии се минава на третата година. Най-важното е да се калкулира какво е общото рекламно време. В ЗРТ е разрешена реклама до 12 минути на час за търговски оператори и 6 минути на час за обществени оператори.

			Следващата стъпка е да се извадят т.нар. мъртви часове във времето между 24 и 6 ч.

			След като се събере общото време, умножено по условните проценти, за които говорихме в началото (не повече от 20% приходи главно от т.нар. prime-time) [2], ще се получи реалистична прогноза за очакваните приходи. Те са ориентир, не са реалност. Те ще създадат представа за развитие. В същото време на всеки шест месеца трябва да се правят социологически и маркетингови изследвания. Не е необходимо да се повишават цените, защото каналът трябва да бъде привлекателен за рекламодателите. От друга страна, не трябва да се прави дъмпинг, защото след това рекламодателите трудно ще бъдат убедени да плащат по-скъпо, освен ако няма качествени подобрения в програмата и сериозни количествени изменения на аудиторията.

			Много гъвкава трябва да бъде политиката с пакетни отстъпки – примерно да се излъчва рекламният клип в повторенията на предаванията при условие, че в този отрязък обикновено няма почти никакъв интерес от рекламодателите. Те ще бъдат през нощта. Така, без да се губи, се печели. Много успешна форма е обвързването на цената на клипа с количеството аудитория и нейната устойчивост пред екрана. При намаляваща аудитория, в процеса на излъчване на предаването е проява на гъвкавост да се приспадне част от цената на клипа.

			За 18 часа програма има 216 минути рекламен обем на ден. Програма максимум е да се реализират 20% от това време през първата година, 40% през втората и 60% през третата. Не трябва да се поставят по-високи изисквания, за да няма разочарование и демотивиране. Най-удобният вариант за реализация на рекламното време е обслужването на рекламни клиенти да поеме голяма рекламна агенция срещу 50% от приходите от реклама. Но тези агенции се интересуват от обема продажби, а той е най-голям при ефирните телевизии. Всъщност факт е, че в страните от Източна Европа като правило над 90% от рекламите се излъчват от три ефирни телевизии. Съществува алтернатива. Това е много удобен, но труден път, особено когато все още се формира аудитория, а това става през първите две години. И ако този подход не проработи, трябва да има резервен вариант. Най-лесно е да се ангажират рекламни агенти на процент от продадена реклама и бонуси за обем. Основно вниманието трябва да се насочи към дребния и средния производител на стоки и услуги. Тази целева група се характеризира с компактен бизнес и свит персонал. В тези фирми PR и рекламата се възприемат като лукс или глезотия. Но пък собствениците са отворени за изгодни предложения, когато някой ги потърси на място. Работата със средните и дребните клиенти изисква висока активност.

			Обслужването на транснационалните компании е въпрос не само на реклама, но и на системно и непрекъснато изграждане на корпоративен имидж. Поради това рекламните пакети на тези компании са големи. А това е дълга и отделна тема. Изгодни са пакетните предложения – например по 100 излъчвания за 5000 лева в рамките на месец.

			Не трябва да се очаква клиентът да дойде при телевизията – телевизията трябва да отиде при него. Малките и средните производители нямат заделени хора, които да се занимават с реклама, маркетинг и PR. Поради това те трябва да бъдат идентифицирани и посетени на място. Така ще се добие максимална представа за реалните им нужди и възможности за рекламиране. При пакетни предложения цените могат да паднат до десет пъти, но гарантират приходи в брой, което е ключов проблем при кризата, в която се намираме. Междуфирмената задлъжнялост към този момент налага подобен подход.

			Рекламните приходи трябва да гарантират реална печалба. Малко телевизии обръщат внимание на производствената цена на минута програма. А когато тя е известна величина, върху нея се начислява процент печалба и така се добива търговската цена на минута програмно време. Както отбелязах, тя не трябва да надвишава до 25% от приходите от реклама на час предаване. Тогава телевизията ще бъде в рамките на контролираните разходи и очакваните приходи и ще реализира печалба. И начинанието ще има социо-културен и търговски успех. От което следва, че интересите на обществото ще съвпаднат с интересите на телевизионния канал. А това е най-голямата печалба.

			В същото време трябва да се отчитат неблагоприятните условия за финансиране на телевизиите. Единствените реални ресурси за приход са от реклама и спонсорство. С поправките на ЗРТ в светлината на Директива 2007/65/ЕС [43] формите на позициониране на реклама ще станат по-гъвкави. Това е от изключителна важност, защото нашият закон забраняваше лицензирането на телевизия, когато капиталът ѝ се състои от акции на приносител. Поименните акции не разрешават акциите на телевизията да се пускат на борсите и така да се търсят допълнителни източници на приходи. Това е сериозен проблем за собствениците на телевизионни станции. Съображенията на юристите и неправителствения сектор са различни, но все пак водеща е практиката. У нас, при свит пазар, тя детерминира зависимостта на телевизиите от рекламните агенции като единствен източник на финансови постъпления.

			Друга сериозна поправка в ЗРТ среща съпротива сред някои медийни експерти, но според мен е разумна. Досега законът забраняваше собственици на рекламни агенции да бъдат и собственици на телевизионни- и радиостанции (ЗРТ чл. 105, ал. 4, т. 7) [44]. Целта е търговските интереси на рекламната агенция да не влияят комерсиално върху редакционната и програмна политика. И това е разумен довод. Но тъй като приходите на телевизиите се формират само от реклама и спонсорство, на практика това изискване обрича (особено малките) телевизии да продават рекламното си време с огромен процент търговска отстъпка на рекламни агенции и медия шоп организации. И техните малки приходи априори намаляваха с 50%. Знам го, преживял съм го. Това не бе отчетено като аргумент в дебата „за“ и „против“ тази поправка.

			В пазарната икономика личната заинтересованост е най-успешната форма на мотивация и всеки притежател на акции в телевизионен канал би сторил всичко неговото предприятие да бъде печелившо. Поне досега практиката показва, че рекламодателите нямат интерес от пакетни откупки на рекламно време в малките монотематични телевизии и това доведе голяма част от тях до фалит или смяна на програмния профил, както се случи с ББТ и RE:TV. Трябва да се поеме рискът да се пробва в определен период от време дали те като собственици няма да проявят по-голяма активност и загриженост към финансовото благополучие на телевизията. От друга страна се вижда, че много от жанровите форми в телевизията се нуждаят от по-висока зрелищност, за което писах в главата „Телевизионно програмиране“. Демодираните форми на представяне, коментар и анализ на проблема отблъскват голям брой зрители. Неумението да се структурират и отправят послания към зрителя като извод от предаването е забележимо. Дебатът между програмния и рекламния директор на телевизията може да бъде ползотворен в търсене на по-атрактивни форми на представяне на програмата. 

			Скуката не е алтернатива на чалгата и пошлостта. Голямото предизвикателство в новата ситуация ще бъде търсенето на „златно сечение“ между търговските интереси на рекламните съсобственици и програмната и редакционната независимост. Как ще се случи това, само практиката може да покаже. Затова според мен ситуацията е като с лобизма – по-добре е да бъде публично известно кой какви интереси в кои телевизии има, отколкото да се правят догадки и вол­ни съчинения в пресата. Явно проблемът е в намирането на баланс между теорията на експерти и законотворци и практиката на телевизионните журналисти, мениджъри и собственици, така че интересите на аудиторията да съвпаднат с целите на телевизията.

			Влиянието на телевизионната 
програма върху съзнанието на зрителите

			Телевизионните филми – фактор за създаване 
на културни стандарти и модели на поведение

			Както и да разглеждаме телевизионната програма, ясно е, че тя задава културни стандарти. Живеем в напрегнато време, особено за градската част от населението. Денят не стига, хората работят на няколко места, възпитанието на децата изостава, образованието има други базови цели.

			Можем да водим дебат, но факт е, че телевизията, освен че информира и забавлява, възпитава и задава модели на поведение. Не случайно един от водещите стандарти на ръководство на продуцентите в ВВС е подражателството [40]. С това англичаните признават този ефект от въздействието на телевизията върху подрастващите. С влиянието на телевизията върху аудиторията се занимават много учени в САЩ [8]. Отговорността при създаване на телевизионен канал трябва да съдържа оценка на естетическия, етическия и психологическия аспект от нейната дейност. Най-малкото, което тя прави, е информирайки и развличайки, да създава представи за добро и зло по законите на шоубизнеса и частните търговски интереси. Това, което буди тревога, е, че се налагат възгледи на различни субкултури и това се прави без коментар, анализ или отстранение. И така неусетно се разрушава ценностната система, която е основа на общоприетия морал. Въпрос на дълъг анализ е доколко те съществуват у нас. Затова ще се спра по-подробно на един негативен аспект от телевизионните програми, ще потърся връзка между въздействието на филми и реалното житейско поведение на улицата. Тези филми могат да бъдат (и са) част от телевизионна програма, но могат да бъдат носещ програмен сегмент на монотематичен филмов канал. Води се ожесточен дебат, дали има пряка връзка между показваното насилие и реалното в живота. Факт е обаче, че в САЩ има арестувана двойка убийци, която е признала, че е получила вдъхновение от филма на Оливър Стоун Родени убийци [8]. За съжаление телевизионните канали често излъчват евтини, трета категория филми, изпълнени с насилие. В тях конфликтите не се решават по пътя на дебата, а чрез груба сила, умение да се стреля по-бързо и т.н. Този модел на поведение при решаване на конфликти има две нива. Едното е подражание на показваните модели поведение. Другото е банализиране на насилието.

			В класиката – литература, театър, кино, интерпретацията на конфликтите и решаването им по пътя на насилие (например филмът „Острието“ на режисьора, който изпълнява и главната роля в него, Били Боб Торнтън) опира до убедителното изчерпване на всякаква форма на убеждение за промяна на статуквото със средствата на разума и аргументите. Позитивните герои са трагически, защото съзнават какво извършват и трудно го забравят след това. Насилието е повод то да бъде заклеймено, отречено за пореден път. Доброто е победило злото, въпреки че е заплатило висока морална цена. В тези филми можем да говорим за послание, изводи и поука.

			В новата телевизионна естетика (ако въобще правилата на елементарния маркетингов подход могат да се нарекат така) нещата стоят по различен начин. Насилието е форма (опаковка) на някаква стока. Всичко е продукт, който трябва да се продаде. Веднага! – казват специалистите по маркетинг. Конфликтът добро и зло преминава не през драматично развитие, а през набор от проверени на пазара клишета, гарантиращи зрелище, но изключващи размисъл. Лошото е, че това се превърна в норма, стил на подражание за немалобройна аудитория от близо две десетилетия.

			България е малка посттоталитарна страна в преход. Характерна черта на периода станаха местните гангстери, натрупали бърза печалба от трафик на наркотици, контрабанда, търговия с жени, рекет и кражби на коли, хазарт. Медиите с упоение отразяваха „подвизите“ им. Телевизиите показваха погребенията на т.нар. борци. Неизменно декорът бе един и същ – черни лимузини, мъже в черни костюми, с черни очила. Всичко изглежда като гротеска на филма „Кръстникът“, но без дистанциране. Опечалени са само най-близките роднини, останалите играят неприсъщи за тях роли, запомнени от видеофилмите. Трагикомичен случай бе, когато „брат по оръжие“ постави в ковчега на убития мобифон и по средата на опелото той започна да звъни. Повечето от тези местни бандити са момчета от необразовани семейства, израсли в недоимък и без системно образование. Те са намирали убежище в спорта, толериран специално от бившата власт, и впоследствие са ангажирани от нейни печално известни репресивни силови структури. Материалните белези на лукса, постигнат с лесно спечелени пари, е крайната им цел. Без възпитание, образование и култура, без ценностна система и нагласа за духовни стойности, те поглъщат евтина, главно американска видеопродукция и това е прозорецът им към света. С желание се идентифицират с героите от тези евтини филми. Нямат друга идентичност, не могат и не желаят да имат. Основната им реализация се оказва медийното им битие. Парадокс, но е истина. Поведението им е подражание на треторазредни филмови герои и те го демонстрират в медиите, като компенсират по този начин липсата на своя идентичност. Персонажите от масовата видео- и телевизионна продукция са бандити, проститутки, манекенки, сутеньори, контрабандисти и наркопласьори – герои в евтин карнавал. В тяхната общност (всъщност котерия43) те са фактор и следователно са натоварени с някаква, макар и отрицателна стойност. В реалността те са комплексирани и дрогирани лумпени – масовка в режисиран от други спектакъл. В тяхната фикция те нямат съзнание за бъдеще и минало, което да ги идентифицира и обвързва с някаква ценностна система. Отсъствието му компенсират с настоящето, което прилича на просташки екшън-филм. Ден след ден. Докато ги убият.

			За съжаление телевизията и видео продукцията имат огром­на вина за това. Продуцентите на масова продукция изграждат филмите по естетическите закони на анимационния филм, т.е. на невъзможното в реалността. Героите понасят свръхнатоварвания, оцеляват в невъзможни от физическа и биологична гледна точка ситуации, но накрая излизат като от салон за танци. Те са сякаш от каучук и стомана. Поемат чудовищни удари, а реагират като гумени човечета. Падат, стават и нищо им няма. Убиват някого в далечен план, тъпо усмихнат или учуден. Лумпенската44 аудитория ги възприема като сто процента истина. И се изживява като част от тези филми. Няма ги обстоятелствата от истинския живот – кръв, болка, страдание, мъка, грижи, сметки, майки, плачещи деца. Вдовицата е облечена като порнозвезда – прозрачна черна мини рокля, изписваща телесните ѝ релефи, огромни маркови очила, шапка, тежък грим. Сякаш присъстваме на кончината на муха, а не на човек. Диалог няма. Героите общуват с двадесетина думи, резки движения, страховити физиономии. Книги, естествено, не четат. Те дори не присъстват като реквизит от интериора на декорите. Всичко е побоища, убийства, стриптийз, дрога, изнасилвания, преследване с други банди под носа на полицията, като в асфалтни джунгли. Противникът е обикновено лош, коварен предател, без чест и достойнство. Очевидно трябва да умре. По това дебат няма. За удобство на драматурга и според изискванията на маркетинга [8].

			Кой има нерви да гледа как се превъзпитава злото? Всъщност в тези филми има нещо като теза и антитеза. Това са нашите (добрите) и другите – лошите бандити. Нашите олицетворяват някакви норми на поведение в подземния свят, някаква справедливост с вехтозаветно звучене. ЗЪБ ЗА ЗЪБ, ОКО ЗА ОКО. Всичко има цена, дори и убийството, и то влиза в ценоразписа. Всъщност тази дума я няма. Жертвите трябва да бъдат заличени, изчистени, или е използван някакъв друг евфемизъм вместо ясното, но стряскащо – убити. Така вместо за убиец, говорим за професионалист. По-друго е… Дефиницията за престъпление се размива, подсъзнателното внушение е, че е нормално да съществуват хора с такива професии. Има житейска потребност от тях… Тези филми са страшни, защото без да имат претенции за качество, с количеството продукция промиват всеки ден съзнанието, размиват границата между добро и зло, между общество и антиобщество. Те подменят ценности, класически морални норми, дори Десетте божи заповеди. В тях няма авторитети, власт, институции, обществено мнение, порядъчност, грях или престъпление. Тези филми се правят по законите на печалбата, а в нея не се търси естетическа или етическа стойност. Има само цена, и то с калкулирана, гарантирана, лесна печалба. Точно като при търговията с наркотици – огромна и бърза. Съвсем като в измисления свят на героите, за които те разказват и които митологизират. Това се поднася всеки ден на деца и подрастващи. Каква е разликата между продаваните наркотици и показването на тези филми? При показването на такива филми се дискутира безрезултатно тяхното отрицателно въздействие и връзката му с увеличаването на престъпността.

			Телевизиите отричат тази връзка. Но едно нещо не могат да отрекат. В тези филми единственото разрешение на проблемите става по пътя на насилието. Няма друга възможност. Добрият е от нашите и стреля по-бързо от лошия. Това е основното му качество. Имаш ли проблем, стреляй веднага – бързо и точно. За миг не се разсейвай, не се замисляй. За всички е ясно какво трябва да направиш. Такива са посланията. И когато това се внушава настойчиво, всеки ден в продължение на години, не е оправдано да се учудваме на ескалацията на престъпността и на формите, които тя приема. Тя вече някъде е била измислена, екранизирана и разпространена от телевизиите достатъчно много пъти.

			Проблемът има и второ ниво. И то е по-страшно от първото, защото ерозира нравствеността на много хора. Това е банализирането на насилието. Филмите привикват аудиторията към него. Постепенно те се превръщат в част от ежедневието, престават да будят негодувание и несъгласие. Вниманието се разконцентрира, сетивата се притъпяват. А грубостта край нас всеки ден ескалира. Агресивни типове със звероподобни песове стряскат майки с деца, възрастни или безпомощни хора. Във филмите подобни персонажи умират на втори план. Защото са негодни за нищо. Дори не си стоят вкъщи. Тръгнали да се пречкат! И това са реакции от делника. Но ги има едно към едно във филмите. Или обратно – не е ли вече все едно?

			След скъпите коли, марковите черни костюми и очила опасните породи кучета са друг реквизит на набиращия скорост престъпник. Тези персонажи нямат жени, деца, семейства. Те притежават кръвожаден, зъл пес, дресиран по техен образ и подобие. За тях кучето е пореден знак за превъзходство над масата, а не потребност от общуване с живо същество. В техните очи обществото е облак досадни мухи, институциите са сборище от корумпирани лигльовци, политиците са главно обратни, учените са идиоти, а семейството е излишен предразсъдък на еснафи… Нещо повече – ако не е мухльо, човекът с някаква интелектуална подготовка най-често е злодей. Както сполучливо бе отбелязано в един интернет форум, „лошият“ герой се облича елегантно, пуши скъпи пури, говори изискано и слуша Чайковски. „Добрият“ – обратно: облечен е с потник и дънки, мляска дъвка или дими с цигара, всяка втора дума е псувня, а любимата му музика е мелодията, на която героинята (почти винаги „благородна“ проститутка с фатално излъчване) се съблича в стриптийз бара. Това е и „приложението“ на жената в този род продукции – като придатък на главния герой – „пич“, с който правят секс 15 минути след запознанството. Тя е впечатлена от бицепсите му, той – от бюста ѝ. Всякакъв вид разговор е забранен – той се води от злодея, зъл, добре облечен ядрен физик, който е направил ужасното злодеяние да се изучи, както внушава филмът, и това го кара да разруши света или поне идилията на главните герои, раздаващи шутове и шамари. Последното става винаги на тъмно – в барове, складове за хероин, докове, коли. Всичко се прави през нощта. Денят е за мухльовците, които работят за принадената стойност, която „героите“ през нощта ще отмъкнат. Протагонисти на краен нихилизъм, те не питат, не спорят, не се съмняват, не говорят, но точно те натрапват на зрителя модел на антиобществено поведение. Най-страшно е внушението, че те са кастата на избраните да управляват света, които пред нищо не се спират, могат всеки и всичко да купят или убият, а останалото е плява45.

			Това ли е животът? Това е забавление – твърдят авторите на подобни филми. А защо не се изследва реакцията на младо момче или момиче от краен квартал, малък запуснат град или отдалечено село с нищожни житейски шансове, което търси реванш за ниското си социално равнище и няма системна нагласа за труд и учение? Мечтите му са да има всичко, днес, на мига и да отмъщава за житейската несправедливост [11]. Този вид продукция се произвежда годишно в милиони часове екранно телевизионно време. И това вече не прави впечатление на никого. До мига, в който насилието връхлита реално в живота на отделния човек. И той се сблъсква с бездушието на случайните минувачи, в които тези филми превръщат хората. 

			Защото полека-лека, неусетно се свиква със злото, както се свиква със свадлива съседка, и което телевизионният екран свежда до всекидневна житейска баналност. Подробност от пейзажа… И това според мен е също резултат от формалното програмиране, търсенето на евтина продукция, която да донесе максимум печалба.

			Екранен образ – търговски бранд в клиповете

			Свой „сериозен“ принос към банализирането на насилието, превръщането му в моdus vivendi, добавят и видеоклиповете, които също заемат съществено място в телевизионните програми. Драматургичната формула е проста – певецът изпълнява вокалната част, а на втори план се взривяват къщи, коли, яхти, бесни преследвания с коли, мотори се преобръщат… Апокалипсис сега… В най-добрия случай на финала става ясно (по асоциативен път), че героят е сънувал, фантазирал или мечтал, ей тъй просто, по човешки, и за щастие нищо не е разрушено. Преразказвам казус с музикален клип, с който се е занимавал френският регулаторен орган CSA през 2000 г. поради сцените с фрапиращо насилие. След дебат, продължил 6 месеца, националните телевизии приемат препоръката на регулатора да не излъчват клипа в своята програма.

			Клипът се превърна в мощна индустрия и на практика е най-масово възприеманата телевизионна форма сред младежта. На клиповете на рап-изпълнителите и текстовете на техните песни може да се посвети цяло изследване. Клиповете на попфолк изпълнителките е триумф на животински страсти и низки инстинкти. Млад мъж с потискащо тъпо излъчване стои, надул мускули, създадени с много усилия във фитнес зали, а до него полугола фолк певица с умопомрачителен силиконов бюст стене на три ноти желанието си той да ѝ направи всичко. Тези клипове издигат в култ грубата сила и първичните инстинкти, но внушават и модели на поведение. 

			Няколко телевизионни канала бълват такава продукция и я излъчват 24 часа в денонощие. Четиридесет и четири процента от младите харесват тази музика, дори ВВС ѝ посвети специално предаване. 

			Лирическият герой в такъв клип стои в интериор, чийто лукс крещи, и съзерцава своя мерцедес кабриолет на двора. Това е визуализираната мечта на мъжете с нисък социален статус от предградията, но и на внезапно забогателите – техните бит и душевност, надлежно визуализирани [11]. Модел за успех на героите на нашето време. Внушението на подобна продукция е, че жената е играчка, луксозен реквизит, която трябва да бъде красива и мълчаливо да изпълнява сексуалните фантазии на мачото. Схващане, което носи носталгия по ориенталщината, патриархалността и други взаимоотношения на семейно-племенно ниво отпреди век. Необходими илюзии за масите, които телевизиите предлагат.

			Проблемът може да се обобщи по следния начин. Във всеки един музикален клип доминира карнавализацията, спектакловото начало, които създават екранен образ на лирическия герой, който излива възгледите си в музикална форма. Разбира се, той е подчинен на зрелището като механизъм за привличане. Сред най-лансираните образци са клипове на Шакира и Мадона. Двете пресъздават свои сценични (екранни) образи, които са еквивалент на търговски бранд. Тези образи имат една задача – да продадат музикалния продукт. И затова разчитат на атракцията, show изпълнение, скандализиращи костюми и ярък грим, ракурси, светлини – в крайна сметка на висококачествено зрелище [10]. В живота нещата стоят различно. Шакира е посланик на добра воля към ООН и когато се появява в тази организация или посещава страни от Третия свят, се облича като милиони хора по света – прилично, строго, с вкус. Мадона е известна със скандалното си сценично поведение, но когато представяше авторската си книга за деца, тя бе облечена като английска учителка от начално училище. Проблемът е, че за масовата аудитория сценичният образ е модел за подражание. И млади момичета подражават на това поведение в делника – скандални, предизвикателни, разголени, агресивни, на ръба на вулгарното [10]. Те нямат качествата и подготовката да разграничат зрелището от живота. Нийл Постман в есето си „Да се забавляваме до смърт“ [34] е анализирал в детайли този феномен. Авторът поставя акцент върху нравствеността на посланията, които изпраща телевизията и които формират модели на поведение, задавани на обществото. А те са прости – всичко да се карнавализира, да се превръща в show, в самоцелно забавление без смисъл – всеки ден, 365 дни в годината. Моделът на поведение, който задава тази продукция, е ясен – забавлявайте се, вместо да се замисляте. А резултатът е т.нар. MTV gene­ration, чийто modus vivendi е, че животът е забавление и нищо друго [34]. ( Нийл Постман, професор Инглис заедно с професор Маршал Мак Луан са основатели на територия от медия знанието наречена условно медийна екология). Затова започнах с един от най-важните британски етични стандарти – този за подражателството. С влиянието на телевизията върху аудиторията се занимават много учени в САЩ [8]. Британските експерти си дават сметка за феномена и въпреки че не е възможно да се поставят рамки на младежките субкултури, те се представят от определен ракурс и специална гледна точка. Проблемът е на територията на психологията на възприятията и според мен все още не е изследван достатъчно.

			В интернет се пускат дори порноклипове, които разкриват реални сексуални подвизи на тези певици, телевизионни звезди и „прочее прочути нищожества“, според израза на професор Крикор Азарян. Желанието за публичност вече доминира над всякакви ценности, дори от най-интимен характер [10]. Това се превърна в модел на поведение. Медиите с упоение разказват за сексуалните подвизи на незначителни жени и мъже. Техният живот минава по страниците на жълтите списания, които натрапват съответни модели на поведение. А те се свеждат до манифестация на силикон, фитнес, барове, скъпи коли и луксозни, макар и кичозни интериори, упражняване на съмнителни музикални дарби с песнички от четири тона, за което се плащат няколко хиляди на вечер [11]. В резултат на подражателството през последните години най-ценният подарък за абитуриентките от фолк целевата група се превърна силиконовият бюст. Постиженията на пластичната хирургия са спорни, но пораженията – сигурни. Обезобразени са стотици момичета на 18 години [8].

			Физическите поражения са по-малки от психическите. Внушението, че жената е обект – задължителен реквизит от играчките на богатите и силните, а не субект на собствената си съдба е откровена дискриминация. За съжаление у нас гражданското общество все още стои безучастно пред този феномен. Асоциациите, навявани от музикалните клипове, в повечето случаи са триумф на деструктивното, разрушителното, агресивното и неаргументирано отрицание или мечта за бърз материален успех с цената на всичко – достойнство, самоуважение, личен периметър на дискретност. Превърнати в клише, в масова продукция с компютърни, зрелищни ефекти, те създават начин на мислене и поведение. Никой учен-психолог няма да бъде в състояние да определи до каква степен на отстранение насилието се приема като игрова ситуация и до каква като модел на мислене, поведение и отношение към заобикалящата действителност.

			Reality show – цената на публичността [27]

			Трябва да отбележим, че подобен ефект се съдържа в много телевизионни игри и риалити формати. Цели телевизионни канали съществуват, излъчващи само „Reality“ програма. Давам за пример Big Brother, като напомням, че Нова ТВ пусна специален кабелен канал, по който зрителите могат да следят развитието на това риалити (реалност) 24 часа в денонощието. Основното послание, което трябваше да привлече публиката, бе призивът: „Изгони някого!“ Не „подкрепи някого с гласа си“, а именно „изгони“. Не позитивно действие, а негативно. От психологията е известно, че много по-лесно е да генерираш и освободиш отрицателни емоции, отколкото положителни. Тук проблемът е, че подсъзнателно се насаждат негативизъм и агресия към другия. А такъв стереотип на поведение ще се прояви и в друга ситуация, при човек, който изпълнява действителна житейска роля в реална обстановка.

			В същото време в Полша издание на Big Brother бе изпълнено с друго съдържание. Там участниците се избират по политическа ориентация. Не членове на партии, а техни симпатизанти. В къщата те дебатират важни политически проблеми и отпадат най-нетолерантните и неаргументирани обитатели. В Италия са подбрани хора по оста бедни–богати. Те дискутират важни социални проблеми, като преразпределение на бюджета в разходната му част, повече или по-малко социални ангажименти на държавата и т.н. У нас на примитивно ниво се експлоатира обикновеното воайорство. Трябва да добавя, че виден продуцент на такова шоу призна, че държи да контролира нещата докрай [27]. Това означава, че всяко действие на всеки участник в шоуто е математически предвидено и договорено. В каква степен ще се само-разкрие, ще престъпи морални норми, ще прави или не секс пред камера, или само ще си разголи задните части и т.н. Всъщност целта на организаторите е да получават повече телефонни обаждания, които са високоимпулсни, и чрез тях да реализират допълнително печалба. Все още не е обяснен докрай неистовият стремеж на видео поколението да излезе от анонимност и да попадне в телевизионния свят. Факт е, че в името на фалшивата публичност и попадане в телевизионния свят млади хора са склонни на садо-мазохистично саморазголване и експониране на най-интимни подробности от своята физиология и примитивна душевност.

			Телевизионното шоу „Цената на истината“46 арогантно потъпка всички морални норми и задръжки на участниците. За да попаднат пред светлините на прожекторите, те разказваха свои реални или измислени сексуални фантазии пред най-близките си [10]. Признанието на един мъж в присъствието на съпругата му и дъщеря му, че би спал със зет си, бе тревожен сигнал за патология на чувствата. За съжаление националният регулатор реагира мудно, разколебано и в крайна сметка постфактум. Просто шоуто приключи, преди да излезе неговото становище. Тъй като решенията на регулатора са по преценка, вътрешният дебат за скандалното шоу не разреши проблема с границите на приличието. Това решение не даде отговор и на въпроса, дали това е само вътрешен семеен проблем и въпрос на възпитание, или има и публично негативно въздействие върху малолетните. Каква цена ще плати обществото за това бездействие на високо платените експерти, предстои да видим... Общото в тези шоупрограми и филми е, че представят в романтична светлина маргинали, които са неудовлетворени от настоящия си живот. Те се стремят инстинктивно към публичност, защото съзнават, че тя ще им донесе по-предни позиции в обществения живот. Така и става – някои от тях могат да бъдат видени на приеми и други протоколни събития, организирани от важни персони. Три персонажа от Big Brother, както и известна с фриволното си поведение дама, заляла печата с голи снимки, бяха официални гости на виден политик по повод встъпване в длъжност. Защо? Заради ефекта от евтината публичност [9].

			Всички тези персонажи от шоупрограмите се стремят към лесни форми на печалба и бърза кариера за сметка на базови морални ценности. За тях няма табута в преследването на целта да попаднат в центъра на общественото внимание. И те налагат следното послание, което се превръща в стандарт: вместо бавния процес на системно образование и израстване в професията, всичко може да се уреди за дни и месеци – с гангстерска дейност, с груба сила, с вулгарно разголване пред камерите и безсрамно споделяне на интимни тайни, с визуално разкриване на скандални детайли от личните сексуални практики [10]. Малко силикон тук-там, и после е лесно да се открие богат мъж с болни сексуални фантазии и животът е уреден! – казват на зрителките тези фолкпевици, манекенки или съмнителни шоузвезди.

			Времето за гледане на телевизия се е увеличило в последните години на 4 часа и половина дневно за Западна и Централна Европа и 5 часа и половина в страните от Източна Европа [12]. Това повишава отговорността на създателите на телевизионна програма, техния висш и програмен мениджмънт.

			Разбира се, няма телевизия, която да може да излъчва без употреба на action филми, show програми, reality програми (но не само по матрицата на ENDEMOL) [24] и музикални клипове, но селекцията им трябва да бъде максимално прецизна и подчинена на мисията на телевизията като социо-културен институт.

			Проблемът в САЩ е сходен. Според Лестър Търоу [37]: Новите технологии изграждат свят, където ценностите и икономиките си въздействат взаимно, като създават нещо съвсем ново. Телевизията и филмите изместиха семейството от създаването на ценности. Средният американски тийнейджър гледа седмично по двадесет и един часа телевизия, докато прекарва по пет минути в седмицата насаме с баща си и двадесет минути насаме с майка си. До настъпването на тийн­ейджърската възраст той ще е видял осемнадесет хиляди убийства. Средният амери­канец над осемнадесет години не гледа много по-малко телевизия – осемнадесет часа седмично – и вероятно също е под нейно влияние. Човек може да спори до каква степен телевизионното насилие предизвиква ис­тинско насилие и какво става, когато броят на телевизи­онните убийства на час се удвои, но никой не може да се съмнява, че нашите ценности са силно повлияни от онова, което гледаме по телевизията47. Може би не е изненадващо, че общият процент на убийствата намаля­ва, докато сред младите расте. Светът на писмените съобщения, светът, който същес­твува от началото на широко разпространената грамот­ност, набляга на линейните логически аргументи, които минават от един пункт към друг, като всяка точка се изгражда логически от предидущата. Емоционалните при­зиви определено са възможни, ала е по-трудно да ги отправиш на лист бяла хартия, отколкото лице в лице. Това, което е важно, е нагледният емоционален призив към чувства­та или страховете, а не логическият призив към абстрак­тно точната мисъл.

			По електронните медии могат да се отправят и логи­чески призиви, но те са далеч по-добра среда за предиз­викване на емоции, отколкото за предаване на логичес­ка информация. На човек му се налага да се научи, за да чете. Това изисква труд, време и инвестиции. Човек обаче няма нужда да се учи, за да гледа телевизия. Това не изисква никакви усилия. Разликата е голяма. Когато речникът на хората от екрана обеднява, както става, заедно с него обеднява и речникът на хората, които гледат телевизия. Преходът от писаното слово към визуално-вербалните медии ще промени самия начин, по който мислим и вземаме решения. Писането е заместило ораторското изкуство твърде бавно, защото, за да постигне пълното си въздействие, то има нужда от широко разпространена грамотност, а за това след изобретяването на писмеността са били необходими хиляди години. Електронните медии ще имат не по-малко влияние от писмеността, но ефектът от тях ще дойде много по-бързо, тъй като на човек не му се налага да се „учи“ как да гледа телевизия. Новата среда е по-приказлива и по-емоционална, но също така тя не е пряката, очи в очи, среда на неграмот­ното село. Това е една говорна и емоционална среда, която не се контролира от авторитети на обществото и семействата, а от онези, които искат да правят пари – нещо твърде различно [37]. 

			Проблемът се свежда до индивидуалното решение на всеки родител ще повери ли възпитанието на децата си на алчни телевизионни мениджъри или ще се опита да им предаде семейните ценности, собствените си възгледи и позиция?

			Превръщането на телевизията 
в мощен инструмент за управление

			Развитието и утвърждаването на телевизията протича в три посоки. В Европа тя се развива като форма на държавна собственост до средата на 80-те години на миналия век. В това отношение тя е инструмент за идеологическа пропаганда. Информацията се поднася тенденциозно и е тотално контролирана. Ролята на журналистите е сведена до ниво обикновени говорители на чужди текстове. Доверието към телевизията е ниско. Плурализмът на мнения и гледни точки отсъства. Анкети и включени телефони няма. Държавната телевизия е насочена към цялото население и обслужва интересите на властта, зрителите са лишени от избор. Държавната телевизия е типичен пример за императивна, еднопосочна комуникация.

			Статутът на обществена телевизия във Великобритания утвърждава обществения модел на управление и го налага като водещ в страните от ЕС. Утвърждават се ценности и принципи, които стават основа на европейски директиви. Налага се политематичният профил телевизионна програма, като събитията винаги са представени през гледната точка на обществото. Обществото е представено в ръководството на ВВС, неговите проблеми са център на вниманието на медията, представители на обществото имат възможност да изразяват своя гледна точка и да интерпретират събитията. 

			На практика регулацията се появява първо в САЩ, а 62 години по-късно е утвърдена в страните от ЕС като теория и практика. Американците поставят началото на радиоформатите и телевизионните профили, като създават богатство от нишови програми, които да удовлетворят в по-голяма степен нуждите на съответната целева аудитория. В САЩ се поставят основите на телевизионния мениджмънт, които се възприемат в Европа.

			Истинското приложение на тези програмни модели в Европа се извършва през 80-те години на миналия век, като началото поставя Митеран във Франция. През 1989 г. приетата европейска директива „Телевизия без граници“ 89/552/ЕИО установява задължително модела, в който откриваме основни черти от практиката и ценностите на ВВС и практиката на регулацията и нишовите канали и радиостанции от САЩ, които фрагментират аудиторията. Де факто и де юре англосаксонският опит детерминира духа и принципите на Директивата.

			В 20 ч. престава да говори държавата, започват да говорят различни обществени групи, налагат се разнообразни гледни точки, стимулира се развитието на гражданското общество. Извеждането на обществените потребности като базов приоритет става обаче със съдействието на самата държава, но след близо четиридесет години развитие на европейските интеграционни процеси. Гарант за тяхната необратимост са публичността и прозрачността, експонирани чрез телевизията. Във всички свои препоръки Съветът на Европа, ЕС и ЕК напомнят, че свободните медии са инструмент и елемент от демокрацията. От което следва, че качеството на телевизията е функция от качествата на (не)развитото гражданско общество. Директивата поставя на една плоскост взаимоотношенията държава–общество, институция–личност и закриля телевизията като пресечна точка на перманентния сблъсък между техните интереси. 

			Директивата освобождава огромна територия на свободна мисъл, състезание на идеи, възгледи, интерпретации и успешен бизнес. Появява се нова пазарна ниша, непознат досега мениджмънт, разкриват се много възможности за развитието на гражданското общество. Появяват се нови професии, като управление на радиото и телевизията в стопански, програмен, технически и финансов аспект.

			Проблемът с финансирането на голям брой ефирни телевизии и радиостанции ще се превърне в ключов след 1 януари 2015 г., когато настъпва денят SWITCH ON вече и за България [43]. (Всички останали страни-членки на ЕС, трябва да прекратят излъчването на аналогова телевизия и да използват само цифрово излъчване след 1 януари 2012 г.) Досега такъв бе проблемът с ограничения честотен ресурс. Поради това финансирането трябва да стане още по-гъвкаво от модела, който е заложен в новите поправки на ЗРТ от 11 февруари 2010 г. С цифровизацията проблемът с позиционирането на рекламата ще се превърне в много тясно място на телевизионния бизнес. Единствената възможност е телевизиите да възприемат филмовия опит. А той е търговски марки да се инкорпорират като присъщо необходим елемент в драматургията на филма. Мога да дам много примери, но най-отчетлив подход са примерите с автомобилите aston martin на Джеймс Бонд. Излъчени по телевизията, буквалистите от регулатора ще ги окачествят като скрита реклама. Де факто те са такава. Но възможностите на цифровото приемане позволяват на зрителя от пасивен обект да се превърне в активен, творчески субект на програмата. В този смисъл той ще може да премонтира готовия аудио-визуален продукт, отстранявайки от него „досадни“ модули. Като рекламния блок например. Подчертавам това, защото отдавна в САЩ ограничения за реклама няма, което дава възможност на огромен брой телевизии да съществуват все още. Трябва ли в Европа да фалират телевизионни станции, за да се осъзнае този неоспорим факт от реалната пазарна икономика?

			Досега, с известни изключения, като цяло кадрите от държавната телевизия се опитваха да създават моделите на търговските телевизии. За съжаление успоредно с безспорния тясно професионален опит, те пренасяха и недостатъците от ръководството в държавната телевизия – склонност към политическо влияние, команден метод на управление, обвързаност с политически сили и икономически групировки. Това е основна причина у нас (а и в страните от Източна Европа) да не се случи моделът на обществената телевизия. Потребността от нови квалифицирани кадри е налице, като след началото на цифровизацията проблемът с необходимостта от подготвени професионалисти ще нараст­ва. Подготовката на телевизионни мениджъри и специалисти е сложна задача. Те трябва да бъдат наясно с информационните задължения, социо-културния аспект на телевизията и с нейната маркетингова насоченост. Тези особености поставят специфични изисквания към генералния директор и към мениджърите на главно управленско ниво. Всички те трябва да бъдат личности с комплексни качества, като общата им култура и информираността им трябва да бъде с много широк диапазон. По силата на своята същност на средство за масова комуникация и мощен продуцент на информация, образование, култура и развлечения информационният поток към и от телевизията е огромен и поставя на изпитание психиката на всеки мениджър. Качествата да бъде овладян, осмислен, редуциран и интерпретиран този поток, дарбата да бъдат откривани талантливи модератори, интригуващи предавания и атрактивна готова продукция, да бъдат изслушвани всякакви предложения, да бъдат селекционирани най-интересните от тях, да бъдат решавани конфликти в зародиш, да се вземат светкавични решения са задължителни качества за всеки мениджър на оперативно, главно и висше ниво. Това, което за другите е изключение, за телевизията е норма. И към този сложен комплекс от качества се изисква и условието телевизията да бъде финансово печеливша.

			Телевизията от 1960 г. насам е призната за медията с най-висок коефициент на влияние и въздействие в обществото. Тя може да информира, образова, забавлява и повишава културата на зрителите. Телевизията може да бъде използвана и като средство за подмяна на фактите от действителността или за тяхното игнориране. В условията на либерализиран телевизионен пазар изборът зависи от програмната стратегия на ръководството ѝ, която влияе върху аудиторията в положителен или отрицателен аспект. Тази особеност поставя специфични изисквания към мениджмънта и налага да се обръща огромно внимание върху личните субективни качества, обективни знания, опит и умения на телевизионните мениджъри. Но за да бъдат открити, трябва да се въведат обективни критерии, като система за тестване, която да отсее суетните и амбициозни маниаци от истинските професионалисти. В България засега такава система от критерии не е формулирана и поради това критиките към телевизионния мениджмънт са големи.

			Заключение

			Главна особеност на телевизионния мениджмънт е, че протича в условия на непрекъсната промяна под въздействие на външни фактори, с критично висок коефициент на неизвестност. Това е негова отличителна черта и поставя специфични изисквания към генералния директор и мениджърите на главно ниво. Основният въпрос, на който те трябва да отговарят всеки ден и час, е как информацията, културата и развлеченията да се превърнат в творчески и зрителски успех, а оттам в – печеливша стока.

			Естествено, печалбата са не само парите, а самата програма и това, което мениджмънтът постига с нея. 

			От такава гледна точка от изключителна важност са принципите на безпристрастност, независимост, коректност към фактите от действителността и тяхната интерпретация, спазването на основни етични стандарти. Защото в крайна сметка телевизията налага модели на поведение, стандарти на взаимоотношения в обществото, изгражда критерии за добро и зло, позволено и недопустимо, подходи за решаване на конфликти. В крайна сметка какви ще бъдат те зависи от избраната програма, но най-вече от позициите, възгледите, мирогледа, ценностната система на мениджмънта.

			В този текст се опитах да систематизирам историческия опит на световните телевизионни страни и тяхната практика в развитието на телевизията като държавна, обществена и търговска. Проследих взаимното влияние на съответните модели на мениджмънт, постепенната либерализация на телевизионния пазар и логичния крах на държавната командна форма на управление на телевизията.

			Опитах се да анализирам логиката на развитието на обществените телевизии в Континентална Европа след Втората световна война, въвеждането на регулацията на базата на опита от САЩ след 62 години практика и отражението на тези събития за либерализирането на телевизионния пазар като територия на свободната мисъл и прякото му влияние върху развитието на гражданското общество. 

			Анализирах причините, довели до забавянето на либерализацията на телевизионния пазар в България и развитието на телевизионния бизнес. Телевизионният бизнес през 2008 г. се развива бурно, като общата сума на продажбите на кабелни и ефирни телевизии надхвърля един милиард евро. Размерът на тези инвестиции изисква силен, специфичен мениджмънт, поставен на научна основа.

			Анализирано е значението на избора на телевизионен профил като философия на комуникацията, фрагментиране на зрителите и избор на целева аудитория. Изведена е зависимостта, че избраният профил в социо-културен аспект определя качеството на програмата, а маркетинговият аспект – количеството на аудиторията, което предопределя финансовия успех. 

			Може би за първи път в България на базата на анализ на управленските ситуации, които възникват ежедневно в една телевизия, и техните типови характеристики се извеждат и систематизират особеностите на телевизионния мениджмънт. Негова специфична характеристика е управление на вкусовете и предпочитанията на публиката чрез налагане на социо-културни модели на поведение. Анализирани са всички фактори, които въздействат активно върху крайния екранен продукт. 

			Моделът на управленско-организационна структура е предложен и защитен на базата на сравнителен анализ на повече от 100 телевизии в Англия, Уелс, Франция, Германия, САЩ и България, на личен практически и консултантски опит. Този модел претендира да бъде оптимален, ефективен и изключително гъвкав при преформатиране на програмния профил или смяна на програмните приоритети. 

			Изведена е тезата, че програмирането е творчески акт, реализиращ идеята за подреждането на определени по жанр, тематика и проблеми предавания в протежението на деня, седмицата, месеца, годината. Програмният мениджмънт предлага и налага гледни точки и позиции към актуални събития, отношение към обществено-икономически и политически процеси, модели на социално поведение, представи за добро и зло, за успех и неуспех. 

			Изведена е тезата за бизнес планирането като функция на телевизионното програмиране. Изготвянето на бизнес стратегия и бизнес план са действия, които не трябва да следват, а да се предвидят и планират успоредно с подготвянето на собствената програмна схема. Тя се явява свободната пазарна ниша, която инвеститорите в телевизионен бизнес искат да заемат. 

			Коментирано е влиянието на телевизионната програма като съвкупност от телевизионни образи на идоли на младото поколение. Техният екранен образ е всъщност търговски бранд, възприеман от младите зрители като реалност. Изведена е тезата за ролята на телевизията като мощен фактор за създаване на културни модели на поведение, понятия и възгледи, които все повече изместват и принизяват ролята на семейството, училището, социалните мрежи, където се развиват младите хора.

					1 Известна като Директива „Телевизия без граници“ (TVWF).

				

				
					2 Но все по-често отпадат.

				

				
					3 Именно по повод на тази стачка Джон Мейнард Кейнс създава своята прочута икономическа теория за регулаторната роля на държавата.

				

				
					4 Джон Чарлз Уолсъм Райт, първи барон Райт /1889-1971/. Основоположник на британската традиция за независимо обществено радио и телевизия. И до днес Хартата на Би Би Си се основава на дефиницията за мисията на Би Би Си „да информира, образова и забавлява”, формулирана от Райт – нейния първи директор /1927-1938/

				

				
					5 Това са прочути с репутацията си и публичното си влияние личности – Джордж Бърнард Шоу, сър Лауренс Оливие и т.н.

				

				
					6 Трябва да се знае, че след появата на печата през 1688 г. навсякъде на континента вестници се издават с кралски указ и са обект на строга цензура. Изключение прави Англия, в която всеки може да издава вестник и той може да бъде спрян само от съда според ясни принципи на работа. С две думи общественият характер на ВВС не се появявява от нищото, а е резултат от над два века успешна практика.

				

				
					7 На въпрос на момченце, как е станал герой през войната, Дж. Ф. Кенеди отговаря: „А, съвсем случайно, просто потопиха лодката ми...“.

				

				
					8 Според някои историци през 1953 г.

				

				
					9 В новата директива AVMSD 65/2007/ЕС определението е „национален обществен доставчик на аудио-визуални медийни услуги“ вместо „национален обществен оператор“.

				

				
					10 Такъв проект за глобална информационна IP телевизия имаме с група студенти. Всеки ще може да качва свой нецензуриран материал, който ще се излъчва в телевизията 24 часа в директории по теми. Ще бъде поставен филтър само по критериите на базовите принципи на радио-телевизионна дейност.

				

				
					11 	Всъщност стачката е срещу неговата идея да въведе т.нар. „златен стандарт“ на лирата. Това прави английските стоки скъпи, ноконкурентноспособни и Англия губи пазари. Резултатът е толкова тежък, че Джон Менард Кейнс пише своята прочута теория на базата на анализа на тази стачка.

				

				
					12 1 март 2014 г.

				

				
					13 За съжаление чисто либертариянска формулировка.

				

				
					14 Напоследък се използва понятието нишови, за да се подчертае маркетинговата гледна точка, водеща при избора на ТВ профил.

				

				
					15 До 2009 година на тази територия се изявяваха ББТ и RE:TV. Първата след промяна на собствеността смени програмния си профил от коментарно-информационна на телевизия, насочена към женска аудитория, а втората прекрати излъчването си поради липса на рекламни постъпления.

				

				
					16 CNN, BBC NEWS и FOX NEWS са образци на използването на високи технологии и телекомуникации.

				

				
					17 С помощта на пластичната хирургия – респективно митичния д-р Енчев. Неговият слоган „Благодаря ви д-р Енчев. Вече не необходимо да работя!“ бе обект на разследване от Комисията по дискриминация.

				

				
					18 Това не е единственият случай на правене на „услуги“ между двата мега концерна. Наскоро „Дисни“ преотстъпи на „Фокс“ правата за филми по детските филмови поредици „Хрониките на Нарния“ и „Пърси Джаксън“.

				

				
					19 По същия начин стоят нещата и при преводите на книги.

				

				
					20 Днес известен като Viasat History. Да не се бърка с американския History Channel, известен с псевдонаучните си предавания за извънземни.

				

				
					21 Де факто това не се изпълнява, защото тези канали са сателитни и разликите в часовото време между приемащите страни и страната, от която се излъчват, се оказва непреодолима пречка за стриктното прилагане и спазване на закона.

				

				
					22 Тези данни датират от времето на писане на тази книга. В днешно време, особено след пандемията КОВДИД – 19 огромен успех постигнаха стрийминг платформите. Тяхната популярност се дължи и на липсата на реклами. Изследователката на стрийминг-платформи д-р Златина Вълчанова прилага данни на Statista за 2021 г., които показват, че най-гледаните стрийминг – платформи срещу заплащане са Netflix – 57.1%; Amazon Prime Video – 12.2%; Disney Plus – 7.4%; Aplle TV Plus – 5.8%; HBO Max -5% ; Paramount – 3.2%. Тя предвижда, че до няколко години поради огромният потенциал да предлага оригинални продукции Disney Plus да настигне и изпревари конкуренцията. Д-р Златина Вълчанова очаква абонатите на Netflix в Източна Европа през 2026 г. да достигнат 12 милиона-около два пъти повече от данните за 2021 г., а в Западна Европа да бъдат около 74 милиона потребители. 

				

				
					23 За съжаление през 70-те години на миналия век Хенри Форд ІІ с такъв аргумент уволнява Лий Якока, който му е донесъл предната година печалба от 1 800 000 000 долара.

				

				
					24 През 1979 г. Тед Търнър заплашва големите телевизии в САЩ с дело за умишлено затъпяване на нацията. Интересно у нас дали ще се намерят законови основания за такова действие и дали ще се намери собственик на телевизия, който да има дързостта да постави пръста си в раната...

				

				
					25 За съжаление тя не се насочва към актьорската професия. Счита участието си за инцидентно, а резултатът заслуга на режисьора Хачо Бояджиев.

				

				
					26 Както отбелязахме страната се е сринала до стотното място по свобода на медиите според изследванията на „Репортери без граници“.

				

				
					27 По обясними причини външен плурализъм нямаше, защото нямаше и други телевизии.

				

				
					28 Един от най-важните дефицити в нашия национален характер е отказът да се носи отговорност на всяко ниво – от държавните лидери до отговорниците по безопасността на хотелските басейни...

				

				
					29 В българските телевизии това все още не е практика.

				

				
					30 С персонал до 30–40 души.

				

				
					31 Имам пред вид конкретни персони – манекенка с много дълги крака и фолк певица с огромен бюст, които бяха водещи на свои предавания, а първата – и програмен директор.

				

				
					32 В същото време генералният мениджър се явява главен продуцент. В Германия всеки ръководител на главно и висше ниво (вж. „Особености на телевизонния мениджмънт“) трябва да притежава научната и образователна степен доктор.

				

				
					33 Както вече отбелязахме. 

				

				
					34 С изключение на БНТ и СКАТ

				

				
					35 Какъв е Сали Яшар от разказа „Песента на колелата“ – авторитет и следователно елит в своята професия. 

				

				
					36 Наричани от професор Крикор Азарян „известни нищожества“

				

				
					37 В летния период сезонната промяна на навици и поведение на аудиторията задължително диктува такава програмна политика.

				

				
					38 Често бройката на повторенията стига до 20-30 пъти в сезон. 

				

				
					39 „Тед Търнър – „ Не е толкова лесно, колкото изглежда” – Портър Биб.

				

				
					40 Телевизия BULGARIA ON AIR и TV 1 доказват това.

				

				
					41 Human Resources.

				

				
					42 Българска асоциация на комуникационните агенции.

				

				
					43 Под котерия разбирам сбирщина от същества, водени от първичните си инстинкти, а не общество от личности с избор, направен чрез осмислени критерии.

				

				
					44 Лумпен е индивид, неспособен да постави обществените над личните си интереси.

				

				
					45 За съжаление в българската действителност нещата не стоят много по-различно.

				

				
					46 За щастие то мина еднократно по телевизионния екран...

				

				
					47 Това е и мое заключение направено още през 2001 „Банализиране на насилието” в сборник и е част от книгата „Особености на телевизионния мениджмънт” – София, 2010 г.

